༄༅། །དཔལ་འཕགས་པ་ཀླུ་སྒྲུབ་ཞབས་ཀྱི་ཐུན་མོང་མ་ཡིན་པའི་ལེགས་བཤད་ཀྱི་གསང་གཏམ་སྙན་པའི་སྒྲ་སྒྲོག་བཞུགས། ཡིད་འོང་མཛེས་པའི་ཕོ་ཉ་ཞེས་ཀྱང་བྱའོ།། ཨོཾ་སྭསྟི་སིདྡྷཾ། རྟེན་འབྱུང་གནད་ལས་རྒྱུ་འབྲས་བསླུ་མེད་ཀྱི། །ཨུཏྤལ་ཁ་ཕྱེ་རྟག་ཆད་ཀུ་མུད་ཁ། །ཟུམ་ཚེ་ཕན་བདེའི་ཉིན་བྱེད་ཟས་གཙང་སྲས། །ཁྱོད་ལས་སྐྱབས་གཞན་མེད་དོ་འདིར་བྱོན་ཅིག །རྒྱལ་བའི་བསྟན་རྩ་རྟེན་འབྲེལ་པའི་མདའ། །དྲང་པོར་འཕངས་པས་རྒོལ་ངན་འདམ་བུའི་གྲོང་། །རྩད་ནས་འཇོམས་མཛད་འཕགས་པ་ཀླུ་སྒྲུབ་ཞབས། །སྙིང་ནས་དྲན་ནོ་བརྩེ་བའི་ཕྱག་སྐྱོངས་ཤིག །འདིར་ནི་འཕགས་མཆོག་ཀླུ་སྒྲུབ་དེའི། །ཐུན་མོང་མིན་པའི་གསང་བའི་མཛོད། །གཞན་དག་སྙིང་ལམ་ལ་མེད་པ། །འཆད་འདིར་སྐལ་བཟང་དགའ་བས་ཉོན། །ཅེས་བརྗོད་ནས། རྩ་ཤེར། བདག་ལས་མ་ཡིན་གཞན་ལས་མིན། །ཞེས་སོགས་དང་། འཇུག་པར། དེ་ཉིད་དེ་ལས་འབྱུང་མིན་གཞན་དག་ལས་ལྟ་ག་ལ་ཞིག །ཅེས་སོགས་གཞུང་ལ་གཞི་བཅས་ཏེ། དབུ་མའི་གཞུང་ལུགས་ཀྱི་གནད་ཕྱིན་ཅི་མ་ལོག་པ། རང་གཞན་གྱི་ངན་རྟོག་གིས་སླད་པའི་ལུང་རིགས་ལྟར་སྣང་རྒྱང་དུ་བསྲིངས་ནས། རང་ཉིད་ལ་བློ་ནུས་ཅི་ཡོད། དད་ལྡན་གྱི་སྦྱིན་བདག་དང་། དཔྱོད་ལྡན་གྱི་སློབ་བུ་འགས་ནན་གྱིས་བསྐུལ་ནས་འཆད་པ་ནི། དཔལ་ལྡན་ཟླ་བས། བསྟན་བཅོས་ལས་དཔྱད་རྩོད་ལ་ཆགས་པའི་ཕྱིར། །མ་མཛད་རྣམ་གྲོལ་ཕྱིར་ནི་དེ་ཉིད་བསྟན། །གལ་ཏེ་དེ་ཉིད་རྣམ་པར་བཤད་པ་ན། །གཞན་གཞུང་འཇིག་པར་འགྱུར་ན་ཉེས་པ་མེད། །ཅེས་པ་ལྟར། དཔལ་འཕགས་པ་ཀླུ་སྒྲུབ་ཀྱི་ཐུན་མོང་མིན་པའི་གསང་གཏམ་ལྷུག་པར་བཤད་པ་ན། དྲང་པོའི་མདའ། ཆེད་དུ་མ་གཟས་ཀྱང་། གཞན་དག་གི་མཚང་ལ་ཞར་གྱིས་ཕོག་པའི་རས་མ་ཅུང་ཟད་བྱུང་སྲིད་ན། བདག་ལ་ཆགས་སྡང་གི་བསམ་པ་མེད་ཀྱིས། དཔྱོད་ལྡན་མཁས་པ་གཟུར་གནས་དག་གིས་བདེན་བརྫུན་ཡིན་མིན་རྣམ་པར་ཕྱེ་ནས་ཐུགས་དགྱེས་པ་ཆེན་པོ་བསྐྱེད་པར་མཛད་དུ་གསོལ། དོན་འདི་འཆད་པ་ལ་གཉིས། དཔལ་འཕགས་པ་ཀླུ་སྒྲུབ་ཀྱི་ཐུན་མོང་མ་ཡིན་པའི་རྟོགས་པ་བརྗོད་པ་དང་། བཤད་བྱ་གཞུང་དོན་དངོས་སོ། །དང་པོ་ནི། བདག་ཉིད་ཀྱིས་དཔལ་འཕགས་པ་ཀླུ་སྒྲུབ་ལ་རྟེན་འབྲེལ་གྱི་སྒོ་ནས་རྟོགས་པ་བརྗོད་པ་ལྟ་བའི་འདོད་འཇོ་དད་པའི་སྙེ་མ་ཞེས་བྱ་བའི་བསྟན་བཅོས་ཆུང་ངུ་ཞིག་ཡོད་པ་དེའི་ཚིག་དོན་ཅུང་ཟད་བཀྲོལ་ན། མཁས་པ་དཔྱོད་ལྡན་དག་གིས་བདེ་བླག་ཏུ་དགོངས་པར་འགྱུར་བས། འདི་འཆད་པ་ལ་གསུམ། ཐོག་མར་དགེ་བ་མཆོད་བརྗོད། བར་དུ་དགེ་བ་རྟོགས་པ་བརྗོད་པ་དངོས། ཐ་མར་དགེ་བ་རྩོམ་པ་མཐར་ཕྱིན་པའི་བྱ་བའོ། །དང་པོ་ནི། རབ་དགའི་སར་ཞུགས་དབུ་མའི་ལམ་སྟོན་མཁན། །ཀླུ་མཆོག་ལྟོ་འགྲོའི་གདེངས་ཀ་གྲིབ་བསིལ་མཛེས། །བཤད་སྒྲུབ་བསྟན་ལ་སྲོལ་འབྱེད་དང་པོར་གྲགས། །འཕགས་མཆོག་ཀླུ་སྒྲུབ་སྙིང་པོས་བདག་ལ་སྲུངས། །ཞེས་པ་སྟེ། ས་དང་པོ་རབ་ཏུ་དགའ་བ་བརྙེས་པ་ནི། ཕྱག་རྒྱ་ཆེན་པོ་མཆོག་གི་དངོས་གྲུབ་བརྙེས་པའི་ཡོན་ཏན་ཡིན་ལ། ས་འོག་ཀླུ་རྣམས་ཀྱི་དོན་མཛད་པས་དེ་རྣམས་ཀྱི་ལྟོ་འགྲོ་སྦྲུལ་གྱི་གདེངས་ཀ་གདུགས་ལྟར་ཕུབ་པའི་གྲིབ་བསིལ་མཛེས་པར་བྱས་པ་ནི་གནས་སྐབས་ཀྱི་ཡོན་ཏན་ཏེ། ཐུབ་པའི་བསྟན་པ་འདི་ལ་བཤད་སྒྲུབ་གཉིས་ཀྱི་སྒོ་ནས་ཤིང་རྟའི་སྲོལ་འབྱེད་དང་པོ་ཞེས་སྙན་པར་གྲགས་པའི་དཔལ་འཕགས་པ་ཀླུ་སྒྲུབ་དེས། བདག་ལ་ལྟ་བ་ངན་པ་སོགས་ཀྱི་འགལ་རྐྱེན་བར་ཆད་སྲུངས་ལ་བྱིན་རླབས་ཆུ་བོའི་རྒྱུན་ལྟར་སྩོལ་ཅིག་ཅེས་པའོ། །དེ་ཡང་སྟོན་ཡུལ་དེའི་ཆེ་བའི་ཡོན་ཏན་བརྗོད་པས་མཆོད་པར་བརྗོད་པ་སྟེ། མཁས་པ་འཇུག་སྒོར། མཆོད་བསྟོད་འདུད་པའི་བདག་ཉིད་ཅན། །ཤེས་པ་བརྗོད་སོགས་མི་འགལ་ཏེ། །ཐམས་ཅད་དུ་ཡང་སྟོན་པ་ཡི། །ཆེ་བ་འབའ་ཞིག་བརྗོད་པས་སོ། །ཞེས་བཤད་པས་སོ། །ཡང་དེ་ཉིད་ཀྱི་ཡོན་ཏན་གཉིས་པ་ཞིག་དངོས་སུ་བརྗོད་ནས་ཤུགས་ལ་རྩོམ་པར་དམ་བཅའ་ཡང་སྟོན་པ་ནི། བསྟན་རྩ་ཐ་སྙད་དོན་དམ་དགེ་སྦྱོང་ཚུལ། །ཟག་བཅས་ཟག་མེད་ཁྲིམས་ལྡན་ངུར་སྨྲིག་འཛིན། །འདུལ་འཛིན་གཙང་མའི་སྒོ་འབྱེད་ཀླུ་སྒྲུབ་ཞབས། །སྙིང་ནས་དྲན་ནོ་ཐུགས་རྗེའི་ལྕགས་ཀྱུས་ཟུངས། །ཞེས་པ་སྟེ། ཐ་སྙད་དུ་འཇིག་རྟེན་ཁམས་འདིར་སངས་རྒྱས་ཀྱི་བསྟན་པ་གནས་མི་གནས་ཚད་ནི། ཟག་བཅས་དགེ་སྦྱོང་ཚུལ་ཞེས་པ་ཚིགས་གསུམ་རིམ་ཅན་ནོས་པའི་བསྙེན་རྫོགས་ཀྱི་སྡོམ་ལྡན་ངུར་སྨྲིག་གི་སྡེ་ཚང་བས་ལས་ཀྱི་ཆོ་གའི་ལག་ལེན་མ་ནུབ་པར་བཞུགས་པ་ཞིག་ལ་ངོས་འཛིན་དགོས་ཏེ། གླེང་གཞི་ལས། ཇི་ཙམ་གྱིས་ན་བསྟན་པ་གནས་པ་ཞེས་བྱ་ཞེས་སོགས་ཞུས་པའི་ལན་དུ། ལས་ཀྱང་བྱེད་ལ་ནན་ཏན་བྱེད་པ་ཡང་ཡོད་པའི་བར་དུ་སྟེ། ལས་བྱེད་པ་དག་ཀྱང་ཡོད་ལ། ནན་ཏན་བྱེད་པ་དག་ཀྱང་ཡོད་ན། དེ་ནི་བསྟན་པ་གནས་ཞེས་བྱའོ་ཞེས་སོགས་གསུངས་པ་ཡིན་པ་ལས། བོད་འདིར་ཐ་སྙད་དགེ་སྦྱོང་གི་ཚུལ་ཁྲིམས་ལྡན་པའི་ངུར་སྨྲིག་གཙང་མའི་སྒོ་འབྱེད་པ་ནི་ཀླུ་སྒྲུབ་ཉིད་ལ་རག་ལས་པ་ཡིན་ཏེ། དེས་སང་ཁ་བ་ཅན་པའི་འདུལ་བའི་སྡོམ་རྒྱུན་ཀླུ་སྒྲུབ་ལ་རག་མ་ལས་པ་ནི་གཅིག་ཀྱང་མེད་པས་སོ། །ཡང་། ཕྱི་ནང་གི་བསྟན་པའི་ཁྱད་པར། ལམ་གང་ལ་བརྟེན་ནས་དགེ་སྦྱོང་ཚུལ་གྱི་འབྲས་བུ་ཞེས་པ་ཟག་མེད་དགེ་སྦྱོང་ཚུལ་འབྲས་སྐྱེ་བ་ཡོད་མེད་ལ་འབྱེད་དགོས་ཏེ། ཞི་ལྷས། བསྟན་རྩ་དགེ་སྦྱོང་ཉིད་ཡིན་ན། །དགེ་སྦྱོང་ཉིད་ཀྱང་དཀའ་བར་གནས། །ཞེས་བཤད་པས་སོ། །དེ་ཡང་དོན་དམ་པའི་དགེ་སྦྱོང་གི་ཚུལ་ལ་བྱེད་དགོས་ཀྱི། ཀུན་རྫོབ་དགེ་སྦྱོང་གི་སྡོམ་པ་ལ་བྱར་མི་རུང་སྟེ། ཆོས་ཐམས་ཅད་བདེན་སྟོང་དུ་རྟོགས་པའི་དབུ་མའི་ལྟ་བ་འདི་མེད་ན། དགེ་སྦྱོང་ཚུལ་འདྲས་ཟག་མེད་སྡོམ་པ་སྐྱེ་བ་ཡང་མེད་པར་འགྱུར་རོ་བྱས་ན་ཀླུ་སྒྲུབ་ཀྱི་དགོངས་པ་དང་འབྱོར་པ་ཡིན་གྱི། དེ་མེད་ན་ཀུན་རྫོབ་དགེ་སློང་གི་སྡོམ་ལྡན་མེད་པར་འགྱུར་བྱས་ན། འབྲེལ་ཅི་ཡང་མི་འབྱུང་བའི་ཕྱིར་རོ། །དེ་ལྟ་བུའི་ཟག་མེད་དགེ་སྦྱོང་གི་ཚུལ་གྱི་སྒོ་འབྱེད་པ་ཡང་། སངས་རྒྱས་མྱ་ངན་ལས་འདས་ཕྱིན། ས་ར་ཧ་དང་ཀླུ་སྒྲུབ་གཉིས་ལ་རག་ལས་ཏེ། སངས་རྒྱས་འདས་ནས་ལོ་བཞི་བརྒྱ་ནས་ཀླུ་སྒྲུབ་བྱོན། དེས་ལོ་དྲུག་བརྒྱའམ། དེ་བས་ཀྱང་ལྷག་པར་བཞུགས། དེས་དབུ་མའི་སྲོལ་ཕྱེ་སྟེ། དབུ་མའི་ལྟ་བའི་གནད་བསྟན། གནད་དེ་རྟོགས་པ་རྣམས་གྲོལ། མ་རྟོགས་ན་འཕགས་པར་རློམ་ཡང་འཕགས་ལམ་ཐུགས་རྒྱུད་ལ་འཁྲུངས་པ་དཀའ་བའི་ཕྱིར་རོ། །གནད་དེས་ན་དགེ་སྦྱོང་ཉིད་ཀྱང་དཀའ་བར་གནས། །ཞེས་གསུང་འབྱོན་དགོས་འབྱུང་འདུག་པས་སོ། །གནད་འདི་ཡང་གསང་བའི་གཏམ་ཡིན་པས་སྦ་བར་བྱོས་ཤིག དེ་ལྟར་ཡང་། དཔལ་ལྡན་ཟླ་བས། སློབ་དཔོན་ཀླུ་སྒྲུབ་ཞབས་ཀྱི་ལམ་ལས་ནི། །ཕྱི་རོལ་གྱུར་ལ་ཞི་བའི་ཐབས་མེད་དོ། །དེ་དག་ཀུན་རྫོབ་དེ་ཉིད་བདེན་ལས་ཉམས། །དེ་ལས་ཉམས་པས་ཐར་པ་གྲུབ་ཡོད་མིན། །ཞེས། ཀླུ་སྒྲུབ་ཞབས་ཀྱིས་སྲོལ་ཕྱེ་བའི་དབུ་མའི་ལམ་འདི་ལྟ་བུ་ལ་མ་བརྟེན་པར། ཐར་པ་མྱ་ངན་ལས་འདས་པ་མི་འགྲུབ་ཅེས་བཤད་པ་ཡང་ཁོ་བོ་ཅག་གི་དཔུང་གཉེན་དམ་པ་ཡིན་ནོ། །དེ་ཕྱིར་ཀླུ་སྒྲུབ་མཆོག་གི་ཡོན་ཏན་དྲན་པས་དད་པ་རང་དབང་མེད་པར་སྐྱེས་ཏེ། ཤུགས་ཀྱིས་ན། དེ་ཉིད་ཀྱི་ཐུན་མོང་མིན་པའི་རྟོགས་པ་བརྗོད་པའི་བསྟན་བཅོས་འདི་རྩོམ་ཞེས་བསྟན་པ་ཡིན་ནོ།། །།གཉིས་པ་བར་དུ་དགེ་བ་ལ་གསུམ། བདེ་བར་གཤེགས་པའི་བཀའ་འཁོར་ལོ་གསུམ་གྱི་སྙིང་པོ་རྨ་མེད་པ་རྙེད་པའི་རྟོགས་པ་བརྗོད་པ། དེ་ལས་ཀྱང་རྟེན་འབྲེལ་གྱི་གནད་ཐུགས་སུ་ཆུད་པའི་རྟོགས་པ་བརྗོད་པ། དེ་ལས་འཕྲོས་པའི་རྟོགས་བརྗོད་རིམ་པར་བཤད་པའོ། །དང་པོ་ལ། སྤྱིར་བཀའ་འཁོར་ལོ་གསུམ་ལ་བཤད་ཚུལ་མང་དུ་སྣང་སྟེ། མདོ་སྡེ་དགོངས་འགྲེལ་ལས། ཉན་ཐོས་ཀྱི་རིགས་ཅན་ལ་བདེན་བཞིའི་ཆོས་འཁོར། ཐེག་ཆེན་གྱི་རིགས་ཅན་ལ་མཚན་ཉིད་མེད་པའི་ཆོས་འཁོར། རིགས་ཅན་སྣ་ཚོགས་པ་ལ་རྣམ་པར་ཕྱེ་བའི་ཆོས་འཁོར་གསུམ་བཤད་ནས། དང་པོ་གཉིས་དྲང་དོན། ཕྱི་མ་ངེས་དོན་ལྟ་བུར་བཤད་པ་ནི། གདུལ་བྱ་དགའ་ཞིག་རྗེས་སུ་གཟུང་བའི་ཕྱིར་ཁ་དྲང་བའི་བཤད་ཚུལ་གྱི་རྣམ་གྲངས་ཡིན་གྱི། ཡང་དག་པར་ངེས་པའི་གསུང་མ་ཡིན་ཏེ། མཐར་ཐུག་བདེན་གྲུབ་ཁས་བླངས་ན། རྟག་ཆད་ཀྱི་མཐར་ལྷུང་ཞེས་བཤད་པའི་འཕགས་པ་ཀླུ་སྒྲུབ་ཀྱི་ལུང་རིགས་དང་འགལ་བའི་ཕྱིར་རོ། །འདིར་སྒྲ་ཇི་བཞིན་དུ་བཞེད་པ་ནི། བྱམས་ཆོས་ཕྱི་མ་བཞི་ལས་བཤད་པ་བཞིན། ཐོགས་མེད་སྐུ་མཆེད་རྗེས་འབྲང་དང་བཅས་པ་ཕལ་ཆེ་བ་ཞིག་བཞེད་པ་ཡིན་ནོ། །བོད་སྔ་ཕྱི་ཕལ་མོ་ཆེ་ཞིག་རྒྱུད་བླ་མའི་དགོངས་པ་ནི་དབུ་མར་གནས་སོ་ཞེས་ཞལ་འཆམ་མོད། འདི་ནི་མཁས་པ་དག་གི་ཆེར་མ་བརྟགས་པའི་སྐྱོན་ཡིན་ཏེ། གཞུང་དེ་ལས། སྤྲིན་དང་རྨི་ལམ་སྒྱུ་བཞིན་དེ་དང་དེར། །ཤེས་བྱ་ཐམས་ཅད་རྣམ་ཀུན་སྟོང་པ་ཞེས། །གསུངས་ནས་ཡང་འདིར་རྒྱལ་རྣམས་སེམས་ཅན་ལ། །སངས་རྒྱས་སྙིང་པོ་ཡོད་ཅེས་ཅི་སྟེ་གསུངས། ཞེས་བཀའ་བར་པར། ཆོས་ཐམས་ཅད་སྤྲིན་དང་རྨི་ལམ་དང་སྒྱུ་མ་བཞིན་བདེན་མེད་དུ་གསུངས་ནས། བཀའ་ཐ་མར། སེམས་ཅན་ལ་བདེ་གཤེགས་སྙིང་པོ་བདེན་གྲུབ་ཡོད་པར་གསུངས་པ་ཅི་ཞེས་འགལ་བ་ཞུས་ནས། དེའི་ལན་དུ། ཡང་དག་མཐའ་ནི་འདུས་བྱས་ཀྱི། །རྣམ་པ་ཐམས་ཅད་དབེན་པ་སྟེ། །ཉོན་མོངས་ལས་དང་རྣམ་སྨིན་དོན། །སྤྲིན་ལ་སོགས་པ་བཞིན་དུ་བརྗོད། །ཉོན་མོངས་སྤྲིན་འདྲ་བྱ་བ་ཡི། །ལས་ནི་རྨི་ལམ་ལོངས་སྤྱོད་བཞིན། །ཉོན་མོངས་ལས་ཀྱི་རྣམ་པར་སྨིན། །ཕུང་པོ་སྒྱུ་མ་སྤྲུལ་པ་བཞིན། །ཞེས་བཀའ་བར་པ་ཤེར་ཕྱིན་གྱི་མདོར། ཆོས་ཐམས་ཅད་སྤྲིན་སོགས་ལྟར་བདེན་སྟོང་ལྟ་བུར་བཤད་པ་ནི། ཆོས་དབྱིངས་ཡང་དག་མཐའ་བདེན་སྟོང་དུ་བཤད་པ་མ་ཡིན་གྱི། དེའི་དགོངས་པ། ཉོན་མོངས་པ་སྤྲིན་དང་། ཟག་བཅས་ཀྱི་ལས་རྨི་ལམ་དང་། རྣམ་སྨིན་ཕུང་པོ་སྒྱུ་མ་ལྟ་བུ་སྟེ། ཟག་བཅས་ལས་ཉོན་རྣམ་སྨིན་དང་བཅས་པ་དེ་དག་བདེན་པས་སྟོང་པ་ཙམ་ལ་དགོངས་ཞེས་ཕྱེ་ནས་བཤད་ཅིང་། དེ་དང་མཐུན་པར་དབྱིག་གཉེན་གྱི་སུམ་ཅུ་པ་སོགས་དང་། ཕྱོགས་ཀྱི་གླང་པོས། མེད་ཅེས་བྱ་ལ་སོགས་ཚིག་གིས། །ཀུན་ཏུ་བརྟགས་པ་འགོག་པ་སྟེ། །སྒྱུ་མ་ལ་སོགས་དཔེ་ཡིས་ནི། །གཞན་གྱི་དབང་ཉིད་ཡང་དག་བསྟན། །རྣམ་པར་བྱང་བ་བཞི་ཡིས་ནི། །ཡོངས་སུ་གྲུབ་པ་རབ་ཏུ་བསྒྲགས། །ཤེས་རབ་ཕ་རོལ་ཕྱིན་པར་ནི། །སངས་རྒྱས་ཀྱིས་ནི་གཞན་བསྟན་མེད། །ཅེས་ཤེར་མདོ་དྲང་དོན་དུ་བཀྲལ་བ། རྣམ་རིགས་པའི་ལུགས་སྒྲ་ཇི་བཞིན་པར་བཀྲལ་བ་དང་མཐུན་འདུག་པས་བསྙོན་པར་ག་ལ་ནུས། བཀའ་ཐ་མར་བདེ་གཤེགས་སྙིང་པོ་བདེན་གྲུབ་ཏུ་བསྟན་པ་ནི། ངེས་དོན་ཡང་དག་པའོ་ཞེས་ལན་བཏབ་སྟེ། སྔར་ནི་དེ་ལྟར་རྣམ་བཞག་ནས། །སླར་ཡང་བླ་མའི་རྒྱུད་འདིར་ནི། །ཉེས་པ་ལྔ་དག་སྤང་བའི་ཕྱིར། །ཁམས་ཡོད་ཉིད་ཅེས་བསྟན་པ་ཡིན། །ཞེས་གསལ་བར་བཤད་པས་སོ། །དེས་ཇི་ལྟར་ཤེས་སྙམ་ན། ཡང་དག་མིན་འཛིན་ཡང་དག་ཆོས་ལ་བསྐུར། །ཞེས་སོགས་ལྟར། ཡང་དག་མ་ཡིན་པ་ཀུན་བརྟགས། གཞན་དབང་གཉིས་བདེན་པར་གྲུབ་ཅེས་སྒྲོ་བཏགས་པ་དང་། ཡང་དག་པ་ཆོས་ཉིད་ཡོངས་གྲུབ་བདེན་པར་མ་གྲུབ་ཅེས་སྐུར་པ་བཏབ་པ་དང་། སེམས་ཞུམ་པ་དང་། སེམས་དམན་པ་ལ་བརྙས་པ་དང་། བདག་ལ་ལྷག་པར་ཆགས་པ་སྟེ་ཉེས་པ་ལྔ་སྤང་བའི་ཕྱིར། དེ་ལྟར་བཤད་པ་ཡིན་ཞེས་པ་འདིས་ཤེས་པའི་ཕྱིར་རོ། །དེ་ལྟར་རྒྱུད་བླ་མ་འདི་ཐོགས་མེད་ཞབས་ཀྱི་དགོངས་པ་དང་སྦྱར་བའི་རྣམ་རིག་པའི་གཞུང་ཡིན་པའི་གནད་མ་དགོངས་པར། དབུ་མའི་གཞུང་དུ་རློམ་ནས། རྒྱུད་བླ་འདིས། ཤེར་ཕྱིན་ངེས་དོན་མདོ་དང་། བཀའ་ཐ་མ་དྲང་དོན་མདོར་བཀྲལ་ལོ་ཞེས་ཕྱིན་ཅི་ལོག་ནས་སྨྲ་བ་མང་དུ་འདུག་པ་དེ་དག་ནི་ཆེས་མི་རིགས་ཏེ། འདི་ལ་བསལ་བྱ་ཅི་ཡང་མེད། །ཅེས་སོགས་ཀྱི་ཐོགས་མེད་འགྲེལ་ཆེན་དུ། དེ་ལྟར་ན་གང་ཞིག་གང་ན་མེད་པ་དེ་ནི་དེས་སྟོང་ངོ་ཞེས་ཡང་དག་པར་རྗེས་སུ་མཐོང་ལ། གང་ཞིག་དེར་ལྷག་མར་གྱུར་པ་དེ་ནི། དེ་ལ་རྟག་པར་ཡོད་དོ། །ཞེས་ཡང་དག་པ་ཇི་ལྟ་བ་བཞིན་དུ་ཤེས་སོ། །ཚིགས་སུ་བཅད་པ་འདི་གཉིས་ཀྱིས་ནི། སྒྲོ་འདོགས་པ་དང་། སྐུར་པ་འདེབས་བའི་མཐའ་དང་བྲལ་བའི་ཕྱིར། ཕྱིན་ཅི་མ་ལོག་པ་སྟོང་པ་ཉིད་ཀྱི་མཚན་ཉིད་བསྟན་ཏོ། །ཞེས་པ་འདི་རྣམ་རིག་པའི་ལུགས་གཙང་མ་ཁོ་ན་ཡིན་པའི་ཕྱིར་ཏེ། དཔལ་ལྡན་ཟླ་བས། དབུ་མ་ཕུང་པོ་ལྔ་པར། རྣམ་རིག་པ་འགོག་པ་ན་འདི་སྐད་ཅེས། གང་གིས་མི་རྟག་པ་ཉིད་དུ་ཁས་བླངས་ནས་ཡང་དངོས་པོ་བདེན་པར་འདོད་པ་དེས་ནི། དངོས་པོའི་ངོ་བོ་ཇི་ལྟ་བཞིན་དུ་མ་ཤེས་ཏེ། ཕྱིན་ཅི་ལོག་ལ་ཡང་དག་པར་འདུ་ཤེས་པས་རེ་ཞིག་དང་པོར་བདག་ཉིད་བསླུས་པ་ཡིན་ལ། དེ་ནས་ནི་གཞན་དག་ཡིན་ནོ། །དེ་དག་ནི་དེ་ཡི་གྲུབ་པའི་མཐའ་ལ་ཞེན་པ་ཡིན་ཏེ། དེ་དག་གི་རྫས་བདེན་པའི་ངོ་བོ་ཉིད་དུ་རབ་ཏུ་སྒྲུབ་པ་ན། ལུང་གིས་སམ་རིག་པས་སྒྲུབ་པར་བྱེད་དོ་ཞེས། སེམས་ཙམ་པས་བདེན་གྲུབ་ཁས་ལེན་པའི་དམ་བཅའ་དང་། དམ་བཅའ་དེ་ལུང་རིགས་ཀྱིས་སྒྲུབ་པར་བྱེད་དོ་ཞེས་བཀོད་ནས། འོ་ན་ལུང་གང་གིས་བསྒྲུབ་སྙམ་པ་ལ་འདི་སྐད་ཅེས། དེ་ལ་རེ་ཞིག་ལུང་ནི་འདི་ཡིན་ཏེ། ཀུན་དགའ་བོ་གང་ན་གང་མེད་པ་དེ་ནི། དེས་སྟོང་པ་ཉིད་ཡིན་ལ། ལྷག་མ་གང་ཡིན་པ་དེ་ནི་ཡོད་པ་ཉིད་དོ་ཞེས་ཤེས་པ་ནི། ཡང་དག་པ་ཇི་ལྟ་བ་བཞིན་དུ་ཤེས་པའོ། །ཞེས་དེ་སྐད་བརྗོད་པ་ནི་ཕྱིན་ཅི་མ་ལོག་པར་སྟོང་པ་ཉིད་རྟོགས་པའོ་ཞེས་བྱ་བ་དང་། དེ་བཞིན་དུ་དགེ་སྦྱོང་དང་བྲམ་ཟེ་ཁ་ཅིག་གང་སྟོང་པ་དེ་ཡང་མི་འདོད་ལ། གང་གིས་སྟོང་པ་དེ་ཡང་མི་འདོད་པ་དེ་ལྟ་བུའི་རྣམ་པ་ནི་སྟོང་པ་ཉིད་ཉེས་པར་བཟུང་བ་ཡིན་ནོ། །ཅིའི་ཕྱིར་ཞེ་ན། གང་གིས་སྟོང་པ་དེ་ནི་མེད་པ་ཉིད་ཡིན་ལ། གང་སྟོང་པ་དེ་ནི་ཡོད་པ་ཉིད་ཡིན་པས་སྟོང་པ་ཉིད་ཅེས་རིགས་སོ། ཐམས་ཅད་མེད་ན་གང་གང་གིས་སྟོང་པར་འགྱུར། དེ་ཉིད་དེས་སྟོང་པ་ནི་རིགས་པ་མ་ཡིན་ནོ། །དེ་ལྟ་བས་ན་ཉེས་པ་གཟུང་བར་འགྱུར་རོ། །ཇི་ལྟར་ན་སྟོང་པ་ཉིད་ལེགས་པར་གཟུང་བ་ཡིན་ཞེ་ན། གང་ན་གང་མེད་པ་དེ་ནི་དེས་སྟོང་པ་ཉིད་དོ་ཞེས་ཡང་དག་པར་མཐོང་ལ། ལྷག་མ་ནི་ཡོད་པ་ཉིད་དོ་ཞེས་ཡང་དག་པ་ཇི་ལྟ་བ་བཞིན་དུ་རྟོགས་པའོ་ཞེས་དེ་ལྟར་བརྗོད་པ་ནི་སྟོང་པ་ཉིད་ཡང་དག་པ་ཇི་ལྟ་བ་བཞིན་དུ་རྟོགས་པའོ་གསུངས་པ་དང་། དེ་བཞིན་དུ། བརྟགས་པའི་དངོས་པོ་མེད་པ་སྟེ། །གཞན་གྱི་དབང་ནི་ཡོད་པ་ཉིད། །སྒྲོ་འདོགས་པ་དང་སྐུར་འདེབས་པའི། །མཐར་རྟོག་པ་ནི་བརླག་པར་འགྱུར། །ཞེས་ཀྱང་གསུངས་སོ་ཞེས་བྱའོ། །ཞེས་ལུང་དེ་དག་རྣམ་རིག་པའི་འདོད་པ་སྒྲུབ་པའི་ལུང་ཡིན་པར་ནི་དཔལ་ལྡན་ཟླ་བས་བཤད་པ་འདི་ཡིན་ལ། འདི་དང་ཐོགས་མེད་འགྲེལ་ཆེན་གྱི་ལུང་དེ་གཉིས་རྣམ་རིག་པའི་འདོད་པ་སྟོན་པའི་ལུང་ཡིན་མིན་མཚུངས་པར་དཔྱོད་ལྡན་ལ་བསྙོན་མེད་དུ་གྲུབ་པའི་ཕྱིར་ན། རྒྱུད་བླ་མའི་དགོངས་པ་དབུ་མ་རང་སྟོང་དུ་སྒྲུབ་པ་དང་། ཁྱད་པར་དབུ་མ་ཐལ་འགྱུར་བ་དང་མཐུན་པར་སྒྲུབ་པ་ནི། ཞིབ་ཏུ་མ་དཔྱད་པའི་རྣམ་དཔྱོད་ཧོབ་འགྲོས་ཧ་ཅང་ཐལ་ཆེས་པ་ཡིན་པས། རྗེས་འཇུག་རྣམས་ཐུགས་གཟུ་བོར་གནས་པ་གཅིག་འཚལ་ལོ་ཞེས་ཐལ་མོ་སྦྱོར་རོ། །འོ་ན་ལུང་དེ་དག་གིས་དོན་ཅི་ཞིག་བསྟན་སྙམ་ན། རང་གིས་བསམ་ཚོད། གཞི་གང་དུ་སྟོང་ན། སྟོང་གཞི་གཞན་དབང་འཁྲུལ་པ་དེར་སྟོང་། གང་གིས་སྟོང་ན། གཟུང་འཛིན་ཀུན་བཏགས་འཁྲུལ་པ་དེས་སྟོང་། དེས་དེ་སྟོང་པའི་ལྷག་མ་ནི། གཟུང་འཛིན་གཉིས་ཀྱི་གདོད་མ་ནས་དག་པའི་ཤེས་པ་གསལ་རིག་གི་ཆ་དེ་ཀ་ཆོས་ཉིད་ཡོངས་གྲུབ་ཡིན་པས། ལྷག་མ་ཆོས་ཉིད་ཡོངས་གྲུབ་དེ་བདེན་པར་གྲུབ་ཅེས་པ་རྣམ་རིག་པའི་འདོད་པ་ཡིན་པར་བསམས་སོ། །དཔལ་ལྡན་ཟླ་བས་ནི། རྣམ་རིག་པ་དེ་ལྟར་འདོད་ཀྱང་། ལུང་དེས་གཞན་དབང་སོགས་ཡོད་པ་ཙམ་ཞིག་བསྟན་གྱི། བདེན་གྲུབ་ཏུ་བསྟན་པ་མིན། ཞེས་ལུང་དེའི་དགོངས་པ་འགྲེལ་བར་སྣང་སྟེ། ལུང་སྔ་མ་དེའི་འཕྲོས་ལས། ལུང་དང་འགལ་བའི་དོན་ཡང་སྔར་ཉེ་བར་བརྗོད་དེ། དེ་ལྟ་མོད་ཀྱི་ལུང་གིས་ནི་མངོན་པར་འདོད་པའི་དངོས་པོའི་ངོ་བོ་ཡོད་པར་སྒྲུབ་པར་མི་ནུས་སོ། །ཡོད་པ་ཉིད་ཙམ་ཉེ་བར་བརྗོད་པས་ནི། བདེན་པར་ཡོད་པ་ཉིད་དུ་མི་འགྲུབ་སྟེ། བཏགས་པ་ཙམ་ལ་ཡང་ཡོད་དོ་ཞེས་ཉེ་བར་བརྗོད་དོ། །དེ་ཡང་བཅོམ་ལྡན་འདས་ཀྱིས། དགེ་སློང་དག་ལྔ་པོ་འདི་རྣམས་ནི། འདུ་ཤེས་ཙམ་དང་། དམ་བཅའ་བ་ཙམ་དང་། ཀུན་རྫོབ་ཙམ་དང་། ཐ་སྙད་ཙམ་དང་། འདི་ལྟ་སྟེ། འདས་པའི་དུས་དང་། མ་འོངས་པའི་དུས་དང་། ནམ་མཁའ་དང་། མྱ་ངན་ལས་འདས་པ་དང་། གང་ཟག་ཅེས་བྱའོ། །ཞེས་དེ་ལྟར་འདུ་ཤེས་ཙམ་དུ་མངོན་པར་བསྒྲུབས་ནས་ཞེས་བཤད་པས་སོ། །འོན་ཀྱང་ཁོ་བོ་ཅག་ནི། ལུང་དེའི་ལྷག་མ་ཞེས་པའི་ཚིག་གི་ནུས་པས། ཆོས་ཉིད་ཡོངས་གྲུབ་དོན་གྲུབ་ཏུ་བསྟན་ཀྱང་། ལུང་དེ་སེམས་ཙམ་པ་སོགས་འགའ་ཞིག་ཁ་དྲང་བའི་དོན་དོན་ཡིན་པས་སྐྱོན་མེད་ཅེས་ལན་འདེབས་དགོས་པར་སེམས་སོ། །དཔལ་ལྡན་ཟླ་བ་དགོངས་དབྱིངས་གཡོ་བ་མེད་པར་མཛོད་ཅིག ཡང་གཟུགས་དབང་གིས་ཞུས་པའི་མདོ་ལས། ནོར་བུ་མཁན་གྱི་ནོར་བུའི་དྲི་མ་སྦྱོང་བའི་རིམ་པ་གསུམ་ལྟར། དང་པོར་འདུལ་བ་ལ་འཇུག་པར་བྱེད་པ་བདེན་བཞིའི་ཆོས་འཁོར། དེ་རྗེས་དེ་བཞིན་གཤེགས་པའི་ཚུལ་རྟོགས་པར་བྱེད་པ། སྟོང་པ་ཉིད་མཚན་མེད་སྨོན་མེད་ཀྱི་ཆོས་འཁོར། དེ་རྗེས་དེ་བཞིན་གཤེགས་པའི་ཡུལ་ལ་འཇུག་པར་མཛད་པ། ཕྱིར་མི་ལྡོག་པ་ཆོས་ཀྱི་འཁོར་ལོའི་གཏམ་དང་། འཁོར་གསུམ་ཡོངས་སུ་དག་པའི་གཏམ་གྱི་ཆོས་འཁོར་གསུམ་བསྐོར་བའི་ཚུལ་དང་། ཡང་ཕྱིར་མི་ལྡོག་པའི་འཁོར་ལོའི་མདོ་སོགས་འགའ་ཞིག་ལ་བརྟེན་ནས། དང་པོར་འཁོར་བ་ལས་སྐྱོ་བ་སྐྱེད་པར་བྱེད་པ་བདེན་བཞིའི་ཆོས་ཀྱི་འཁོར་ལོ་བསྐོར། དེའི་ཚེ་མཐར་ཐུག་ཅེས་པའི་སྒྲིབ་གཡོགས་ལ་མ་ལྟོས་པར། ཐེག་པ་གཅིག་ཏུ་སྟོན་པའི་སྐབས་ཡིན་པས། དམན་པའི་ཉན་རང་འཕགས་པ་མཚན་ཉིད་པ་མེད་ཀྱང་། སོ་སྐྱེས་འགའ་ཞིག་རྒྱུན་ཞུགས་ཞུགས་གནས་དང་། དགྲ་བཅོམ་ཞུགས་གནས་སོགས་སུ་རློམ་པ་མང་དུ་བྱུང་། སངས་རྒྱས་ཀྱིས་ཀྱང་གདུལ་བྱ་ཁ་དྲང་བའི་ཕྱིར། བྱང་སེམས་འཕགས་པ་ལ་ཞུགས་གནས་བརྒྱད་སོགས་ཀྱི་མིང་བཏགས་འཁོར་དུ་བཀོད་པ་མང་དུ་འབྱུང་སྟེ། དེ་སྐད་དུ། འདི་ན་ང་ལ་ཉན་ཐོས་གང་ཡང་མེད། །ཤཱ་རིའི་བུ་ཁྱོད་འདི་ནི་གསང་ཆེན་གྱིས། །ང་ཡི་ཉན་ཐོས་གཙོ་བོ་དེ་དག་དང་། །བྱང་ཆུབ་སེམས་དཔའ་གཙོ་བོ་དེ་དག་གིས། །ང་ཡི་གསང་ཆེན་འདི་ནི་ཐུབ་པར་གྱིས། །ཞེས་བཤད་པ་ལྟར་རོ། །དེ་རྗེས་དམ་ཆོས་པད་དཀར་སོགས་ཆོས་འཁོར་གཉིས་པ་བསྐོར། དེའི་ཚེ་སྔར་ཞུགས་གནས་བརྒྱད་སོགས་མ་ཐོབ་ཀྱང་ཐོབ་པར་རློམ་པ་དེ་དག སྔར་གྱི་འཛིན་པ་ལས་ལྡོག་སྟེ། ཐེག་ཆེན་ལམ་དུ་བསྡུས་སྨིན་གྲོལ་བ་སོགས་མཛད་དེ། ཇི་སྐད་དུ། ང་རྒྱལ་ཅན་གྱི་དགེ་སློང་དག །དགེ་སློང་མ་རྣམས་ཇི་སྙེད་པ། །ལྔ་སྟོང་ལས་ནི་མི་ཉུང་བ། །བྱིས་པའི་བློ་ཅན་དེ་དག་དོངས། །ཞེས་པ་ལྟར། ང་རྒྱལ་ཅན་སྣོད་མིན་རྣམས་ཕྱིར་དེངས་ནས། སྣོད་ལྡན་ལྷག་མ་དེ་དག་དེ་ལྟར་སྨིན་པར་མཛད་པ་ཡིན་ནོ། །དེ་ནས་ཕྱིར་མི་ལྡོག་པའི་ཆོས་ཀྱི་འཁོར་ལོ་སོགས་ཆོས་འཁོར་ཐ་མ་བསྐོར། དེའི་ཚེ་ཞུགས་གནས་ཀྱི་མིང་ཅན་ཐེག་ཆེན་འཕགས་པ་དེ་རྣམས་མ་འོངས་པ་ན། སངས་རྒྱས་མཚན་འདི་ཞེས་བྱ་བས་མཛད་པ་འདི་ལྟར་མཛད་དོ་ཞེས་ལུང་སྟོན་པར་མཛད་དོ། །དོན་དེ་དག་ཀྱང་རྒྱུད་བླ་མ་ལས། མི་རྟག་སྡུག་བསྔལ་བདག་མེད་དང་། །ཞེས་པའི་སྒྲ་ཡིས་ཐབས་མཁྱེན་པས། །སེམས་ཅན་སྲིད་གསུམ་སྐྱོ་སྐྱེད་ནས། །མྱ་ངན་འདས་ལ་རབ་འཇུག་མཛད། །ཞི་བའི་ལམ་ལ་རབ་ཞུགས་པ། །མྱ་ངན་འདས་ཐོབ་འདུ་ཤེས་ཅན། །དམ་ཆོས་པདྨ་དཀར་ལ་སོགས། །ཆོས་ཀྱི་དེ་ཉིད་བསྟན་པ་ཡིས། །དེ་དག་སྔར་འཛིན་ལས་ཟློག་སྟེ། །ཐབས་དང་ཤེས་རབ་ཡོངས་བཟུང་བས། །ཐེག་པ་མཆོག་ཏུ་སྨིན་མཛད་དེ། །བྱང་ཆུབ་མཆོག་ཏུ་ལུང་བསྟན་ཏོ། །ཞེས་བཤད་པ་ལྟར་རོ། །དེ་ཡང་ཐེག་པ་གཅིག་ཏུ་ཁས་ལེན་པའི་ཚེ། འདི་ལྟ་བུའི་གནད་ཁས་ལེན་དགོས་ཀྱང་། འདི་སྒྲ་ཇི་བཞིན་སྐྱོང་བའི་རྒྱ་བོད་ཀྱི་མཁས་པ་ནི་ཤིན་ཏུ་ཉུང་བར་སྣང་ངོ་། །ཡང་ཏིང་ངེ་འཛིན་མཆོག་དམ་པའི་མདོ་སོགས་འགའ་ཞིག་ལས། བདེན་བཞི་སྟོན་པའི་འཁོར་ལོ། བདེན་པ་གཅིག་བསྟན་པའི་འཁོར་ལོ། བདེན་པ་གང་ཡང་རྣམ་པར་མ་བཞག་པའི་འཁོར་ལོ་ཞེས་ཀྱང་བཤད་དེ། མདོ་དེ་ཉིད་ལས། སྐྱེ་བ་མེད་པ་བདེན་པ་གཅིག་ཡིན་ན། །དེ་ལ་གཞན་དག་བདེན་པ་བཞི་ཞེས་ཟེར། །བྱང་ཆུབ་སྙིང་པོར་འདུག་ནས་བདེན་གཅིག་ཀྱང་། །གྲུབ་པ་མ་མཐོང་བཞི་ལྟ་ག་ལ་ཞིག །ཅེས་བཤད་པའི་གཞན་དག་བདེན་པའི་བཞི་ཞེས་ཟེར། །ཞེས་པས་དང་པོ། སྐྱེ་བ་མེད་པ་བདེན་པ་གཅིག་ཡིན་ན། །ཞེས་པས་གཉིས་པ། བྱང་ཆུབ་སྙིང་པོར་འདུག་ནས་བདེན་གཅིག་ཀྱང་། །གྲུབ་པ་མ་མཐོང་ཞེས་པ་དེས་གསུམ་པ་བསྟན་པ་ཡིན་ནོ། །འདི་ལྟ་བུ་ནི། དོན་གྱིས་ན་དཔལ་འཕགས་པ་ཀླུ་སྒྲུབ་ཀྱི་དགོངས་པ་དང་ཡང་འབྱོར་ཞིང་། ལྗོན་ཤིང་སོགས་རྗེ་བཙུན་གོང་མའི་དགོངས་པ་དང་ཡང་འབྱོར་བ་ཡིན་ནོ། །དེ་ནི་སྐབས་སུ་བབ་པ་དཔལ་འཕགས་པ་ཀླུ་སྒྲུབ་ལུགས་ཀྱི་ཆོས་འཁོར་གསུམ་ནི། བཞི་བརྒྱ་པར། བསོད་ནམས་མིན་པ་དང་པོར་ཟློག །བར་དུ་བདག་ནི་ཟློག་པ་དང་། །ཐ་མར་ལྟ་ཞིག་ཀུན་ཟློག་པ། །གང་གིས་ཤེས་དེ་མཁས་པ་ཡིན། །ཞེས་པ་ལྟར། དང་པོར་བསོད་ནམས་མིན་པ་ཟློག་པའི་ཆོས་འཁོར། བར་དུ་བདག་ཟློག་པའི་ཆོས་འཁོར། ཐ་མར་ལྟ་བ་ཀུན་ཟློག་པའི་ཆོས་འཁོར། དང་པོ་ནི། ཆོས་ཕུང་བརྒྱད་ཁྲིའི་རྩ་བ་བདེན་བཞིའི་གཏམ། །དཀར་ནག་ལས་འབྲས་བསླུ་མེད་སྟོན་པའི་ཕྲིན། །ཚུ་རོལ་མཛེས་པའི་སྙིང་ལ་ཐུར་མ་མཁན། །ཀླུ་སྒྲུབ་གསོ་རིག་དབང་པོས་བདག་ཅག་སྐྱོངས། །ཞེས་པ་སྟེ། འདིའི་ཆོས་འཁོར་དང་པོ་ནི། ཆོས་ཕུང་བརྒྱད་ཁྲི་བཞི་སྟོང་གི་རྩ་བ་བརྗོད་བྱ། འཁོར་བ་རྒྱུ་འབྲས་སྡུག་ཀུན་གཉིས། ཐར་པ་རྒྱུ་འབྲས་འགོག་ལམ་གཉིས་ཏེ། བདེན་བཞི་སྟོན་པའི་གཏམ་སྙན་པོ་ཡིན་ཞིང་དེ་བསྟན་པས་གཙོ་བོར་འཁོར་བ་རྒྱུ་འབྲས་ཞེས་པ། རྒྱུ་དཀར་ནག་གི་ལས་སྤྱད་པས། འབྲས་བུ་བདེ་སྡུག་བསླུ་མེད་དུ་འབྱུང་བར་སྟོན་པའི་ཕྲིན་ཡིག་སྟེ། འདི་ནི་ཚུ་རོལ་མཛེས་པ་སྟེ་རྒྱང་འཕེན་པ་རྣམས་ལས་རྒྱུ་འབྲས་དང་སྐྱེ་བ་སྔ་ཕྱི་མེད་པར་འདོད་པའི་ལོག་ལྟའི་ཆད་ལྟས་དྲན་མེད་དུ་བརྒྱལ་བ་དེའི་སྙིང་ལ། བདེན་བཞི་སྟོན་པའི་སྨན་གྱི་ཐུར་མ་འདི་བཏང་བས། ཡིད་དྲན་པ་གསོ་བར་བྱེད་མཁན་ནི་འཕགས་པ་ཀླུ་སྒྲུབ་སྟེ། སྨན་པ་གཞན་ལས་ཆེས་ལྷག་པའི་གསོ་རིག་དབང་པོ་ཁྱོད་ཀྱིས་བདག་ཅག་བྲན་བཞིན་དུ་སྐྱོངས་ཤིག་ཅེས་པའོ། །དོན་འདི་ཡང་རིགས་པ་དྲུག་ཅུ་པར། རེ་ཞིག་ཉེས་ཀུན་འབྱུང་བའི་གནས། །མེད་ཉིད་རྣམ་པར་བཟློགས་ཟིན་གྱི། །ཞེས་པ་ཡང་དོན་འདི་ཉིད་དེ། དེའི་འགྲེལ་པར་ཟླ་བས། ཡང་ན་མེད་པ་ཅན་ལས་དང་འབྲས་བུར་འབྲེལ་པ་ལ་སྐུར་བ་བཏབ་པས་མེད་པར་ལྟ་བས་ཁས་བླངས་པ་གང་ཡིན་པ་དེ། འཇིག་རྟེན་དང་འཇིག་རྟེན་ལས་འདས་པའི་དགེ་བའི་རྩ་བ་མ་ལུས་པ་སུན་འབྱིན་པར་གྱུར་པས་ཉེས་པ་མ་ལུས་པར་འབྱུང་བའི་རྒྱུར་གྱུར་པ་དང་། མི་དགེ་བའི་ཆོས་ཐམས་ཅད་གསོག་པའི་རྒྱུར་གྱུར་པའི་ཕྱིར། ཉེས་པ་ཐམས་ཅད་ཀྱི་འབྱུང་གནས་ཏེ། རྟེན་ཅིང་འབྲེལ་པར་འབྱུང་བ་ཚེ་རབས་གསུམ་པ་དང་། སེམས་ཅན་ཐམས་ཅད་ཀྱི་སྤྱིའི་ལས་ཀྱིས་བསྐྱེད་པ། སྣོད་ཀྱི་འཇིག་རྟེན་སྣ་ཚོགས་རྣམ་པར་གཞོག་པ་ན་དེ་ཆོས་མངོན་པ་ལས་རྣམ་པར་བཟློག་གོ །ཞེས་བཤད་པས་སོ། །ཆོས་འཁོར་གཉིས་པ་ནི། རྒྱས་འབྲིང་བསྡུས་གསུམ་དངོས་བསྟན་སྟོང་པའི་མདའ། །རྟེན་འབྱུང་རིགས་པའི་མདའ་གཏན་ལས་དྲངས་པས། །དངོས་སྨྲ་ལྟ་ངན་སྙིང་ཤུན་འབྲེལ་མཁས་པ། །ཀླུ་སྒྲུབ་གཞུང་ལྡན་དཔུང་གིས་བདག་ལ་སྲུངས། །ཞེས་པ་སྟེ། བཀའ་རྒྱས་འབྲིང་བསྡུས་གསུམ་ལ། ཀླུ་སྒྲུབ་ལུགས་ཀྱི་ཆོས་འཁོར་གསུམ་ཆར་གྱི་དོན་ཡང་ཚང་མོད། གཙོ་ཆེར་དེ་གསུམ་དངོས་བསྟན་སྟོང་པ་ཉིད་དང་། དེ་རྟོགས་པའི་ཤེས་རབ་ཀྱི་མདའ་དེ། ཀླུ་སྒྲུབ་ཀྱི་རྟེན་འབྱུང་རིགས་པའི་མདའ་གཏན་ཏེ་གཞུའི་རྒྱུད་ལ་དྲངས་ཏེ་འཕངས་པས། རྣམ་རིག་པ་མན་ཆད་ཕྱི་ནང་བདེན་གྲུབ་ཁས་ལེན་གྱི་དངོས་སྨྲ་བ་རྣམས་ཀྱི་རྟག་ཆད་ཀྱི་ལྟ་བ་ངན་པ་ནི་སྙིང་གི་གཟུགས་སུ་བཀོད་ནས། སྙིང་དང་ཤུན་པ་སོ་སོར་འབྲལ་པ་སྟེ་བཀྲལ་བས། དེ་དག་གི་ལྟ་ངན་གྱི་ཟུངས་གསོ་བར་བྱེད་པའི་སྲོག་འཕྲོག་པར་བྱེད་པ་པོ་ནི། གཞུ་ལྡན་དཔུང་གི་གཟུགས་སུ་བཀོད་པའི་ཀླུ་སྒྲུབ་ཀྱི་ལུང་རིགས་དཔུང་གིས་བདག་སྐྱེ་བ་ཀུན་ཏུ་སྲུངས་ཤིག་ཅེས་པའོ། །དེ་ཡང་བར་དུ་བདག་ཟློག་ནི། བདེན་གྲུབ་རིགས་པས་བཀག་ནས་བདེན་འཛིན་བཟློག་པ་སྟེ། རིགས་པ་དྲུག་ཅུ་པར། རིགས་པ་གང་གིས་ཡོད་ཉིད་ཀྱང་། །བཟློག་པར་འགྱུར་བ་མཉན་པར་བགྱི། །ཞེས་པ་ཡང་དོན་འདི་ཉིད་དེ། དེའི་འགྲེལ་པར་ཟླ་བས། ཡོད་པ་བཟློག་པ་ནི་དགེ་སློང་དག་འདི་ལྟ་སྟེ། མི་བསླུ་བའི་ཆོས་མྱ་ངན་ལས་འདས་པ་ནི་འདི་ནི་བདེན་པའི་མཆོག་གཅིག་པུའོ། །འདུ་བྱེད་ཐམས་ཅད་དང་སྣོད་ཀྱི་འཇིག་རྟེན་ནི་བརྫུན་པ་བསླུ་བའི་ཆོས་ཅན་ནོ། །ཀྱེ་མ་འདུ་བྱེད་རྣམས་མི་རྟག ཅེས་བྱ་བ་ལ་སོགས་བཤད་པས་ན་བཅོམ་ལྡན་འདས་ཀྱིས་གསུངས་སོ། །དེ་ལྟ་མོད་ཀྱི་དེ་ཕྱིར་ཞིང་བསྟུད་དེ། གཞུང་གཅིག་རྒྱུད་གཅིག་ཏུ་མ་གསུངས་ལ། བྱིས་པ་དག་ཡུན་རིང་པོ་ནས་ཡོད་པར་ལྟ་བ་ལ་གོམས་པ་དེའི་ཕྱིར། ཐུབ་པའི་དབང་པོའི་གསུང་རབ་དེ་དང་དེ་དག་ལས་བཤད་པའི་གསུང་རབ་ལས་བཏུས་ཏེ། རབ་ཏུ་བྱེད་པ་འདིར་བསྡུས་པ་ཉིད་ཀྱིས། རིགས་པ་གང་གིས་ཡོད་པ་ལས། །ཟློག་པར་འགྱུར་བ་མཉན་པར་གྱིས། །རིགས་པ་དེ་དག་གང་ཞེ་ན། དེ་བསྟན་པའི་ཕྱིར། ཇི་ལྟར་བྱིས་པས་རྣམ་བཏགས་བཞིན། །དངོས་པོ་དེ་སྟེ་བདེན་གྱུར་ན། །དེ་དག་དངོས་མེད་རྣམ་ཐར་དུ། །གང་ཕྱིར་མི་འདོད་རྒྱུ་དེ་ཅི། །ཞེས་སྨོས་སོ། །ཞེས་རིགས་པ་དྲུག་ཅུ་པའི་གཞུང་ཕལ་ཆེར། བར་དུ་བདག་ཟློག་གི་གཞུང་དུ་སྦྱར་སྣང་ངོ་། །ཆོས་འཁོར་གསུམ་པ་ནི། བདེན་ལྟའི་ནད་སེལ་སྟོང་ཉིད་མཚན་འཛིན་སྨན། །མ་ཞུའི་དུག་འཇོམས་ལྟ་ཅན་ཀུན་བཟློག་པའི། །བདུད་རྩིའི་སྨན་སྦྱོར་ཆོས་འཁོར་ཐ་མའི་བཀའ། །མདོ་དོན་སྨྲ་མཁས་ཀླུ་སྒྲུབ་དེར་ཕྱག་ཡིན། །ཞེས་པ་སྟེ། དེ་ལྟར་བར་དུ་བདག་ཟློག་ཆོས་ཀུན་བདེན་སྟོང་དུ་རྟོགས་པའི་ཤེས་རབ་ནི། འཁོར་བའི་རྩ་བ་བདེན་ལྟའི་ལྟ་བ་ངན་པའི་སྲོག་འཕྲོག་པའི་དུག་ལྟ་བུའི་ནད་འཇོམས་པར་བྱེད་པའི་སྨན་ལྟ་བུ་ཡིན་ཡང་། དེ་ལྟ་བུའི་བདེན་སྟོང་ལ་མཚན་མར་འཛིན་པ་ཧ་ཅང་ཐལ་ཆེས་པ་ནི། སྨན་མ་ཞུ་བ་དུག་ཏུ་སོང་བ་ལྟར། མཐར་ཐུག་སངས་རྒྱས་ཐོབ་པའི་གེགས་སུ་འགྱུར་སྲིད་པས། དུག་དེ་འཇོམས་པར་བྱེད་པའི་སྨན་ནི། མུ་བཞི་ལས་ནི་རྣམ་གྲོལ་བ། །དེ་ཉིད་དབུ་མ་པ་ཡིས་རིག །ཅེས་པ་ལྟར། སྟོང་པར་འཛིན་པ་དང་། སྟོང་མིན་དུ་འཛིན་པ་སོགས། མུ་བཞིའི་སྤྲོས་པའམ་མཚན་མར་འཛིན་པ་སྤོང་བའི་ལྟ་བ་ལ། ཐོག་མར་ཐོས་བསམ་གྱི་རིགས་པས་ངེས་ཤེས་དྲངས། ངེས་པ་རྙེད་པའི་དོན་ལ་སྒོམ་བྱུང་གི་མཉམ་བཞག་ཞི་ལྷག་ཟུང་འཇུག་ཏུ་སྐྱོང་བ་ནི། ཐ་མར་ལྟ་བ་ཀུན་ཟློག་གི་ལྟ་བ་བདུད་རྩིའི་སྨན་སྦྱོར་ལྟ་བུ་ཡིན་པས། ཆོས་འཁོར་ཐ་མ་དེའི་མདོ་དོན་སྨྲ་བ་ལ་མཁས་པ་དཔལ་འཕགས་པ་ཀླུ་སྒྲུབ་ཀྱི་ཞབས་ཀྱི་པདྨ་དེར་ཕྱག་འཚལ་ལོ་རྗེས་སུ་ཟུངས་ཤིག་ཅེས་པའོ། །དེས་ན། འདིར་བསོད་ནམས་མིན་པ་དང་པོར་ཟློག་ཅེས་པ་ནི། འཕགས་པའི་བདེན་བཞི་བསྟན་པ་དང་གནད་གཅིག་སྟེ། རེ་ཞིག་ཉེས་ཀུན་འབྱུང་བའི་གནས་མེད་ཉིད་རྣམ་པར་བཟློགས་ཟིན་གྱི། ཞེས་པའི་རྩ་འབྲེལ་གོང་དུ་དྲངས་པ་ལྟར། ལས་རྒྱུ་འབྲས་མེད་པར་ལྟ་བ་སོགས་ནི། བསོད་ནམས་མིན་པའི་ལས་ངན་འགྲོར་འཁྲིད་བྱེད་ཡིན་པས། དེའི་གཉེན་པོར་བདེན་བཞིའི་ཆོས་འཁོར་འམ། ཆོས་མངོན་པའི་ཆོས་གསུངས་པས་ཆད་ལྟ་དེ་ལས་གྲོལ་ནས། བདེ་འགྲོར་འགྲོ་བྱེད་ལས་རྒྱུ་འབྲས་བདེན་པའི་སྤང་བླང་ཚུལ་བཞིན་བྱེད་པ་ནི། ཆོས་འཁོར་དང་པོ་དེའི་གཙོ་བོའི་བྱེད་ལས་ཏེ། མེད་པ་པ་ནི་ངན་འགྲོར་འགྲོ། །ཡོད་པ་པ་ནི་བདེ་འགྲོར་འགྲོ །ཞེས་པ་ལྟར། དེའི་ཚེ་བདེན་འཛིན་ཅུང་ཟད་བྱུང་ཡང་། ཆད་ལྟ་སེལ་བྱེད་ལས་འབྲས་བུ་བདེན་འཛིན་གྱི་འཇིག་རྟེན་པའི་ཡང་དག་པའི་ལྟ་བ་དེ་ཡིན་པས་སྐྱོན་ཆུང་ངོ་། །དེ་ནས་བར་དུ་བདག་ཟློག་ནི། བདེན་འཛིན་དེ་མ་ཆོད་ན་ཡང་འཁོར་བ་ལས་མི་འདའ་བས། དེའི་གཉེན་པོར་བདེན་པ་གཅིག་ཏུ་བསྟན་པ་ཞེས་པ་དེ་དང་གནད་གཅིག་པ་ཡིན་ཏེ། རིགས་པ་གང་གིས་ཡོད་ཉིད་ཀྱང་། །བཟློག་པར་འགྱུར་བ་མཉན་པར་གྱིས། །ཞེས་དང་། འགྲེལ་པར། ཡོད་པ་བཟློག་པ་ནི། དགེ་སློང་དག་འདི་ལྟ་སྟེ། མི་བསླུ་བའི་ཆོས་ཅན་མྱ་ངན་ལས་འདས་པ་ནི་བདེན་པའི་མཆོག་གཅིག་པུའོ་ཞེས་སོགས་རྩ་འགྲེལ་གོང་དུ་དྲངས་པ་ལྟར་རོ། །ཡང་ཡོད་པས་རྣམ་པར་མི་གྲོལ་ཏེ། །མེད་པས་སྲིད་པ་འདི་ལས་མིན། །དེ་ཕྱིར་ཡོད་དང་མེད་པ་ལ། །མཁས་པས་གནས་པར་མི་བྱ་འོ། །ཞེས་དང་། ཡང་ཚིག་རྗེས་མ་གཉིས་ཀྱི་ཚབ་ཏུ། དངོས་དང་དངོས་མེད་ཡོངས་ཤེས་པས། །བདག་ཉིད་ཆེན་པོ་རྣམ་པར་གྲོལ། །ཞེས་འབྱུང་སྟེ། དེ་གཉིས་གང་ལྟར་ཡང་། ཐ་མ་ལྟ་བ་ཀུན་ཟློག་ཁོ་ནར་འཁྲུལ་བར་མི་བྱ་སྟེ། ལས་འབྲས་བདེན་འཛིན་གྱི་བླང་དོར་ཙམ་གྱིས་བདེ་འགྲོ་ཙམ་ལས་འཁོར་བ་ལས་མི་གྲོལ། ལས་འབྲས་དང་སྐྱེ་བ་སྔ་ཕྱི་མེད་པར་འདོད་པའི་མེད་ལྟས་ནི་ངན་འགྲོ་ལས་མི་འདའ། དེས་ན་ཡོད་པར་འཛིན་པའི་བདེན་ལྟ་དང་། མེད་པར་ལྟ་བའི་ཆད་ལྟ་གཉིས་ཆར་ལ་གནས་པར་མི་བྱ་ཞེས་པ་ཙམ་ཞིག་བསྟན་འདུག་པའི་ཕྱིར་རོ། །དེས་ན་བདག་ཟློག་གི་སྐབས་འདིར། ཆོས་ཐམས་ཅད་བདེན་སྟོང་དུ་གཏན་ལ་ཕབ་ནས་བདེན་སྟོང་དུ་འཛིན་པའི་འཛིན་སྟངས་ཙམ་ཞིག་བྱུང་ན་ཡང་། དེས་ཐར་པ་ཐོབ་པ་ལ་སྒྲིབ་པར་མི་སེམས་ཏེ། ཆོས་ཐམས་ཅད་བདེན་སྟོང་དུ་རྟོགས་པའི་ཚོགས་སྦྱོར་གྱི་ལྟ་བ་རྟོགས་པར་གྱུར་པ་ཐམས་ཅད་དེ་ཁོ་ན་ཡིན་པའི་ཕྱིར་རོ། །དེ་ལྟ་མིན་ན། བདེན་སྟོང་རྟོགས་པའི་དབུ་མའི་ལྟ་བ་རྟོག་པ་ཞེན་རིག་ཡིན་པ་མི་སྲིད་པས། སོ་སྐྱེ་ལ་དབུ་བའི་ལྟ་བ་གཏན་མི་སྲིད་པར་ཐལ་བའི་ཕྱིར་རོ། །དེའི་ཕྱིར་རང་གཞན་གྱི་གྲུབ་མཐའི་སྐྱོན་ཡོན་ཕྱིན་ཅི་མ་ལོག་པར་མཐོང་ནས་ཡིན་མིན་སྨྲ་བ་ནི་མཛེས་ཀྱི། ཕྱོགས་གཉིས་སུ་རྒྱ་ཆད་པའི་ཆགས་སྡང་གི་སྨྲ་བ་འདི་སྤོངས་ཤིག་ཅེས་ཐལ་མོ་སྦྱོར་རོ། །ཡང་ཐ་མར་ལྟ་བ་ཀུན་ཟློག་ནི། བདེན་པ་རྣམ་པར་མ་བཞག་པ་ཞེས་པ་དེ་དང་མཐུན་པ་ཡིན་ཏེ། བདེན་པ་བཞི་ལྟ་ཞོག་དོན་དམ་པའི་བདེན་པ་ཞེས་པ་ཡང་ཁས་མི་བླང་བའི་ཕྱིར་ཏེ། མྱ་ངན་འདས་པ་བདེན་གཅིག་པུར། །རྒྱལ་བ་རྣམས་ཀྱིས་གང་གསུངས་པ། །ཞེས་པར། མྱ་ངན་ལས་འདས་པ། དོན་དམ་བདེན་པ་གཅིག་པུར་བཤད་ནས། རིགས་པ་དྲུག་ཅུ་པའི་འགྲེལ་པར། ཟླ་བས། ཅི་མྱ་ངན་ལས་འདས་པ་ཡང་ཀུན་རྫོབ་ཀྱི་བདེན་པ་ཡིན་ནམ། དེ་དེ་བཞིན་ཏེ་འཁོར་བར་ཡོངས་སུ་རྟོག་པ་ཡོད་ན། མྱ་ངན་ལས་འདས་པར་ཡོངས་སུ་རྟོག་སྟེ། དེ་གཉིས་ཀ་ཡང་འཇིག་རྟེན་པའི་ཐ་སྙད་ཡིན་པའི་ཕྱིར་རོ། །དེ་བས་ན་བཅོམ་ལྡན་འདས་མ་ལས་གསུངས་པ། ཚེ་དང་ལྡན་པར་རབ་འབྱོར། མྱ་ངན་ལས་འདས་པ་ཡང་སྒྱུ་མ་ལྟ་བུ་རྨི་ལམ་ལྟ་བུ་ཞེས་སྨྲའམ། ཤཱ་རིའི་བུ་གལ་ཏེ་མྱ་ངན་ལས་འདས་པ་ལས་ཆེས་ལྷག་པའི་ཆོས་ཤིག་ཡོད་ན་ཡང་། སྒྱུ་མ་ལྟ་བུའོ་རྨི་ལམ་ལྟ་བུའོ་ཞེས་ཁོ་བོ་སྨྲའོ་ཞེས་འབྱུང་ངོ་། །གལ་ཏེ་འཁོར་བར་རྟོག་པ་ལ་ལྟོས་པ་མ་ཡིན་ན། དེ་སྒྱུ་མ་ལྟ་བུར་མི་འགྱུར་རོ། །དེ་བས་ན་མྱ་ངན་ལས་པ་ཡང་ཀུན་རྫོབ་ཀྱི་བདེན་པར་ཡོངས་སུ་བརྟག་པ་ཡིན་ནོ། །ཞེས་མྱ་ངན་ལས་འདས་པ་དང་། ཆོས་ཉིད་དེ་བཞིན་ཉིད་སོགས་ཀྱང་དོན་དམ་བདེན་པ་མ་ཡིན་ཞེས་གནས་སྐབས་གསུམ་པ་འདིར་དེ་ལྟར་བཤད་འདུག་པའི་ཕྱིར་རོ། །འོ་ན་མྱ་ངན་ལས་འདས་པ་དོན་དམ་བདེན་པ་དང་། མི་བསླུ་བ་ཡིན་པར་བཤད་པ་དང་མི་འགལ་ལམ་སྙམ་ན། ཟླ་བས་འགལ་སྤོང་འདི་ལྟར་མཛད་དེ། བདག་ཟློག་གི་སྐབས་སུ་དེ་ལྟར་བཤད་ཀྱང་འདིར་སྐྱོན་མེད་དེ། བདེན་པ་གསུམ་ནི་འདུ་བྱས་ཡིན་པས་བྱིས་པས་བདེན་པར་བཟུང་བ་ན་ཁོ་སྐྱེ་འཇིག་བྱས་པས་བྱིས་པ་བསླུས་པར་སོང་བའི་གནད་ཀྱིས་ཀུན་རྫོབ་ཏུ་བཞག མྱ་ངན་ལས་འདས་པ་ནི། རྟག་པར་སྐྱེ་བ་མེད་པའི་ངོ་བོར་གནས་པས་བྱིས་པ་རྣམས་བསླུ་བར་མ་བྱས་པའི་གནད་ཀྱིས་འཇིག་རྟེན་གྱི་ཐ་སྙད་ཀྱི་མྱང་འདས་དེ་མི་བསླུ་བ་དང་དོན་དམ་བདེན་པ་ཡིན་ཞེས་བཤད་པ་ཙམ་ཡིན་པའི་ཕྱིར་རོ། །དེ་ལྟར་ཡང་འཐད་དེ། ཟླ་བས། གལ་ཏེ་དེ་ལྟར་ན་མྱ་ངན་ལས་འདས་པ་དོན་དམ་པའི་བདེན་པའོ། །ཞེས་ཇི་སྐད་དུ་བཤད། དེའི་བདག་ཉིད་དུ་འཇིག་རྟེན་ལ་མི་བསླུ་བའི་ཕྱིར་འཇིག་རྟེན་གྱིས་དོན་དམ་པའི་བདེན་པ་ཞེས་བཤད་དོ། །བསླུ་བ་འདུ་བྱས་གང་ཡིན་པ་དེ་ནི་དོན་དམ་པའི་བདེན་པ་མ་ཡིན་ནོ། །བདེན་པ་གསུམ་གྱི་འདུས་བྱས་ཀྱི་མཚན་ཉིད་ངོ་བོ་ཉིད་ཡོད་པར་སྣང་བས་བྱིས་པ་རྣམས་ལ་བསླུ་བའི་ཕྱིར་ཀུན་རྫོབ་ཀྱི་བདེན་པར་རྣམ་པར་བཞག་གོ །འོ་ན་བཅོམ་ལྡན་འདས་ཀྱིས་དགེ་སློང་དག་འདི་ལྟ་སྟེ། མི་བསླུ་བའི་ཆོས་ཅན་མྱ་ངན་ལས་འདས་པ་འདི་ནི་བདེན་པའི་མཆོག་གཅིག་པུའོ། །ཞེས་གསུངས་པ་དེ་ཇི་ལྟ་བུ། ཇི་ལྟར་འདུས་བྱས་ལོག་པར་སྣང་བས་བྱིས་པ་རྣམས་ལ་བསླུས་པ་དེ་བཞིན་དུ། མྱ་ངན་ལས་འདས་པ་ནི་དེ་ལྟར་མ་ཡིན་ཏེ། རྟག་པར་སྐྱེ་བ་མེད་པའི་རང་གི་ངོ་བོར་གནས་པའི་ཕྱིར། དེ་ནི་བྱིས་པ་རྣམས་འདུས་བྱས་ལྟར། སྐྱེ་བའི་ངོར་ནམ་ཡང་མི་སྣང་ངོ་། །དེ་བས་ན་མྱ་ངན་ལས་འདས་པ་ནི་རྟག་ཏུ་མྱ་ངན་ལས་འདས་པ་ཉིད་དུ་གནས་པས། འཇིག་རྟེན་གྱི་ཐ་སྙད་ཀྱི་དོན་དམ་པའི་བདེན་པ་ཞེས་བཤད་དོ། །ཞེས་མྱང་འདས་སོགས་བདག་ཟློག་སྐབས་སུ་འཇིག་རྟེན་གྱི་དོན་དམ་པའི་བདེན་པར་བཞག་པ་དང་། ལྟ་བ་ཀུན་ཟློག་ཚེ། དོན་དམ་བདེན་པ་གཅིག་ཀྱང་ཁས་མི་ལེན་པའི་གནད་ཀྱིས་མྱང་འདས་སོགས་ཀྱང་དོན་དམ་བདེན་པར་མ་བཞག་ཅེས་གསལ་བར་བཤད་འདུག་པའི་ཕྱིར་རོ། །དོན་དེ་རྣམས་ཀྱི་སྙིང་པོ་བསྡུས་པ་ནི། ཁོ་བོ་རང་གི་འཇམ་མགོན་བླ་མའི་དབུ་མའི་རྟོགས་བརྗོད་དཔལ་གྱི་འཁྲི་ཤིང་ལས། ཆོས་ཕུང་བརྒྱད་ཁྲིའི་དེ་ཉིད་གྲོགས་ལ་གཏམ། །མཁས་ལ་རིགས་པ་ཐུབ་ལ་བསྟོད་པ་ཡི། །སྙན་ངག་ཟོལ་གྱིས་རྟེན་འབྱུང་ཟབ་མོའི་གླུ། །ལན་གསུམ་བཟློས་པ་དགེ་སློང་འཚོ་བྱེད་གཞུང་། །ཞེས་པ་ལྟར། རྟེན་འབྲེལ་ཟབ་མོའི་གླུ། གྲོགས་རྒྱལ་པོ་བདེ་སྤྱོད་བཟང་པོ་སོགས་ལ་སྙིང་གཏམ་གྱི་ཚུལ་དང་། ཕྱི་ནང་གི་པཎྜི་ཏ་མཁས་པ་རྣམས་ལ་ལུང་དང་རིགས་པའི་ཚུལ་དང་། ཐུབ་པའི་དབང་པོ་ལ་བཀའ་དྲིན་དྲན་པའི་བསྟོད་དབྱངས་སྙན་ངག་གི་ཟོལ་གྱིས། རྟེན་འབྲེལ་གྱི་སྒོ་ནས། སྟོང་ཉིད་སེང་གེའི་ང་རོ་ལན་གསུམ་བསྒྲགས་པས་དངོས་སྨྲ་བའི་རི་དྭགས་རྒན་པོ་སྐྲག་པར་མཛད་པས། དབུ་མའི་སྲོལ་དང་པོར་ཕྱེ་ཞེས་པའོ། །དེས་ཆོས་འཁོར་གསུམ་གྱི་དགོངས་དོན་འགྲེལ་ཚུལ་གཞན་དང་ཐུན་མོང་མིན་པའི་རྟོགས་པ་བརྗོད་པ་སོང་ནས། གཉིས་པ་རྟེན་འབྲེལ་གྱི་གནད་ཐུན་མོང་མ་ཡིན་པ་ཁོང་དུ་ཆུད་པའི་རྟོགས་པ་བརྗོད་པ་ལ། ཐོག་མར་མཐའ་བྲལ་གྱི་ལྟ་བ་ལ་ངེས་པ་རྙེད་པ་དང་། ལས་འབྲས་ལ་ཡིད་ཆེས་པ་གཉིས་ཆབས་གཅིག་ཏུ་འབྱུང་བར་སྟོན་པ་ནི། གཞུང་འདི་ན་མེད་ཀྱང་། རྟོགས་བརྗོད་དཔལ་གྱི་འཁྲི་ཤིང་ལས། ཁྱོད་ཀྱི་རྟེན་འབྱུང་དྲི་ཟིའི་གླུ་དབྱངས་ཁུར། །མ་བཟོད་རྟག་ཆད་ཚངས་པའི་དཀའ་ཐུབ་གྲོལ། །བསླུ་མེད་ལས་འབྲས་ལང་ཚོའི་ཟུར་མིག་མ། །ཚོལ་བས་ངལ་བ་འཇིག་རྟེན་མེས་པོ་མཚར། །ཞེས་པ་སྟེ། རྟེན་འབྱུང་གི་རིགས་པ་དྲི་ཟའི་གླུ་དབྱངས་སྙན་པོ་འདིས། ལྷ་ཚངས་པ་དང་འདྲ་བའི་གདུལ་བྱ། དེའི་དཀའ་ཐུབ་དང་འདྲ་བའི་རྟག་ཆད་ཀྱི་ལྟ་བ་ངན་པ་ལས་གྲོལ་བ་ཏེ་དབུ་མའི་ལྟ་བ་ལ་ངེས་པ་རྙེད། དེས་དྲངས་ནས། ལས་འབྲས་བསླུ་མེད་ལ་ཡིད་ཆེས་པའི་ལང་ཚོ་དང་ལྡན་པའི་གཞོན་ནུ་ཟུར་མིག་མ་ཚོལ་བས་བྲེལ་བ་སྟེ། དབུ་མའི་ལྟ་བ་དང་ལས་འབྲས་ལ་ཡིད་ཆེས་པ་གཉིས་གཅིག་ཆར་དུ་འབྱུང་བ་ནི། རྟེན་འབྱུང་རིགས་པ་འདི་ཡི་མཐུ་ཡིན་ཞེས་པ་སྟེ། འཇིག་རྟེན་མེས་པོ་མཚར་ཞེས་པ་ནི། རྟེན་འབྲེལ་གྱི་གླུ་དབྱངས་སྙན་པས་ཉོན་མོངས་པའི་རྩ་བ་རྟག་ཆད་ཀྱི་དཀའ་ཐུབ་ལས་གྲོལ་ཡང་། ལས་འབྲས་ཀྱི་ལང་ཚོ་མ་ཚོལ་བ་ནི་འགལ་བ་འདྲ་བས། གདུལ་བྱ་འཇིག་རྟེན་མེས་པོ་ཁྱོད་མཚར་ཆེ་ཞེས་བསྟན་པའོ། །ཡང་དེ་ཙམ་དུ་མ་ཟད། བདག་ཟློག་རྟེན་འབྲེལ་གྱི་རིགས་པས། ཉན་རང་འཕགས་ཚོགས་དབུ་མའི་རྒྱལ་སྲིད་ཀྱི་ཁྲི་ལ་བཀོད་པ་འདི་ཡང་ཀླུ་སྒྲུབ་ཐུན་མོང་མིན་པའི་རིགས་པ་སྟེ། དེ་སྟོན་པ་ནི། ཉན་རང་འཕགས་ཚོགས་དབུ་མའི་རྒྱལ་སྲིད་ལ། །བཀོད་ཀྱང་ངན་གོམས་ཞི་བདེ་གཤོལ་མེད་མའི། །མངལ་དུ་ཉལ་རྣམས་ཕྱག་གིས་སློང་མཛད་པའི། །ཀླུ་སྒྲུབ་དྲང་སྲོང་མཆོག་ལ་གསོལ་བ་འདེབས། །ཞེས་པ་སྟེ། རྟེན་འབྲེལ་གྱི་རིགས་པས་ཉན་རང་རྣམས་ཀྱང་ཆོས་ཐམས་ཅད་བདེན་སྟོང་དུ་རྟོགས་པའི་དབུ་མའི་ལྟ་བའི་རྒྱལ་སྲིད་ཆེན་པོའི་ལ་གོ་འཕང་ལ་བཀོད་ཀྱང་། རང་ཉིད་བློ་ངན་གོམས་ཞི་བདེ་དོན་གཉེར། བརྒྱ་བྱིན་གྱི་ཆུང་མ་གཤོལ་མེད་མའི་མངལ་དང་འདྲ་བར་ཉལ་བ་རྣམས། དྲང་སྲོང་དང་འདྲ་བའི་སངས་རྒྱས་སམ་ཀླུ་སྒྲུབ་ཀྱི་ཐུགས་རྗེའི་ཕྱག་གིས་སློང་བར་མཛད་དེ། གཞན་དོན་ལ་འགོད་པར་བྱེད་པའི་ཀླུ་སྒྲུབ་དྲང་སྲོང་མཆོག་དེ་ལ་གསོལ་བ་འདེབས། ཞེས་པའོ། །འོ་ན་རྟེན་འབྲེལ་གྱི་རིགས་པས་ཉན་རང་རྣམས་དབུ་མའི་ལྟ་བ་ལ་ཇི་ལྟར་བཀོད་སྙམ་ན། བཤད་པར་བྱ་སྟེ། འཇུག་འགྲེལ་ལས། ཉན་ཐོས་དང་རང་རྒྱལ་རྣམས་ལ་ཡང་རྟེན་ཅིང་འབྲེལ་པར་འབྱུང་བ་རྐྱེན་ཉིད་འདི་པ་ཙམ་མཐོང་བ་ཡོད་ཀྱི། ཞེས་སོགས་ཀྱིས་ཉན་རང་འཕགས་པས་རྟེན་འབྲེལ་གྱི་གནད་རྟོགས་པར་བཤད། རྟེན་འབྲེལ་གྱི་གནད་གང་ཡིན་ན། ཆོས་གཅིག་རྟེན་འབྲེལ་ཡིན་པའི་རྒྱུ་མཚན་གྱིས་བདེན་སྟོང་དུ་རྟོགས་ན། རྟེན་འབྲེལ་གྱི་ཆོས་ཐམས་ཅད་བདེན་སྟོང་དུ་རྟོགས་པ་སྟེ། ཆོས་ཐམས་ཅད་ཀྱི་གནས་ལུགས་བདེན་སྟོང་ཁོ་ན་ཡིན་པས། ཆོས་གཅིག་གི་གནས་ལུགས་རྟོགས་ན་ཆོས་ཐམས་ཅད་ཀྱི་གནས་ལུགས་གཅིག་ཅར་དུ་རྟོགས་དགོས་པ་ནི་དབུ་མའི་གནད་ཀླུ་སྒྲུབ་ལུགས་ཐུན་མོང་མ་ཡིན་པ་ཡིན་པའི་ཕྱིར་ཏེ། རིགས་པ་དྲུག་ཅུ་པར། བྱིས་པ་རྣམས་ནི་གཟུགས་ལ་ཆགས། །བར་མ་རྣམས་ནི་ཆགས་བྲལ་འགྱུར། །གཟུགས་ཀྱི་རང་བཞིན་ཤེས་པ་ཡི། །བློ་མཆོག་ལྡན་པ་རྣམ་པར་གྲོལ། །ཞེས་བྱིས་པ་ནི། སོ་སྐྱེ་ཐ་མལ་པ་ཕལ་ཆེར། བར་མ་ནི། བསམ་གཏན་གཟུགས་མེད་ཀྱི་སྙོམས་འཇུག་ཐོབ་པའི་ཁམས་གོང་མ་ཕལ་ཆེར། བློ་མཆོག་ལྡན་པ་ནི། ཐེག་པ་གསུམ་ཆར་གྱི་འཕགས་པ་ལ་བཤད་འདུག་པའི་ཕྱིར་དང་། འཕགས་ལྷས་ཀྱང་། གཅིག་གི་སྟོང་ཉིད་གང་ཡིན་པ། །དེ་ནི་ཀུན་གྱི་སྟོང་ཉིད་ཡིན། །གཅིག་གི་ལྟ་པོ་གང་ཡིན་པ། །དེ་ནི་ཀུན་གྱི་ལྟ་པོ་ཡིན། །ཞེས་བཤད་པའི་ཕྱིར་རོ། །འདི་དག་གི་དོན་ནི། ཁོ་བོས་དཔལ་གྱི་འཁྲི་ཤིང་དུ། རང་རྒྱུད་ཕུང་པོར་བདེན་འཛིན་གཅིག་གི་སྲོག །བཅད་པས་འཁོར་འདས་ཆོས་ཀུན་བདེན་འཛིན་དབུགས། །གཅིག་ཅར་འཆད་བྱེད་རྟེན་འབྲེལ་རིགས་པའི་མདའ། །འཕོང་མཁས་ཀླུ་སྒྲུབ་སྡིག་པའི་ཁུར་ལྕི་བས། །རྣམ་སྨིན་ཁྲེས་པོ་བོར་ནས་བདེ་བ་ཅན། །དག་པའི་ཞིང་དུ་ཡིད་ཡུས་གཅེར་བུར་གྲོས། །ཞེས་སོགས་སུ་རྒྱས་པར་བཤད་ཟིན་པས་དེར་བལྟ་བར་བྱའོ། །ཡང་རྟེན་འབྲེལ་རིགས་པའི་རིགས་སྔགས་ལ་བརྟེན་ནས། ཐེག་གསུམ་འཕགས་པ་ཀུན། མཐོང་ཆོས་ཚེ་འདི་ལ་མྱ་ངན་ལས་འདས་པའི་བདེ་བའི་ལོ་ཏོག་སྨིན་པར་མཛད་དོ་ཞེས། སྔོན་ཆད་གཞན་ལ་མ་གྲགས་པའི་རིགས་པ་གཅིག་སྟོན་པ་ནི། རྟེན་འབྱུང་རིགས་སྔགས་གྲུབ་པས་ཉན་རང་ཀུན། །འཕགས་པའི་ཞིང་སར་མཐོང་ཆོས་མྱང་འདས་ཀྱི། །སྔོན་མེད་ལོ་ཏོག་བསྐྲུན་མཛད་ཀླུ་སྒྲུབ་ཞབས། །སྒྱུ་མའི་རྫུ་འཕྲུལ་གར་མཁན་ཁྱོད་ལ་བསྔགས། །ཞེས་པ་སྟེ། རབ་དབྱེ་ལས། སྔགས་ཀྱིས་བཏབ་པའི་ས་བོན་ནི། །ཉི་མ་གཅིག་ལ་ལོ་ཏོག་སྨིན། །རྡོ་རྗེ་ཐེག་པའི་ཐབས་ཤེས་ན། །ཚེ་འདི་ཉིད་ལ་སངས་རྒྱས་འགྲུབ། །ཅེས་པ་དང་མཐུན་པར། འཕགས་པ་ཀླུ་སྒྲུབ་ཀྱི་རྟེན་འབྲེལ་གྱི་གནད་ཤེས་པའི་རྟེན་འབྲེལ་གྱི་རིགས་པའི་སྔགས་ཟབ་མོ་འདིས། བདེན་མཐོང་འཕགས་པའི་ཞིང་ས་གཤིན་པོར། མཐོང་ཆོས་ཚེ་འདི་ལ་མྱ་ངན་ལས་འདས་པའི་ལོ་ཏོག་ཟབ་མོ་བསྐྲུན་པས་ཀླུ་སྒྲུབ་ཁྱོད་ནི། སྒྱུ་མ་མཁན་གྱི་རྫུ་འཕྲུལ་གྱི་གར་གྱིས་སྣང་བ་ཅི་འདོད་བསྒྱུར་བ་ལས་ཆེས་ལྷག་པའི་འཕགས་པའི་གར་མཁན་ཁྱོད་ལ་སྙིང་ནས་ཕྱག་འཚལ་ཞེས་པའོ། །འདིའི་གནད་ཅུང་ཟད་བཀྲོལ་ན། གལ་ཏེ་འདི་མི་སྲིད་དེ། དེ་ལྟར་ན་མཐོང་ལམ་ཐོབ་ཙམ་ནས་མྱང་འདས་ཐོབ་དགོས་པ་དང་། ཉོན་མོངས་པ་མ་སྤངས་པར་མྱང་འདས་ཐོབ་པས། དགྲ་བཅོམ་པ་ཡང་ཐོབ་པར་ཧ་ཅང་ཐལ་ལོ་སྙམ་ན། དོགས་པ་དེ་སེལ་བ་ལ། ལུགས་འདིའི་ཐུན་མོང་མིན་པའི་གནད་ཤེས་དགོས་པས། དེ་བཤད་ན་གསུམ། འདིར་སྐབས་ཀྱི་མྱང་འདས་ངོས་གཟུང་བ་དང་། དེ་ཐོབ་ཚུལ་དོགས་སྤོང་དང་བཅས་པ། དེ་ཡང་མཐོང་ལམ་གྱི་ཐོབ་ཚུལ་དོགས་སྤོང་དང་བཅས་པའོ། །དང་པོ་ནི། ཟླ་བས། གལ་ཏེ་མྱ་ངན་ལས་འདས་པ་ཅི་ཡང་མེད་པ་ཡིན་ན། འཕགས་པ་རྣམས་མྱ་ངན་ལས་འདས་པ་ཐོབ་ཅེས་རྣམ་པར་གཞག་པ་དེ་ཇི་ལྟ་བུ་ཞེ་ན། སྲིད་པ་ཡོངས་སུ་ཤེས་པ་ཉིད། །མྱ་ངན་འདས་ཞེས་བྱ་བར་བརྗོད། །ཅེས་བྱ་བ་སྨོས་སོ། །སྲིད་པ་དེ་ཉིད་ཀྱི་ངོ་བོ་ཉིད་སྐྱེ་བ་མེད་པ་ཡོངས་སུ་མི་ཤེས་པའི་ཚུལ་གྱིས་ཡོངས་སུ་ཤེས་པ་གང་ཡིན་པ་དེ་ཉིད་མཚན་མ་ཐམས་ཅད་རབ་ཏུ་ཞི་བའི་ངོ་བོ་ཡིན་པས་ཐ་སྙད་ཀྱི་བདེན་པ་དང་སྦྱར་ནས་མྱ་ངན་ལས་འདས་པ་ཞེས་རྣམ་པར་བཞག་སྟེ། མྱ་ངན་ལས་འདས་པ་ཞེས་བྱ་བ་རང་གི་ངོ་བོར་གྲུབ་པ་ནི་གང་ཡང་མེད་པར་ཤེས་པར་བྱའོ། །ཞེས་སྤྱིར་རྟེན་འབྲེལ་རང་བཞིན་གྱིས་སྐྱེ་བ་མེད་པ་ནི། སྐབས་འདིར་བསྟན་གྱི་ཆོས་ཐམས་ཅད་ཀྱི་གནས་ལུགས་སམ། རང་བཞིན་མྱང་འདས་ཞེས་བྱ་བ་ཡིན་ལ། བྱེ་བྲག་འཕགས་པ་རྣམས་ཀྱིས་རྟེན་འབྲེལ་ངོ་བོ་ཉིད་ཀྱིས་སྐྱེ་བ་མེད་པ་དེ་མངོན་སུམ་དུ་མ་མཐོང་བའི་ཚུལ་གྱིས་སྒྲོ་འདོགས་ཆོད་པའམ། ཡོངས་སུ་ཤེས་པའི་དུས་ཀྱི་རྟེན་འབྲེལ་སྐྱེ་མེད་དེ་ཉིད། རེ་ཞིག་གློ་བུར་གྱི་མཚན་མ་ཞིག་པའི་དབྱིངས་ཡིན་པས། ཐ་སྙད་ཀྱི་བདེན་པ་དང་སྦྱར་ནས། མྱ་ངན་ལས་འདས་པ་ཞེས་བྱ་ཞིང་། འཕགས་པ་དེས་ཀྱང་མྱ་ངན་ལས་འདས་པ་དེ་ཐོབ་པ་ཞེས་འཇོག་སྟེ། ལུང་དེས་དེ་ལྟར་བསྟན་འདུག་པའི་ཕྱིར་རོ། །དེས་ན་འདིར་ཕལ་ཆེར། རྟེན་འབྲེལ་ཐ་སྙད་དུ་སྐྱེ་འཇིག་བྱེད་ཀྱང་། རང་བཞིན་གྱིས་སྐྱེ་འཇིག་མི་བྱེད་ཅེས། རང་བཞིན་གྱི་ཞེས་པའི་ཚིག་ལ་སྐྱབས་བཅོལ་ནས། རྟེན་འབྲེལ་སྐྱེ་འཇིག་བྱེད་པ་ཙམ་ཞིག་ཁས་ལེན་ཡང་། ཀླུ་སྒྲུབ་ཡབ་སྲས་ཀྱི་དགོངས་པ། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །ཞེས་པ་ལྟར། རྒྱུ་ལ་བརྟེན་ནས་སྐྱེ་འཇིག་བྱེད་པས། སྐྱེ་འཇིག་མི་བྱེད་པར་སོང་། ཞེས་དངོས་བསྟན་འདི་ཞལ་གྱིས་བཞེས་པ་ཡིན་ནོ། །གཉིས་པ་དེ་ལྟར་རང་ལུགས་དང་། གཞན་དངོས་སྨྲ་བའི་ཕྱོགས་འགོག་ཚུལ། རང་ལ་དོགས་པ་གཅོད་ཚུལ་ཡང་འདི་ལྟར་བཤད་དེ། དེ་ལྟར་ན་དངོས་པོའི་ངོ་བོ་ཉིད་མེད་པའི་ངོ་བོ་ཉིད་ཡོངས་སུ་ཤེས་ནས་མི་དམིགས་པ་གང་ཡིན་པ་དེ་ཉིད་ཡོངས་སུ་མྱ་ངན་ལས་འདས་པར་གདོན་མི་ཟའོ། །དེ་ལས་གཞན་དུ་ན་རྩ་འགྲེལ་ལས། རྣམ་པར་འཇིག་པས་འགོག་འགྱུར་གྱི། །འདུས་བྱས་ཤེས་པས་མ་ཡིན་ན། །དེ་ནི་སུ་ལ་མངོན་སུམ་འགྱུར། །ཞིག་ཅེས་པ་དེ་ཇི་ལྟ་བུ། གལ་ཏེ་སྒྱུ་མ་བྱས་པ་བཞིན་དུ་ཆོས་ཐམས་ཅད་མི་དམིགས་པའི་དུས་ན་སྐྱེ་བ་མེད་པ་གང་ཡིན་པ་མྱ་ངན་ལས་འདས་པ་མ་ཡིན་གྱི། གཟུགས་ལ་སོགས་པའི་དངོས་པོའི་ངོ་བོའི་མཚན་ཉིད། དངོས་པོའི་རང་བཞིན་རྒྱུ་རྐྱེན་ལས་དང་ཉོན་མོངས་པ་དང་མ་ལྡན་པས་ཕྱིས་མི་སྐྱེ་བ་གང་ཡིན་པ་དེ་མྱ་ངན་ལས་འདས་པ་སྙམ་དུ་སེམས་ན་ནི། ཞེས་ཁྱེད་དངོས་སྨྲ་བ་འདུ་བྱས་སྐྱེ་མེད་དུ་ཤེས་པའི་དུས་ཀྱི་སྐྱེ་མེད་དེ་མྱང་འདས་སུ་མི་འདོད་པར། རྒྱུ་ལས་ཉོན་མོངས་སྤངས་པའི་འབྲས་བུ་རྣམ་སྨིན་གྱི་ཕུང་པོ་རང་བཞིན་གྱིས་གྲུབ་པ་རྒྱུན་ཆད་པ་ལ་མྱང་འདས་སུ་འདོད་ན་ཞེས་ཕྱོགས་སྔ་བརྗོད་ནས། སྐྱོན་འཕེན་པའི་ཚེ། འདི་སྐད་ཅེས། གལ་ཏེ་དེ་ལྟར་གྱུར་ན། དངོས་པོའི་རང་གི་ངོ་བོའི་མཚན་ཉིད་ཞིག་ནས་རྒྱུན་ཆད་པའི་ཚུལ་གྱི་མྱ་ངན་ལས་འདས་པ་འགྱུར་གྱི། འདུས་བྱས་ཡོངས་སུ་ཤེས་པས་ནི་མ་ཡིན་པར་འགྱུར་རོ། །གལ་ཏེ་དེ་ཉིད་འདོད་པ་ཡིན་པས་ན་ཉེས་པ་མེད་དོ་ཞེ་ན་ཡང་འདི་འཐད་པ་མ་ཡིན་ཏེ། འདི་ལྟར་དེ་ཁོ་ན་མཐོང་བས་འགོག་པ་མངོན་སུམ་དུ་བྱ་དགོས་ན་འགོག་པ་དེ་ལྟ་བུ་ནི། ཕུང་པོ་མ་འགགས་པའི་ཚེ་ན་མེད་ལ། འགགས་ནས་ནི་སུ་ཡང་མེད་ལ། འགོག་པ་དེ་སུ་ལ་མངོན་སུམ་དུ་འགྱུར། ཕུང་པོའི་རྒྱུན་ཡོད་པའི་དུས་ན་ནི། དེ་ཁོ་ན་མཐོང་བའི་གང་ཟག་ཤཱ་རིའི་བུ་ལ་སོགས་པ་ཡོད་པས་འགོག་པ་དེ་མངོན་སུམ་དུ་ཤེས་ཞེས་བྱ་བ་དེ་རིགས་སོ། །ཞེས་སོགས་བཤད་དེ། དེའི་དོན་ནི་ཕྱོགས་སྔ་མ་ཁྱོད་ཀྱིས་དེ་ལྟར་ཁས་ལེན་པ་མི་འཐད་དེ། དེ་ཁོ་ན་མཐོང་བའི་རྟེན་གང་ཟག་ཡོད་པའི་ཚེ། ཕུང་པོ་རྒྱུན་ཆད་པའི་མྱང་འདས་དེ་མེད་ལ། ཕུང་པོ་རྒྱུན་ཆད་པའི་ཚེ། དེ་ཁོ་ན་མཐོང་བའི་རྟེན་གང་ཟག་དེ་ཡང་མེད་པས། ཁྱོད་ཀྱི་འགོག་པ་མྱང་འདས་དེ་སུ་ལ་མངོན་སུམ་དུ་འགྱུར་རྒྱུ་ཡིན་དྲིས་ན་སྨྲ་རྒྱུ་ཅི་ཡང་མི་འདུག་པའི་ཕྱིར་ཞེས་གསུངས་པས་རིགས་པ་ཤིན་ཏུ་བཟང་ངོ་། །དེ་ལ་དོགས་པ་སྤང་བ་ནི། འགྲེལ་པར། སྡུག་བསྔལ་འགོག་པ་མངོན་སུམ་དུ་མི་འདོད་ན །འགོག་པ་ཤེས་པས་འགོག་པའི་བདེན་པ་ཇི་ལྟར་མངོན་སུམ་དུ་བྱ། སྡུག་བསྔལ་མི་སྐྱེ་བ་ཙམ་ཡང་། དངོས་པོའི་ངོར་མི་རུང་ངོ་། །ཞེས་པ་ལྟར། ཁོས་དོགས་པ་འདི་ལྟར། འོ་ན་ཁྱོད་རང་ལ་ཡང་། སྡུག་བསྔལ་ཤེས་པའི་མཐོང་ལམ་དེས་སྡུག་བསྔལ་འགོག་པ་མངོན་སུམ་དུ་ཤེས་པར་མི་འགྱུར་ཏེ། དེས་སྡུག་བསྔལ་མི་སྐེ་བ་ཙམ་ཞིག་ཤེས་པར་ཁས་བླངས་ལ། སྡུག་བསྔལ་མི་སྐྱེ་བ་ནི་དངོས་པོ་རང་མཚན་པ་མ་ཡིན་པར་དངོས་མེད་ཡིན་ཞིང་། མངོན་སུམ་གྱི་ནི་དངོས་མེད་མངོན་སུམ་དུ་ཤེས་པར་ཁྱེད་མི་འདོད་པའི་ཕྱིར། དེས་ན་འགོག་པ་ཤེས་པས་ཀྱང་འགོག་པ་མངོན་སུམ་དུ་ཤེས་པར་མི་འགྱུར་ཏེ། སྡུག་བསྔལ་ཤེས་པས་སྡུག་བསྔལ་མི་སྐྱེ་བ་མངོན་སུམ་དུ་མ་ཤེས་པའི་ཕྱིར། ཞེས་པའི་དོགས་པ་འདི་ནི། ཕ་རོལ་གྱི་སྐྱོན་སྤོང་བཟང་བར་སྡང་། ལན་གྱི་རྣམ་གཞག་དགའ་བའི་ཕྱིར། དེའི་ལན་ནི། ཟླ་བས་འདི་ལྟར་མཛད་དེ། སྐྱོན་དེ་མེད་དེ། སྡུག་བསྔལ་སྐྱེ་བ་མེད་པ་ནི། སྡུག་བསྔལ་གྱི་གནས་ལུགས་སམ་རང་བཞིན་ཡིན་ལ། སྡུག་བསྔལ་ཤེས་པས་སྡུག་བསྔལ་སྐྱེ་བ་མ་མཐོང་བ་ཙམ་ལས། སྡུག་བསྔལ་སྐྱེ་བ་མེད་པ་ལ་སོགས་པ་མངོན་སུམ་མཐོང་རྒྱུ་མེད་ཀྱང་། འཇིག་རྟེན་གྱི་ཐ་སྙད་བདེན་པ་དང་སྦྱར་ནས། དེས་སྡུག་བསྔལ་གྱི་གནས་ལུགས་སྐྱེ་བ་མེད་པ་དེ་མངོན་སུམ་དུ་མཐོང་ཞེས་བཤད་པ་ཡིན་པའི་ཕྱིར་ཏེ། དཔེར་ན། རྒྱང་རིང་པོ་ནས་མིག་རྒྱུ་ལ་ཆུར་འཁྲུལ་བའི་ཚེ་གནས་དེར་ཕྱིན་པས་དེར་ཆུ་མ་མཐོང་བ་ཙམ་ལ་ཆུ་མེད་པ་མངོན་སུམ་དུ་མཐོང་ཞེས་ཟེར་བ་དང་ཆོས་མཐུན་པའི་ཕྱིར་ཏེ། དེ་སྐད་དུ་ཡང་། ཟླ་བས་འགྲེལ་པར། དེ་བས་ན་གསུང་རབ་ལས་སྡུག་བསྔལ་གྱི་སྐྱེ་བར་ཤེས་པ་ནི་མངོན་སུམ་མོ་ཞེས་འབྱུང་བས་ཞེས་སོགས་དང་། འཇིག་རྟེན་ན་ཡང་རྣམ་པ་དེ་ལྟ་བུས་མངོན་སུམ་ཞེས་བརྗོད་དེ། དེ་འདི་ལྟར། མགྲོན་པོ་ཞིག་གིས་རང་གི་མདུན་ལོགས་ན། ཡུལ་ཆུ་རབ་ཏུ་དྭངས་པ་ཆེན་པོས་གང་བ་འདྲ་བ་ཞིག་རྒྱང་རིང་པོ་ནས་མཐོང་བ་དང་། དེ་རྒལ་བར་འདོད་ལ་ཉམས་ཀྱིས་མི་ནུས་ཤིང་སྐྲག་པས་ཡུལ་དེ་ནས་འོངས་པའི་མི་ཞིག་ལ་ཆུ་འདི་ཅི་ཙམ་ཞེས་སྨྲས་པ་དང་། དེས་དེ་ལ་འདི་ལ་ཆུ་ག་ལ་ཡོད། ཆུ་འདྲ་བ་འདི་ནི་སྨིག་རྒྱུ་བའོ། །དེ་སྟེ་ང་ཡི་ཚིག་ལ་ཡིད་མི་ཆེས་ན། དེར་སོང་ལ་ལྟོས་ཤིག་དང་། ང་ཡི་ཚིག་དེ་མངོན་སུམ་དུ་འགྱུར་རོ་ཞེས་སྨྲས་པ་ན། དེས་ཆུ་མེད་པར་བསྟན་པས། རང་གི་ཚིག་ཀྱང་མགྲོན་པོ་ལ་མངོན་སུམ་དུ་འགྱུར་རོ་ཞེས་སྨྲས་པ་དེ་བཞིན་དུ་མེད་པ་དང་མི་དམིགས་པ་ཡང་འཇིག་རྟེན་ན་མངོན་སུམ་ཞེས་ཐ་སྙད་འདོགས་ཏེ། དེའི་ཕྱིར་འཇིག་རྟེན་གྱི་ཀུན་རྫོབ་བདེན་པས་མི་དམིགས་པའི་ཤེས་པ་ལ་མངོན་སུམ་ཞེས་བྱ་བ་ལ་འགལ་བ་མེད་དོ། །ཤེས་པ་བྱེད་པར་གྱུར་པ་གང་གིས་དངོས་པོ་གང་གི་དོན་ཇི་ལྟ་བ་བཞིན་ཡོངས་སུ་གཅོད་པ་དེ། དེའི་མངོན་སུམ་ཞེས་བྱ་བས་ན་ལུང་དེ་རིགས་པ་ཡིན་ནོ། །ཞེས་གསལ་བར་བཤད་པའི་ཕྱིར་རོ། །དེ་ལྟར་ན་འཇིག་རྟེན་ཐ་སྙད་དང་སྦྱར་བ་ཙམ་ལས། བདེན་པ་མངོན་རྟོགས་དེས། བདེན་བཞིའི་གནས་ལུགས་འདུས་མ་བྱས་ཏེ། མངོན་སུམ་དུ་མ་མཐོང་ཞེས་པར་དོན་གྱིས་སོང་འདུག་གོ །ཡང་དཔལ་ལྡན་ཟླ་བས་དངོས་སྨྲ་སོགས་ལ་སྐྱོན་སྟོན་པ་ན། འདི་སྐད་ཅེས། གང་སྐྱེ་བ་ཟད་དོ། །ཚངས་པར་སྤྱོད་པ་བསྙེན་ཏོ། །བྱ་བ་བྱས་སོ། །འདི་ལས་སྲིད་པ་གཞན་མི་ཤེས་སོ་ཞེས་བྱ་བ་འདི་ལ་སྐྱེ་བ་ཟད་པའི་ཤེས་པ་གང་ཡིན་པ་དེ་ཡང་མི་རུང་སྟེ། དངོས་པོ་འགའ་ཞིག་སྐྱེ་བ་མེད་ན་ནི། དངོས་པོ་ཟད་དོ་ཞིག་གོ་ཡང་མི་སྐྱེའོ་ཞེས་བྱ་བར་འགྱུར་ན། ཇི་སྲིད་དེ་དེའི་རྒྱུ་དང་རྐྱེན་གྱིས་འཕགས་པའི་ཕུང་པོའི་རྒྱུན་འབྱུང་བ་དེ་སྲིད་དུ། དེ་ལ་སྐྱེ་བ་ཡོད་པས་ན། དེ་ཟད་པར་ཁོང་དུ་ཆུད་པར་མི་ནུས་སོ། །ཞེས་པ་སྟེ། དེའི་དོན་ཡང་། འདི་ལྟར། ཁྱེད་དངོས་སྨྲ་བས། སྐྱེ་བ་ཟད་དོ་ཞེས་སོགས་འདི་དགྲ་བཅོམ་པ་ཐོབ་པའི་ཚེ་སྦྱོར་བ་ཡིན་མོད། དེ་ལྟ་ན་ཡང་ཁྱེད་ལ་མི་འཐད་དེ། དངོས་པོ་འགའ་ཞིག་སྟེ་ཐམས་ཅད་སྐྱེ་མེད་དུ་མཐོང་ན། སྐྱེ་བ་ཟད་དོ་ཅེས་སོགས་དེ་རིགས་ནའང་། ཁྱེད་རང་གི་དགྲ་བཅོམ་པས། སྔོན་གྱི་ལས་ཉོན་གྱིས་འཕངས་པའི་ཕུང་པོའི་རྒྱུས་སྐྱེ་མེད་དུ་མ་མཐོང་བ་དེ་སྲིད་དུ་སྐྱེ་བ་ཟད་པའི་མྱང་འདས་ཐོབ་པ་མི་སྲིད་པའི་ཕྱིར་ཏེ། གལ་ཏེ་ཕུང་པོ་མ་འགགས་པ་ན། །ཉོན་མོངས་ཟད་ཀྱང་འདས་མི་འགྱུར། ཞེས་པ་ལྟར། རྣམ་སྨིན་ཕུང་པོ་སྡུག་བདེན་འདི་མ་འགགས་པ་སྟེ། རང་བཞིན་གྱི་སྐྱེ་མེད་འགག་མེད་དུ་མ་མཐོང་བ་དེ་སྲིད་དུ། རྒྱུ་ཉོན་མོངས་སྤངས་པར་རློམ་ཡང་མྱང་འདས་ཐོབ་པར་མི་འགྱུར་བའི་ཕྱིར་ཞེས་པའི་དོན་ཡིན་པའི་ཕྱིར་རོ། །དེ་ལ་ཁོ་ན་རེ། སྐྱོན་མེད་དེ། འདི་ལས་སྲིད་པ་གཞན་མི་ཤེས། ཞེས་པའི་ཚིག་གི་ནུས་པས། སྐྱེ་བ་ཟད་དོ་ཞེས་པ་དེ། དགྲ་བཅོམ་པས་རང་གི་མ་འོངས་པའི་སྐྱེ་བ་ཟད་ནས་མ་མཐོང་བ་ལ་དགོངས་ནས་དེ་ལྟར་བཤད་པའི་ཕྱིར། ཞེས་པའི་ཕྱོགས་སྔ་མ་སྟོན་པ་ལ །འདི་ལས་སྲིད་པ་གཞན་མི་ཤེས་སོ་ཞེས་པའི་ཚིག་ལས་དྲངས་ཏེ། གལ་ཏེ་མ་འོངས་པའི་སྐྱེ་བ་མ་མཐོང་བས་དེ་སྐད་ཅེས་བྱའོ་ཞེ་ན་ཡང་། ཞེས་པ་འདི་གསུངས་སོ། །དེ་འགོག་པ་ན། ཟླ་བས་འདི་ལྟར་གསུངས་ཏེ། གལ་ཏེ་ཕུང་པོ་མ་འགགས་ན། ཉོན་མོངས་ཟད་ཀྱང་འདས་མི་འགྱུར། །མདོ་ལས་ནི་ཕུང་པོ་འགགས་ན་མྱ་ངན་ལས་འདས་པ་ཞེས་གསུངས་ཏེ། སྡུག་བསྔལ་འདི་མ་ལུས་པར་སྤངས་པ་རབ་ཏུ་བཏང་བ་བྱང་བར་གྱུར་པ། ཟད་པ་འདོད་ཆགས་དང་བྲལ་བ། འགོག་པ་ཉེ་བར་ཞི་བ་ནུབ་པ། སྡུག་བསྔལ་གཞན་གྱིས་མཚམས་མི་སྦྱོར་ཞིང་། ཕྱིས་མི་སྐྱེ་བ་ལ་གང་ཡིན་པ་དེ་ཉིད་ཞི་བ་དེ་ཉིད་གྱ་ནོམ་པ་སྟེ །འདི་ལྟ་སྟེ་ཕུང་པོ་ཐམས་ཅད་རབ་ཏུ་བཏང་བ། སྲེད་པ་ཟད་པ། འདོད་ཆགས་དང་བྲལ་བ། འགོག་པ་མྱ་ངན་ལས་འདས་པའོ་ཞེས་འབྱུང་བ་ཡིན་ཏེ། དེ་ལ་མདོ་སྡེ་ལས་སྡུག་བསྔལ་འདི་ཞེས་བྱ་བའི་ཚིག་གིས་ནི། དེ་ལྟར་ཉིད་ཀྱི་སྡུག་བསྔལ་གྱི་དབང་དུ་བྱས་ཏེ། མ་ལུས་པར་སྤངས་པ་ནས་ནུབ་པར་འགྱུར་གྱི་བར་དུ་གསུངས་སོ། །མ་འོངས་པའི་སྡུག་བསྔལ་གྱི་དབང་དུ་བྱས་ཏེ། སྡུག་བསྔལ་གཞན་གྱིས་མཚམས་མི་སྦྱོར་ཞེས་བྱ་བ་ནས། མྱ་ངན་ལས་འདས་པ་ཞེས་བྱ་བའི་བར་དུ་བསྟན་ཏོ། །དེ་བས་ན་འདིར་ཡང་སྐྱེ་བ་ཟད་དོ་ཞེས་བྱ་བའི་ཚིག་གིས་ནི། ད་ལྟར་ཉིད་ཀྱི་མི་སྐྱེ་བར་བསྟན་པའོ། །འདི་ལ་སྲིད་པ་གཞན་མི་ཤེས་སོ་ཞེས་བྱ་བའི་ཚིག་གི་ནི། མ་འོངས་པའི་སྡུག་བསྔལ་དང་སྦྱར་བར་ངེས་སོ། །ད་ལྟར་གྱི་དུས་ན་ཡང་དེའི་ཕུང་པོ་དེ་འགག་པ་མེད་ན་ནི། དེ་མྱ་ངན་ལས་འདས་པ་ཡང་མི་འཐད་དོ། །གལ་ཏེ་སྡུག་བསྔལ་གྱི་ངོ་བོ་སྐྱེ་བ་མེད་པ་མཐོང་བ་དེའི་ཚེ་ན། སྐྱེ་བ་དེ་མི་དམིགས་པ་སྡུག་བསྔལ་ཟད་པ་ཉིད་དུ་འགྱུར་ན། གཞན་དག་གི་ནི་དེ་ལྟར་མི་འདོད་པས་དེའི་ཚེ་མྱ་ངན་ལས་འདས་པར་མི་འགྱུར་རོ། །ཞེས་པ་འདིས་འགོག་བྱེད་ཀྱི་ལུང་རིགས་གསལ་བར་བསྟན་པའི་ཕྱིར་ཏེ། དེའི་དོན་ཡང་། ཁྱེད་དངོས་སྨྲ་བ་སོགས་ཀྱིས། སྐྱེ་བ་ཟད་དོ། །ཞེས་སོགས་ཀྱི་དོན། མ་འོངས་པར་ལས་ཉོན་གྱི་སྐྱེ་བ་མི་ལེན་པ་ལ་བསམ་ནས། སྐྱེ་བ་ཟད་དོ་ཞེས་བཤད། ད་ལྟར་གྱི་སྐྱེ་བ་ཟད་པ་ལ་བཤད་པ་མ་ཡིན་ཞེས་སྨྲ་བ་ནི། རྟེན་འབྲེལ་སྐྱེ་མེད་ཀྱི་གནད་མ་རྟོགས་པའི་རང་སྐྱོན་ཁོ་ན་ཡིན་པས་ཚེས་མི་འཐད་དེ། མདོ་ལས་སྡུག་བསྔལ་འདི་མ་ལུས་པར་སྤངས་པ་ལྟར་ཞེས་པ་ནས། འགོག་པ་ཉེ་བར་ཞི་བ་ནུབ་པ་ཞེས་པའི་བར་ནི། དེ་ལྟར་ཚེ་འདིའི་སྐྱེ་བ་ཟད་པ་སོགས་ལ་སྦྱར །འདི་ལས་སྲིད་པ་གཞན་མི་ཤེས་སོ་ཞེས་པ་དང་། སྡུག་བསྔལ་གཞན་གྱིས་མཚམས་མི་སྦྱོར་ཞིང་ཞེས་སོགས་ནི་མ་འོངས་པར་ལས་ཉོན་གྱིས་སྐྱེ་བ་མི་ལེན་པ་ལ་སྦྱར་བ་ཡིན་པའི་ཕྱིར། གལ་ཏེ་ཁོ་ན་ཏེ། ཁྱེད་ལྟར་བདེན་པ་མངོན་སུམ་དུ་མཐོང་བའི་དས་ཉིད་ནས། སྐྱེ་བ་ཟད་པ་ནས། ནུབ་པའི་བར་དེ་དག་སྦྱོར་བ་མི་འཐད་དེ། དེའི་ཚེ་ཡང་ད་ལྟར་སྐྱེ་བ་འདི་འདུས་བྱས་ཡིན་པས་སྐད་ཅིག་གིས་སྐྱེ་འཇིག་བྱེད་པའི་ཕྱིར་དང་། དེ་སྲེད་པ་ཟད་པ་དང་འདོད་ཆགས་དང་བྲལ་བ་ཡང་མ་ཡིན་ཏེ། ཉོན་མོངས་པ་སྤངས་ཟིན་པ་མ་ཡིན་པའི་ཕྱིར་དང་། རྣམ་སྨིན་སྡུག་བདེན་གྱི་ཕུང་པོ་འདི་ནུབ་པ་ཡང་མ་ཡིན་ཏེ། དེ་ད་ལྟ་རྒྱུན་མ་ཆད་པ་འདི་ཡིན་པའི་ཕྱིར་སྙམ་ན། དེ་དག་ཀྱང་། རང་སྐྱོན་གྱིས་བསླད་པི་སྨྲ་བ་ཁོ་ན་ཡིན་པས་ཉོན་ཅིག སྐྱོན་དེ་དག་མེད་དེ། དངོས་སྨྲ་སོགས་བྱིས་པ་རྣམས་ལ་འདུས་བྱས་ཐམས་ཅད་སྐྱེ་འཇིག་བྱེད་པར་སྣང་ཡང་། བདེན་མཐོང་གི་རྣལ་འབྱོར་པས་འདུས་བྱས་སྐྱེ་འཇིག་མེད་པའི་རྟེན་འབྲེལ་གྱི་གནད་མངོན་སུམ་དུ་རིག་པས། དེའི་ཚེ་སྐྱེ་མེད་མངོན་སུམ་དུ་མཐོང་བས་ཕུང་པོ་སྐྱེ་བ་མ་དམིགས་པའི་ཕྱིར་ཕུང་པོ་སྐྱེ་བ་ཟད་པ། རབ་ཏུ་བཏང་། བྱང་བ་དང་། ནུབ་པའི་བར་དུ་ཡིན་པའི་ཕྱིར་དང་། དེའི་ཚེ་རྒྱུ་སྲེད་པ་དང་འདོད་ཆགས་སོགས་ཀྱང་སྐྱེ་མེད་དུ་མཐོང་བས་མངོན་དུ་འགྱུར་བ་རྒྱུན་ཆད་པས། དེ་དག་དང་བྲལ་བ་སོགས་སུ་བཞག་པའི་ཕྱིར་དང་། དེ་ལྟར་འཕགས་པ་ཐམས་ཅད་ཀྱིས་ཆོས་ཐམས་ཅད་བདེན་སྟོང་དུ་རྟོགས་པ་དབུ་མའི་་་་་་ལྟ་བ་རྙེད་པས་བདེན་འཛིན་མེད། །དེ་མེད་པས་ཉོན་མོངས་པ་མ་རིག་པ་དང་། སྲེད་ལེན་འདོད་ཆགས་སོགས་མངོན་དུ་མ་གྱུར། དེ་མ་གྱུར་པས་འདུ་བྱེད་སོགས་ཟག་བཅས་ཀྱི་ལས་མ་བསགས། དེ་མ་བསགས་པས། སླར་ཉིང་མཚམས་སྦྱོར་བའི་ཕྱི་མའི་སྐྱེ་བ་ཡང་རྒྱུན་ཆད། དེའི་ཚེ་ཕུང་སོགས་སྐྱེ་མེད་དུ་མངོན་སུམ་དུ་མཐོང་བ་ན། གློ་བུར་གྱི་མཚན་མ་ཞི་བས། ཞི་བ་གྱ་ནོམ་པ་འགོག་པ། མཐོང་ཐོས་ཚེ་འདི་ལས་མྱ་ངན་ལས་འདས་པ་ཐོབ་པོ་ཞེས་འཆད་པ། དཔལ་འཕགས་པ་ཀླུ་སྒྲུབ་ཀྱི་ཐུན་མོང་མ་ཡིན་པའི་ལུགས་ཡིན་པའི་ཕྱིར་དང་དེ་ཡིན་ཡང་། སྔ་ཕྱིའི་མཁས་རྨོངས་ཆེར་ལམ་དག་གིས་རྣམ་དཔྱོད་རྭ་བར་མ་བྱོན་འདུག་པའི་ཕྱིར་རོ། །དེས་ན་སྙིང་པོ་དྲིལ་ན། ཁྱོད་ཀྱི་ལུགས་ཀྱི་དགྲ་བཅོམ་པ་དེ་མྱ་ངན་ལས་འདས་པ་ཐོབ་པར་ཡང་མི་འགྱུར་ཏེ། དེས་ཕུང་པོ་སྐྱེ་མེད་འགག་མེད་ཀྱི་གནས་ལུགས་མཐོང་བའི་སྒོ་ནས། ཕུང་པོ་ཟད་པ་དང་འགགས་པའི་འགོག་པ་མཐོང་བ་མ་ཡིན་པར། ཕུང་པོ་ཀྶྱེ་འཇིག་དང་བཅས་པར་མཐོང་འདུག་པའི་ཕྱིར་རོ། །དེ་ལྟར་ཡང་འགྲེལ་པར། མདོ་ལས་ནི་ཕུང་པོ་འགག་ན་མྱ་ངན་ལས་འདས་པ་ཞེས་གསུངས་ཏེ། སྡུག་བསྔལ་འདི་མ་ལུས་པར་སྤངས་པ་ཞེས་སོགས་དང་། ད་ལྟར་གྱི་དུས་ན་ཡང་། །དེའི་ཕུང་པོ་དེ་འགག་པ་མེད་ན་ནི་དེ་མྱ་ངན་ལས་འདས་པར་མི་འགྱུར་རོ། །ཞེས་བཤད་པ་དེའི་དོན་བླ་ན་མེད་པ་ཡིན་པའི་ཕྱིར་རོ། །ཡང་ཕྱོགས་སྔ་མས། སྐྱེ་བ་ཟད་དོ་ཞེས་པ་དེ་མ་འོངས་པའི་སྐྱེ་བ་ཟད་པ་ལ་སྦྱར་ཀྱང་། ཟླ་བས་དྲངས་པའི་མོད་དང་མངོན་སུམ་དུ་འགལ་བར་མཐོང་ནས། འཁྱོག་འགྲོས་ཀྱི་ལན་འདི་ལྟར་འདེབས་སོ་ཞེས་པ་ནི། འགྲེལ་པར་འདི་སྐད་ཅེས། ཅི་སྟེ་བཅོམ་ལྡན་འདས་ཀྱིས་མྱ་ངན་ལས་འདས་པ་འདི་གཉིས་སུ་གསུངས་ཏེ། ཕུང་པོ་ལྷག་མ་དང་བཅས་པ་དང་། ཕུང་པོའི་ལྷག་མ་མེད་པ་ཡིན་ཏེ། དེའི་ཕུང་པོ་ལྷག་མ་དང་བཅས་པ་ནི་ཕུང་པོ་ཙམ་དུ་ཟད་དེ། ཉོན་མོངས་པའི་བཅིངས་པ་ལས་གྲོལ་བ་ཡིན། ཕུང་པོ་ལྷག་མ་མེད་པ་ནི་ཕུང་པོའི་རྒྱུན་ཆད་པའི་མཚན་ཉིད་ཡིན་པས། ཕུང་པོ།་དང་བཅས་པའི་མྱ་ངན་ལས་འདས་པ་ལ། འདོད་ཆགས་ལ་སོགས་པའི་བཅིངས་པ་སྤངས་ཀྱང་། མྱ་ངན་ལས་འདས་པར་མི་འདོད་དོ་སྙམ་དུ་སེམས་ན་ནི། ཞེས་པ་སྟེ། དེའི་དོན་ཡང་། ཕྱོགས་སྔ་མ་ན་རེ། ངེད་ཀྱི་འདོད་པ་དེ། མདོ་སྔ་མ་དེ་དང་འགལ་བའི་སྐྱོན་མེད་དེ། སྤྱིར་མྱང་འདས་ལ་གཉིས་ལས། ཉོན་མོངས་སྤངས་ཤིང་ཕུང་པོའི་རྒྱུ་ཆད་པ་ལྷག་མེད་མྱང་འདས་དང་། ཕུང་པོའི་རྒྱུན་མ་ཆད་ཀྱང་ཉོན་མོངས་ཟད་པི་མྱང་འདས་ལ་ལྷག་བཅས་མྱང་འདས་ཞེས་བཤད་པ་གཉིས་ཡོད་པ་ལས། གོང་གི་མདོ་དེ་ནི་ལྷམ་མེད་མྱང་འདས་ལ་དགོངས་ལ། ལྷག་བཅས་མྱང་འདས་ཏེ། མྱང་འདས་མཚན་ཉིད་པ་ཡིན་ན་སྐྱོན་དེ་འཇུག་ཀྱང་དེ་མྱང་འདས་མཚན་ཉིད་པ་མ་ཡིན་པའི་ཕྱིར། ཞེས་ཟེར་ན་ཞེས་པའི་དོན་ནོ། །དེ་འགག་པ་ནི། ཟླ་བས། དེ་འདྲའི་ལན་དེ་ཡང་མི་འཐད་དེ། མདོ་ལས། རྗེས་འདས་ཞེས་བྱའི་མདོ་འདི་ནི། ཤཱ་རིའི་བུ་ཡིས་མྱ་ངན་ལས་འདས་པ་མངོན་དུ་བྱས་ནས་བཤད་པ་ཡིན། ཞེས་པ་དེས་ཤཱ་རིའི་བུས་མྱང་འདས་མངོན་དུ་བྱས་ནས་རྗེས་འདས་ཀྱི་མདོ་བཤད་ཅེས་བཤད་པ་གང་ཞིག ཤཱ་རིའི་བུས་སྐུ་ཚེའི་འདུ་བྱེད་བཏང་ནས་ལྷག་མེད་མྱང་འདས་མངོན་དུ་བྱས་པའི་ཚེ། མདོ་དེ་བཤད་ཅེས་པ་ནི་ནམ་ཡང་མ་ཡིན་པའི་ཕྱིར་རོ། །ཞེས་སྟོན་པ་ནི། འགྲེལ་པར། འོ་ན་མདོ་སྡེ་ལས། རྗེས་འདས་ཞེས་བྱའི་མདོ་འདི་ནི། །ཤཱ་རིའི་བུ་ཡིས་མྱ་ངན་འདས། །མངོན་སུམ་བྱས་ནས་བཤད་པ་ཡིན། །ཞེས་འབྱུང་བ་ཇི་ལྟར་བཤད་ཅེས་པ་སྟེ་འགལ་ཤིན་ཏུ་གསལ་ལོ། །དེ་ལ་ཡང་ཁོ་ན་རེ། སྐྱོན་མེད་དེ། མདོ་དེའི་དོན། ཉོན་མོངས་མེད་པའི་མྱང་འདས་དེ་མྱང་འདས་མཚན་ཉིད་པ་མ་ཡིན་ཡང་། དེ་ཙམ་ཐོབ་ནས་མདོ་དེ་བཤད་ཅེས་པ་ཡིན་གྱི། ཕུང་པོ་དང་བྲལ་བའི་མྱང་འདས་ཐོབ་ནས་བཤད་ཅེས་པའི་དོན་མ་ཡིན་པའི་ཕྱིར། ཞེས་པའི་ལན་སྟོན་པ་ནི། དེ་ནི་ཉོན་མོངས་པ་མེད་པ་མངོན་དུ་བྱ་བའི་དབང་དུ་བྱས་ནས་གསུངས་པར་ངེས་ཀྱི། ཕུང་པོ་དང་བྲལ་བ་ནི་མ་ཡིན་ནོ་ཞེས་བྱ་ན་ཡང་། ཞེས་པ་དེའོ། །དེ་ཡང་འགོག་པ་ནི། ཟླ་བས་འདི་སྐད་ཅེས། ཁྱོད་ཀྱི་དེ་ཡང་འཁྱོག་འགྲོས་ཡིན་ཡང་མི་འཐད་དེ། དེ་ལྟར་ན་མདོ་དེ་ལས། ཉོན་མོངས་པ་འདི་མ་ལུས་པར་སྤངས་ཞེས་སོགས་ཙམ་ཞིག་གསུངས་ན་ཁྱོད་བདེན་ཡང་། སྡུག་བསྔལ་འདི་སྤངས་ཤིང་རབ་ཏུ་བཏང་ཞེས་སོགས་འབྱུང་བ་གང་ཞིག སྡུག་བདེན་དང་ཀུན་འབྱུང་འཇིག་རྟེན་ཟག་བཅས་རྣམས་སྤྱིའི་མིང་གི་རྣམ་གྲངས་ཡིན་པའི་ཕྱིར་ཞེས་སྟོན་པ་ནི། འགྲེལ་པར། གལ་ཏེ་དེ་ལྟར་ཡིན་དུ་ཟིན་ན། གང་སྡུག་བསྔལ་འདི་སྤངས་ཤིང་རབ་ཏུ་བཏང་ཞེས་བྱ་བ་ལ་སོགས་པ་འདི་དག་བཤད་པར་མི་འགྱུར་གྱི། གལ་ཏེ་ཉོན་མོངས་པ་དེ་དག་མ་ལུས་པར་སྤངས་པ་ནས། ནུབ་པར་འགྱུར་ཞེས་བྱ་བའི་བར་དུ་དེ་སྐད་གསུངས་པའི་བར་དུ་རིགས་སོ། །སྡུག་བསྔལ་ཞེས་སྨོས་པས་ནི། ཉེ་བར་ལེན་པའི་ཕུང་པོ་ལྔ་རྣམས་བསྡུས་པར་མངོན་ཏེ། འདིར་སྡུག་བསྔལ་དང་ཀུན་འབྱུང་བ་དང་འཇིག་རྟེན་ཞེས་བྱ་བ་ལ་སོགས་པ་ནི། ཉེ་བར་ལེན་པའི་ཕུང་པོ་ལྔ་རྣམས་ཀྱི་རྣམ་གྲངས་སུ་བཞག་པའོ། །ཞེས་པ་དེས་བསྟན་ཏོ། །ཡང་ཁོ་ན་རེ། དེ་ལྟ་བུའི་སྐྱོན་ཡང་མེད་དེ། སྡུག་བསྔལ་བདེན་པ་ཞེས་སྤྱིའི་སྒྲ་ཡིན་ཡང་། སྐབས་འདིར་བྱེ་བྲག་ཉོན་མོངས་པ་ལ་འཇུག་པའི་དབང་དུ་བྱས་པ་ཡིན་པའི་ཕྱིར་ཟེར་ན། ཟླ་བས་དེ་ཡང་མི་འཐད་དེ། སྤྱི་སྒྲ་བྱེ་བྲག་ལ་འཇུག་པའི་སྐབས་ཐོབ་ཡོད་ན་དེ་ལྟར་རིགས་ཀྱང་། འདིར་དེ་འདྲ་མེད་པའི་ཕྱིར་ཏེ། ཉོན་མོངས་སྐྱེ་མེད་དུ་མཐོང་ནས། སྡུག་བདེན་སྐྱེ་མེད་དུ་མ་མཐོང་བ་ཡོད་ན་དེ་རིགས་ཀ་དེ་འདྲ་མེད་པའི་ཕྱིར་རོ། །ཞེས་སོགས་སྟོན་པ་ནི་འགྲེལ་པར། གལ་ཏེ་དེ་སྐད་བྱུང་དུ་ཟིན་ཀྱང་། སྤྱིར་སྨོས་པའི་སྒྲ་ཕྱོགས་གཅིག་ལ་བྱ་བའང་ཡོད་དེ། འདི་ལྟར་ཉོན་མོངས་པ་རྣམས་ལ་སྡུག་བསྔལ་ཞེས་ཟེར་ན་ཡང་། སྤྱིའི་དོན་དང་སྦྱར་དུ་རུང་བ་མེད་ན་ནི། དེ་ལྟར་འགྱུར་བ་ཞིག་ན། ནམ་ཉེ་བར་ལེན་པའི་ཕུང་པོ་ལྔ་རྣམས་ཀྱི་ངོ་བོ་ཉིད་ཀྶྱེ་བ་མེད་པར་མཐོང་བ་སྲིད་པ་དེས་ན། སྤྱིའི་སྒྲ་ཕྱོགས་གཅིག་ལ་འཇུག་ཅེས་བྱ་བར་མི་རུང་ངོ་། །ཞེས་པ་དེས་བསྟན་པ་ཡིན་ནོ། །ཡང་དངོས་སྨྲ་བ་ཁྱོད་ཀྱིས་ལྷག་བཅས་ཀྱི་ཚེ་ཉན་མོངས་པ་སྤངས་ཀྱང་། ཕུང་པོ་རྒྱུན་མ་ཆད་པར་ཁས་ལེན་པ་ནི། ཁས་བླངས་ནང་འགལ་བའི་རང་སྐྱོན་གྱི་གཙོ་བོ་ཡིན་པས་ཉོན་ཅིག ཕུང་པོ་དང་མ་བྲལ་ཞིང་ཉོན་མོངས་པ་སྤངས་པའི་དགྲ་བཅོམ་དུ་རློམ་པ་དེ་ཆོས་ཅན། ཁྱོད་ཉོན་མོངས་སྤངས་པའི་དགྲ་བཅོམ་མ་ཡིན་པར་ཐལ། ཁྱོད་རང་རྒྱུད་ཀྱི་ཕུང་པོ་བདེན་མེད་དུ་མ་རྟོགས་པས་བདེན་འཛིན་དང་བཅས་པའི་གང་ཟག་གང་ཞིག བདེན་འཛིན་དེ་ལ་བརྟེན་ནས་རྟག་ཆད་ཀྱི་ལྟ་བ་ངན་པ་འབྱུང་། དེ་ལས་ཆགས་སྡང་སོགས་ཉོན་མོངས་པ་འབྱུང་། དེས་ཟག་བཅས་ཀྱི་ལས་བསགས་ཏེ་འཁོར་བར་ཡང་དང་ཡང་དུ་འཁོར་མཁན་དེ་ཡིན་པའི་ཕྱིར། ཞེས་སྟོན་པ་ནི། ཟླ་བས་འགྲེལ་པ་འདིར། གལ་ཏེ་དེའི་ཚེ་སྡུག་བསྔལ་སྐྱེ་བ་མེད་པའི་ངོ་བོ་མྱ་ངན་ལས་འདས་པར་མི་འདོད་ན། དེའི་ཚེ་འདོད་ཆགས་ལ་སོགས་པའི་བཅིང་བ་བཅད་པས་ཉོན་མོངས་པ་མེད་པར་གྱུར་ཀྱང་། དེའི་ཚེ་འཇིག་ཚོགས་ལ་ལྟབ་ལ་སོགས་པའི་རྒྱུ་ཡོད་པར་དམིགས་པ་དང་། དེ་ལ་དམིགས་པས་འདོད་ཆགས་ལ་སོགས་པ་བསྐྱེད་པའི་ཕྱིར། དེས་རྣམ་པར་གྲོལ་བ་གང་ཡིན་པ་དེ་ཡང་ཐོབ་པར་མི་འགྱུར་ཏེ། ཞེས་སོགས་དང་། ཕུང་པོ་དམིགས་པས་དེ་ལས་འབྱུང་བའི་ཉོན་མོངས་པ་རྒྱུན་མི་འཆད་པའི་ཕྱིར། དེའི་ཕུང་པོ་རྣམས་འགག་པ་དེ་ཡང་མི་སྲིད་དོ། །ཞེས་དང་། རིན་ཆེན་ཕྲེང་བར། ཇི་སྲིད་ཕུང་པོར་འཛིན་ཡོད་པ། །ཞེས་སོགས་དང་། རིགས་པ་དྲུག་ཅུ་པ་འདིར། དངོས་པོར་ཁས་ལེན་ཡོད་ན་ནི། །ཞེས་སོགས་དང་། གལ་ཏེ་ཕུང་པོ་མ་འགགས་ན། །ཉོན་མོངས་ཟད་ཀྱང་འདས་མི་འགྱུར། །ཞེས་སོགས་དང་། གཞན་ཡང་། འཇུག་པ་རྩ་འགྲེལ་སོགས་མང་པོ་ནས་བཤད་པ་དེ་དག་གིས་གསལ་བར་སྟོན་ནོ། །དེས་ན་འཁོར་འདས་ཀྱི་ཆོས་ཐམས་ཅད་བདེན་མེད་དུ་མ་རྟོགས་པར་དངོས་པོ་ཕྲ་མོ་ཅུང་ཟད་གཅིག་ལ་བདེན་འཛིན་མ་ཆོད་ན་ཡང་། བདེན་འཛིན་དེས་ཀུན་ནས་བསླངས་ཏེ་ཉོན་མོངས་པ་སྐྱེས་པ་ཏེ་གྲོལ་བ་མི་ཐོབ་ཅེས་པའི་རིགས་པ་འདི། ཀླུ་སྒྲུབ་ཟླ་གྲགས་སོགས་ཀྱིས་དངོས་བསྟན་དངོས་སྨྲ་བ་ལ་འཕངས་སུ་ཟིན་ཀྱང་། དེ་ཡང་ཉན་རང་འཕགས་པས་ཆོས་ཀྱི་བདག་མེད་མ་རྟོགས་ཞེས་དང་། དེ་རྟོགས་ཀྱང་ཆོས་ཐམས་ཅད་བདེན་སྟོང་དུ་མ་རྟོགས་ཞེས་སྨྲ་བ་དག་ལ་ཕོག་སོང་བར་སྣང་ངོ་། །གཉིས་པ་བདེན་པ་མཐོང་བའི་ཚེ། མཐོང་ཆོས་ལ་མྱ་ངན་ལས་འདས་པའི་རིགས་པའི་གནད་བསྟན་པ་ནི། འགྲེལ་པར། དེའི་ཕྱིར་དེ་སྐད་ཅི་སྐད་སྨོས་པའི་རིགས་པས། ངོ་བོ་ཉིད་ཡོད་པར་སྨྲ་བ་ལ་རྣམ་པར་གྲོལ་བ་ཡེ་མི་སྲིད་པར་བསྟན་ནས། སྟོང་པ་ཉིད་དུ་སྨྲ་བ་ལ་རྣམ་པར་གྲོལ་བ་སྲིད་པར་བསྟན་པའི་ཕྱིར། མ་རིག་རྐྱེན་ལས་བྱུང་བ་ལ། །ཡང་དག་ཡེ་ཤེས་ཀྱིས་བརྟགས་ན། །སྐྱེ་བ་དང་ནི་འགལ་པའང་རུང་། །འགའ་ཡང་དམིགས་པར་མི་འགྱུར་རོ། །དེ་ཉིད་མཐོང་སོ་མྱ་ངན་ལས། །འདས་ཤིང་བྱ་བ་བྱས་པའང་ཡིན། །ཞེས་སྨོས་སོ་ཞེས་དང་། ནམ་ཞིག་འདི་ལྟར་མ་རིག་པའི་རྐྱེན་ལས་བྱུང་བ་འདུ་བྱེད་ལ་སོགས་པ་ལ་རབ་རིབ་མེད་པ་ཅན་རྣམས་ལྟར། ཡང་དག་པའི་ཡེ་ཤེས་ཀྱིས་བརྟགས་ན། དེ་ན་རབ་རིབ་ཅན་གྱིས་དམིགས་པའི་སྐྲ་ལ་སོགས་པ་བཞིན་དུ་ཡང་རག་པའི་ཡེ་ཤེས་ཀྱི་དུས་ན། འདུ་བྱེད་ལ་སོགས་པའི་སྐྱེ་བའམ་འགག་པ་གང་ཡང་ངེས་པར་མི་དམིགས་སོ། །རྟེན་ཅིང་འབྲེལ་པར་འབྱུང་བ་གང་ཡིན་པ་འདི་ཡིན་པས། འདིའི་སྐྱེ་བ་དང་འགག་པ་མི་དམིགས་པའི་ཡེ་ཤེས་ཀྱི་དུས་ན། མཐོང་བའི་ཆོས་མྱ་ངན་འདས། བྱ་བ་བྱས་པའང་དེ་ཉིད་དོ། །ཚེ་འདི་ཉིད་ལ་རྣལ་འབྱོར་པ་དེ་ཆོས་ཐམས་ཅད་མི་དམིགས་པའི་ཡེ་ཤེས་ཀྱི་དུས་གང་ཡིན་པ་དེ་ཉིད་མཐོང་བའི་ཆོས་ལ་མྱ་ངན་ལས་འདས་པའོ། །ཞེས་གསུངས་སོ། །དེའི་དོན་ཡང་འདི་ལྟར་ཡིན་ཏེ། །ཐེག་གསུམ་འཕགས་པ་གསུམ་གྱིས་བདེན་པ་མཐོང་བའི་དུས་ཉིད་ན། མཐོང་ཆོས་ཚེ་འདི་ཉིད་ལ་མངོན་ལས་བ་ཞེས་བྱ་སྟེ། དེའི་ཚེ་རྟེན་འབྲེལ་གྱི་ཆོས་ཐམས་ཅད་སྐྱེ་མེད་འགག་མེད་གནས་ལུགས་མངོན་སུམ་དུ་མཐོང་བ་གང་ཞིག དེ་དུས་ཀྱི་རྟེན་འབྲེལ་སྐྱེ་འགག་མེད་པ་བློ་བུར་གྱི་མཚན་མ་ཞིག་པ་དེ་ལ་མྱ་ངན་ལས་འདས་པ་ཞེས་ལུགས་འདི་ལ་འཇོག་པའི་ཕྱིར། །དེས་དེ་མངོན་སུམ་དུ་མཐོང་བ་ཡང་ཡིན་ཏེ། འཕགས་པ་ཐམས་ཅད་རྟེན་འབྲེལ་གྱི་གནད་ཅེས་པ་ཆོས་གཅིག་བདེན་སྟོང་དུ་རྟོགས་པས། ཆོས་ཐམས་ཅད་བདེན་སྟོང་དུ་རྟོགས་པའི་དབུ་མ་པ་ཡིན་པའི་ཕྱིར་ཏེ། བདེན་གྲུབ་ཁས་ལེན་གྱི་དངོས་སྨྲ་རྣམས་ལ་གྲོལ་བ་ཐོབ་པ་མི་སྲིད་པའི་ཕྱིར་རོ། །གནད་འདི་ཤེས་ན་ཉན་རང་འཕགས་པ་དངོས་སྨྲ་བ་ཡིན་པ་དང་། །གྲོལ་བ་ཐོབ་པའི་འཕགས་པར་འདོད་པ་ནི། །ཀླུ་སྒྲུབ་ལུགས་ལ་མཁས་པའི་དགའ་སྟོན་ཞེས་པ་བཞད་མོའི་གནས་ཡིན་པའི་ཕྱིར་རོ། །གཞན་ཡང་ཐེག་གསུམ་འཕགས་པས། །བདེན་པ་མཐོང་བའི་དུས་ཉིད་ན། །གཞན་དག་གིས་དགྲ་བཅོམ་པའི་ཡོན་ཏན་དུ་འཆད་པ་དེ་ཐམས་ཅད་ཀྱང་ཚང་བ་ཡིན་ཏེ། འཕགས་པ་ཐམས་ཅད་ཀྱིས་རང་བཞིན་སྐྱེ་མེད་ཅེས་པའི་ཚིག་སྦྱར་མ་སྦྱར་འདྲ་བས། རྟེན་འབྲེལ་ཐམས་ཅད་སྐྱེ་མེད་དུ་མངོན་སུམ་མཐོང་བས་སྐྱེ་བ་ཟད་པ། ཉོན་མོངས་ཆགས་སོགས་མངོན་དུ་མི་འགྱུར་བས་བྱ་བ་བྱས་པ། དོན་དམ་པའི་དགེ་སྦྱོང་ཚུལ་གྱི་འབྲས་བུ་ཐོབ་པས་ཚངས་པར་སྤྱོད་པ་བསྙེན་པ། ད་ཕྱིན་ཆད་མ་འོངས་པར་ལས་ཉོན་གྱི་སྐྱེ་བ་གཏན་ལེན་མི་དགོས་པས་ན་འདི་ལས་སྲིད་པ་གཞན་མི་ཤེས་ཞེས་པའི་ཡོན་ཏན་དེ་ལ་ཚང་བ་ཡིན་པའི་ཕྱིར་རོ། །དེས་ན། ཤཱ་རིའི་བུ་ཡིས་མྱ་ངན་འདས། །མངོན་སུམ་བྱས་ནས་བཤད་པ་ཡིན །ཞེས་པ་ཡང་། བཤད་ཟིན་པའི་མྱང་འདས་དེ་ཙམ་ཐོབ་པ་ལ་དགོངས་པ་ཡིན་གྱི། ཁྱེད་འདོད་པའི་ལྷག་བཅས་ལྷག་མེད་ཀྱི་མྱང་འདས་གང་ཡང་ཐོབ་པ་མ་ཡིན་ཏེ། དུས་དེའི་ཚེ་མཐོང་སྒོམ་གྱི་ཉོན་མོངས་སྤངས་པའི་ལྷག་བཅས་ལྷག་མེད་ཀྱི་དགྲ་བཅོམ་པ་གང་ཡང་ཐོབ་པ་མ་ཡིན་པའི་ཕྱིར་རོ། །ཞེས་སྟོན་པར་བྱེད་པ་ལ། འགྲེལ་པ་ལས། བྱ་བ་བྱས་པ་ཉིད་ཁོ་ན། །བྱ་བ་བྱས་པ་ཞེས་བྱ་འོ། །སྐྱེ་བ་དང་འགག་པ་མི་དམིགས་པའི་ཡེ་ཤེས་ཀྱི་དུས་གང་ཡིན་པ་དེ་ཉིད། མཐོང་བའི་ཆོས་ལ་མྱ་ངན་ལས་འདས་པ་དང་། །བྱ་བ་བྱས་པ་ཞེས་བྱ་བར་ཤེས་པར་བྱ་སྟེ། །ལུག་དག་ལས། དགེ་སློང་མཐོང་བའི་ཆོས་ལ་མྱ་ངན་ལས་འདས་པ་ཞེས་གསུངས་པ་དང་། འཕགས་པ་ཤཱ་རཱིའི་བུས་མྱ་ངན་ལས་འདས་པ་མངོན་དུ་བྱས་ཏེ། མདོ་འདི་བཤད་དོ་ཞེས་འབྱུང་བ་དེ་ཉིད་དེའི་མཐོང་བའི་ཆོས་ལ་མྱ་ངན་ལས་འདས་པ་ཡིན་པར་ལྟའོ། །སྐྱེ་བ་ཟད་དོ། །ཚངས་པར་སྤྱོད་པ་བསྙེན་ཏོ། །བྱ་བ་བྱས་སོ། །འདི་ལས་སྲིད་པ་གཞན་མི་ཤེས་སོ། །ཞེས་གང་གསུངས་པ་དེ་ཡང་བྱ་བ་བྱས་པ་ཉིད་ཡིན་པར་རིག་པར་བྱའོ། །ཞེས་པ་འདི་འབྱུང་བ་ཡིན་ནོ། །དེས་ན་མཁས་པ་གཞན་འགའ་ཞིག་ལ། ཉན་རང་འཕགས་པ་དེ་དག དངོས་སྨྲ་བ་ཡིན་ནམ། དབུ་མ་པ་ཡིན་དྲི་དགོས་ཏེ། ལན་ལ་སྐད་བྱ་འཆོར་རོ། །འོ་ན་ཀླུ་སྒྲུབ་རང་ལུགས་ལ། མྱང་འདས་ཐོབ་པ་ལ་དགྲ་བཅོམ་པ་ཐོབ་པ་མི་དགོས་མོད། ལྷག་བཅས་ལྷག་མེད་ཀྱི་དབྱེ་བ་ཇི་ལྟར་སྙམ་ན། གཞུང་ལས་བཤད་པ་མ་མཐོང་མོད། དབྱེ་བ་མེད་ཀྱང་འགལ་བ་མེད་དེ། བདེན་པ་མཐོང་ནས། ཟག་བཅས་ཕུང་པོའི་རྒྱུན་མ་ཆད་པའི་མྱང་འདས་ལྷག་བཅས་དང་། དེ་རྒྱུན་ཆད་ནས་ཟག་མེད་ཡིད་ལུས་ལ་གནས་པའི་མྱང་འདས་ལ། ལྷག་མེད་མྱང་འདས་སུ་བཞག་པ་ལ་འགལ་བ་མེད་པའི་ཕྱིར་རོ། །ཡང་། ཆོས་ཀྱི་སྐུ་ལ་ལྷག་མ་མེད། །ལྷག་མར་བཅས་པའི་མྱ་ངན་འདས། །ཐུབ་སྐུ་གཉིས་ལ་བཞག་པ་ཡིན། །ཞེས་བཤད་པ་ནི། འདིར་ཁས་མི་བླང་སྙམ་སྟེ་བརྟག་པར་བྱའོ། །འོ་ན་བདེན་པ་མཐོང་བའི་ཚེ་མཐོང་ཆོས་ཚེ་འདི་ལ་མྱ་ངན་ལས་འདས་པ་ཡིན་ན། བདེན་པ་མཐོང་ཚུལ་ཇི་ལྟ་བུ་སྙམ་ན། འདིའི་གནད་ཀྱང་དངོས་སྨྲ་བ་དང་། བུ་མ་པ་གཞན་དག་ལ་མེད་པས། དེའི་གནད་ཐུན་མོང་མ་ཡིན་པའི་རིགས་པ་སྟོན་པ་ནི། འགྲེལ་པར། ཅི་སྟེ་རྟེན་ཅིང་འབྲེལ་པར་འབྱུང་བའི་དབྱེ་བ་དང་འགག་པ་མི་དམིགས་པའི་མཚན་ཉིད་དེ་ཁོ་ན་བོར་ཏེ། དམིགས་པའི་དངོས་པོ་རང་གི་མཚན་ཉིད་ཀྱི་ངོ་བོ་ཞིག་ཡོད་པར་ཡོངས་སུ་རྟོགས་ན། དངོས་པོ་རྣམས་ནི་ཕན་ཚུན་ཐ་དད་པའི་རང་གི་ངོ་བོ་ཡིན་པས། དེ་ངེས་པར་དེས་བྱ་བྲག་ཏུ་ཡོངས་སུ་བཅད་དགོས་པར་འགྱུར་ཏེ། ངོ་བོ་གཞན་ཤེས་པས་དངོས་པོའི་ངོ་བོ་གཞན་ཡོངས་སུ་བཅད་པར་མི་ནུས་སོ། །སྔོན་པོའི་ངོ་བོ་ཤེས་པས། སེར་པོ་ཡོངས་སུ་གཅོད་མི་ནུས་པ་དེ་བཞིན་དུ། འདི་ལ་ཡང་ཆོས་ཤེས་པའི་འོག་ཏུ་ནི། འདི་ལ་བྱེ་བྲག་དབྱེར་ཡོད་ན། དངོས་པོ་ཤིན་ཏུ་ཕྲ་བ་ལའང་། གང་གིས་སྐྱེ་བར་རྣམ་བརྟགས་པ། རྣམ་པར་མི་མཁས་པ་ཡིས་ནི། །རྟེན་ལས་འབྱུང་བའི་དོན་མ་མཐོང་། །དེ་ལ་ཆོས་ཞེས་བྱ་བའི་སྒྲ་ནི་མྱ་ངན་ལས་འདས་པ་ལ་བྱའོ། །དེ་ཡང་རྟེན་ཅིང་འབྲེལ་པར་འབྱུང་བའི་ངོ་བོ་ཉིད་ལས་གཞན་མ་ཡིན་ཏེ། མདོ་ལས་ཀྱང་། སུས་རྟེན་ཅིང་འབྲེལ་པར་འབྱུང་བ་མཐོང་བ་དེས་ཆོས་མཐོང་ངོ་ཞེས་ཇི་སྐད་འབྱུང་བ་ཡིན་ནོ། །རྟེན་ཅིང་འབྲེལ་པར་འབྱུང་བ་དེ་དང་། མྱ་ངན་ལས་འདས་པ་ཐ་མི་དད་པའི་རང་བཞིན་དུ་གྱུར་པར་ཡོངས་སུ་གཅོད་པའི་ཤེས་པ་གང་ཡིན་པ་དེ་ནི་ཆོས་ཤེས་པའོ། །ཆོས་ཤེས་པས་རྟེན་ཅིང་འབྲེལ་པར་འབྱུང་བའི་དོན་ཁོང་དུ་ཆུད་པར་བྱ་སྟེ། དེ་ཡང་བསྟན་བཅོས་ལས། གང་དང་གང་དག་རྟེན་འབྱུང་བ། །དེ་དག་ངོ་བོ་ཉིད་ཀྱིས་ཞི། །དེ་ལྟ་བས་ན་སྐྱེ་བ་དང་། །སྐྱེས་པ་ཉིད་ནི་ཞི་བའོ། །ཞེས་འབྱུང་བ་ཡིན་ནོ། །འདི་ལ་སྐྱེས་པར་གྱུར་པ་དང་། །སྐྱེ་བ་ངོ་བོ་ཉིད་ཀྱིས་སྐྱེ་བ་མེད་པ་གང་ཡིན་པ་དེ། རྟེན་ཅིང་འབྲེལ་པར་འབྱུང་བའི་དོན་དུ་གསུངས་སོ། །སྡུག་བསྔལ་ཡང་རྟེན་ཅིང་འབྲེལ་པར་འབྱུང་བ་ཡིན་པས། རང་བཞིན་གྱིས་མ་སྐྱེས་པའོ། །གང་ངོ་བོ་ཉིད་ཀྱིས་སྐྱེ་བ་མེད་པ་དེ་ཉིད་མྱ་ངན་ལས་འདས་པ་སྟེ། གཉིས་ཀ་ཡང་མ་སྐྱེས་པའི་ཕྱིར་རོ། །ཞེས་སོགས་དང་། བྱིས་པའི་སྐྱེ་བོ་རྣམས་ཀྱི་སྤྱོད་ཡུལ་དུ་མ་གྱུར་པའི་མཐའི་རང་བཞིན་ནི་གཉིས་ཀ་ཡང་མ་སྐྱེས་པའི་ཕྱིར། ངོ་བོ་ཉིད་ཀྱིས་སྐྱེ་བ་མེད་པས། འཁོར་དང་བཅས་མྱ་ངན་ལས་འདས་པ་གཉིས་གཅིག་གོ །དེ་བས་ན་མྱ་ངན་ལས་འདས་པ་དང་ཁྱད་པར་མེད་པའི་ཕྱིར། རྟེན་ཅིང་འབྲེལ་པས་འབྱུང་བལ་ཡང་ཆོས་ཞེས་བྱ་སྟེ། དེ་མཐོང་བས་མྱ་ངན་ལས་འདས་པ་ཡང་མཐོང་བས་ན། སུས་རྟེན་ཅིང་འབྲེལ་པར་འབྱུང་བ་མཐོང་བ་དེས་ཆོས་མཐོང་ངོ་། །ཆོས་ཀ་ངོ་བོ་ཉིད་དང་སངས་རྒྱས་བཅོམ་ལྡན་འདས་ཐ་མི་དད་པས་ན། དེ་མཐོང་བས་སངས་རྒྱས་མཐོང་བ་ཡིན་ནོ། །དེ་ལྟར་ན་རྟེན་ཅིང་འབྲེལ་པར་འབྱུང་བའི་སྐྱེ་བ་མེད་པ་དང་འགག་པ་མེད་པ་ལ་དམིགས་པའི་ཆོས་ཤེས་པས་བདེན་པ་གསུམ་པོ་རྟེན་ཅིང་འབྲེལ་པར་འབྱུང་བའི་ངོ་བོ་ཉིད་ཀྱིས་མ་སྐྱེས་ལ། མྱ་ངན་ལས་འདས་པ་ཡང་དེའི་ངོ་བོ་ཉིད་ཡིན་པར་མཐོང་བས་མངོན་པར་རྟོགས་པ་གཅིག་ཏུ་ཟད་དོ། །ཞེས་སོགས་བཤད་དོ། །འདི་དག་ནི་སྙིང་པོ་ཧྲིལ་དྲི་ན་འདི་ལྟར་མཐོང་སྟེ། དཔྱོད་ལྡན་དག་རྣ་བ་བླགས་ཏེ་གསན་ཅིག ཁྱེད་དངོས་སྨྲ་བ་རྣམས་ཀྱིས་ནི། རྟེན་འབྲེལ་གྱི་གནད་མ་ཤེས་པ་ཡིན་ཏེ། རྟེན་འབྲེལ་ཡིན་ཚད་བདེན་གྲུབ་ཏུ་ཁས་བླངས་པས། བདེན་བཞི་ལ་གནས་ལུགས་གསར་མཐོང་རིམ་ཅན་དུ་བཅོས་པས་རྟེན་འབྲེལ་གྱི་གནད་ཕྱིན་ཅི་ལོག་ཏུ་བཟུང་བ་འདིའི་སྐྱོན་ཡིན་པའི་ཕྱིར་ཏེ། རྟེན་འབྲེལ་གྱི་གནད་ཤེས་ན་བདེན་བཞི་ལ་གནས་ལུགས་གཅིག་ལས་མེད་པས། བདེན་པ་གཅིག་གི་གནས་ལུགས་གསར་དུ་མཐོང་ན། བདེན་པ་བཞི་ཅར་གྱི་གནས་ལུགས་གསར་མཐོང་ཅིག་ཅར་དུ་འབྱུང་དགོས་པ་ལས། ཁྱེད་ས་བདེན་བཞི་རང་བཞིན་གྱིས་གྲུབ་པར་ཁས་བླངས་པས། དེ་བཞི་ལ་གནས་ལུགས་ཐ་དད་པ་བཞི་ཡོད་པའི་གནད་ཀྱིས་སྡུག་བདེན་གྱི་གནས་ལུགས་གསར་མཐོང་གི་ཚེ། བདེན་པ་གཞན་གྱི་གནས་ལུགས་སླར་ཡང་གསར་མཐོང་རེ་དགོས་པའི་ཕྱིར་ཏེ། དཔེར་ན་སྔོ་སེར་རང་བཞིན་ཐ་དད་པས། སྔོ་འཛིན་དབང་ཤེས་ཀྱིས་སེར་པོ་མི་མཐོང་བ་དང་ཆོས་མཚུངས་པའི་ཕྱིར། ཞེས་པ་ཡིན་ལ། དབུ་མ་པར་རློམ་པ་གཞན་དག་གིས་རྟེན་འབྲེལ་ཐམས་ཅད་བདེན་པར་མ་གྲུབ་ཅེས་པ་ཞིག་ཁས་ལེན་ཀྱང་རྟེན་འབྲེལ་གྱི་གནད་མ་རྟོགས་པས། བདེན་པ་མངོན་རྟོགས་གཉིས་ནས་བཅོ་ལྔའམ་བཅུ་དྲུག་བང་རིམ་ཅན་ཁས་ལེན་དགོས་བྱུང་བ་ཡིན་ནོ། །འོ་ན་རྟེན་འབྲེལ་གྱི་གནད་ཤེས་པས་ཇི་ལྟར་བྱ་སྙམ་ན། འདི་ལྟར་བྱ་སྟེ། རྟེན་འབྲེལ་གྱི་གནད་ནི། གང་ཞིག་རྐྱེན་ལས་སྐྱེས་པ་དེ་མ་སྐྱེས། །ཞེས་པ་པ་ལྟར། རྒྱུ་ལ་བརྟེན་ནས་སྐྱེས་པ་ཉིད་ཀྱིས་མ་སྐྱེས་པའམ། རང་བཞིན་གྱིས་མ་གྲུབ་པར་སོང་སྟེ། ཁོ་ཐོག་མ་མེད་པ་ནས་སྐྱེས་པ་ཡིན་ན། རྒྱུ་གཞན་ལ་ལྟོས་མི་དགོས་པའི་ཕྱིར་རོ། །དུས་ན་བདེན་པ་དང་པོ་གསུམ་རྟེན་འབྲེལ་ཡིན་པས་མ་སྐྱེས་པ་ཡིན་ལ། དེ་གསུམ་མ་སྐྱེས་པ་དེ། དེ་གསུམ་གྱི་གནས་ལུགས་སང་རང་བཞིན་ཡིན་པས་དེ་གསུམ་དང་ཐ་མི་དད་པ་ཡང་ཡིན་ལ་དེ་ཉིད་ལ་འགོག་པའི་བདེན་པ་ཡང་ཟེར་བ་ཡིན་པས་སྡུག་བདེན་གྱི་རང་བཞིན་གསར་མཐོང་གི་ཚེ། བདེན་པ་བཞི་ཅར་གྱི་གནས་ལུགས་ཅིག་ཅར་གསར་དུ་མཐོང་བ་ཡིན་ཏེ། བདེན་བཞི་ལ་གནས་ལུགས་གཅིག་ལས་མེད་པའི་ཕྱིར་རོ། །དེས་ན་ལུགས་འདི་ལ། ཆོས་ཐམས་ཅད་ཀྱི་ཆོས་ཉིད་དམ་གནས་ལུགས་གསར་མཐོང་གི་བདེན་པ་མངོན་རྟོགས་སྐད་ཅིག་མ་གཅིག་ཁོ་ན་སྟེ། སྡུག་བསྔལ་བདེན་པ་ལྟ་བུའི་ཆོས་གཅིག རྟེན་འབྲེལ་གྱི་གནད་ཤེས་པའི་སྒོ་ནས་རང་བཞིན་སྐྱེ་འགག་མེད་པར་མངོན་སུམ་དུ་མཐོང་བའི་དུས་ཀྱི་རྟེན་འབྲེལ་སྐྱེ་མེད་དེ། རྟེན་འབྲེལ་སྡུག་བདེན་དེའི་རང་བཞིན་ནམ་ཆོས་ཉིད་ཡིན་པས་སྡུག་བདེན་དེ་ངད་ཐ་མི་དད་པའམ་དབྱེར་མེད་ཡིན་ལ། དེ་ལྟ་བུ་མངོན་དུ་མཐོང་བའི་ཡེ་ཤེས་དེ་ནི། སུས་རྟེན་ཅིང་འབྲེལ་པར་འབྱུང་བ་མཐོང་བ་དེས་ཆོས་མཐོང་ངོ་། །ཞེས་པ་ལྟར། མཐོང་ལམ་སྡུག་བསྔལ་ཆོས་ཤེས་ཞེས་བྱ་ཞིང་། དེ་ལྟ་བུའི་སྡུག་བསྔལ་བདེན་པའི་གནས་ལུགས་རང་བཞིན་སྐྱེ་མེད་དེ་དང་། སངས་རྒྱས་བཅོམ་ལྡན་འདས་ཀྱི་རང་བཞིན་སྐྱེ་མེད་དེ་ཡང་ཐ་མི་དད་པ་ཡིན་པས། འགྲེལ་པར་ཆོས་ཀྱི་ངོ་བོ་ཉིད་དང་སངས་གྲྱས་བཅོམ་ལྡན་ཐ་མི་དད་པས་ན། དེ་མཐོང་བས་སངས་རྒྱས་མཐོང་བ་ཡིན་ནོ་ཞེས་པ་དང་། དེ་བཞིན་གཤེགས་པའི་རང་བཞིན་གང་། དེ་ནི་འགྲོ་བའི་རང་བཞིན་ཡིན། །ཞེས་པ་ལྟར། དེ་ལྟ་བུའི་ཆོས་ཤེས་དེས་སངས་རྒྱས་ཀྱི་རང་བཞིན་ཆོས་སྐུ་ཞེས་པ་མེད་ཡང་མངོན་སུམ་དུ་མཐོང་བ་ཡིན་ལ། གནད་དེས་ན་འགྲེལ་པར། དེ་ལྟར་ན་རྟེན་ཅིང་འབྲེལ་པར་འབྱུང་བའི་སྐྱེ་བ་མེད་པ་དང་འགག་པ་མེད་པ་ལ་དམིགས་པའི་ཆོས་ཤེས་པས །བདེན་པ་གསུམ་པོ་རྟེན་ཅིང་འབྲེལ་པར་འབྱུང་བའི་ངོ་བོ་ཉིད་ཀྱིས་མ་སྐྱེས་ལ། མྱ་ངན་ལས་འདས་པ་ཡང་དེའི་ངོ་བོ་ཉིད་ཡིན་པར་མཐོང་བས་མངོན་པར་རྟོགས་པ་གཅིག་ཏུ་ཟད་དོ། །ཞེས་པ་ལྟར། དེ་ལྟ་བུའི་སྡུག་བསྔལ་ཆོས་ཤེས་དེས། བདེན་པ་གསུམ་རྟེན་འབྲེལ་གྱི་གནད་ཀྱིས་རང་བཞིན་སྐྱེ་མེད་དང་། དེ་གསུམ་སྐྱེ་མེད་ཀྱི་འགོག་བདེན་མྱང་འདས་དེ་ཡང་། དེ་གསུམ་དང་ཐ་མི་དད་པའི་གནས་ལུགས་ཡིན་པས། བདེན་པ་བཞི་སོགས་ཆོས་ཐམས་ཅད་ཀྱི་གནས་ལུགས་མངོན་སུམ་དུ་གཅིག་ཅར་དུ་མཐོང་བ་ཡིན་པས། ཕྱིན་ཆད་ཆོས་གང་གི་ཡང་ལུགས་གསར་དུ་མཐོང་དགོས་པ་གཅིག་ཀྱང་མེད་པའི་ཕྱི་རྟེན་འབྲེལ་གྱི་གནད་ཤེས་ན་འདི་མི་གོ་བའི་དོན་མེད་དོ། །དེ་ལ་ཡང་ཁ་ཅིག་བདེན་པ་མངོན་རྟོགས་སྐད་ཅིག་མ་གཉིས་དང་བཞི་སོགས་བཤད་པ་དང་འགལ་ལོ་སྙམ་པའི་དོགས་པ་སྤོང་བ་ནི། འགྲེལ་པར། དེ་ལྟར་ན་ཆོས་ཤེས་པས། སྐད་ཅིག་གཅིག་ལ་རྟེན་ཅིང་འབྲེལ་པར་འབྱུང་བ་མཐོང་བས་སྔོན་མ་མཐོང་བའི་ལྟ་བར་བྱ་བ་གཞན་མི་སྲེད་དོ། །གལ་ཏེ་དེ་ལྟར་ན་མཐོང་བའི་ལམ་སྐད་ཅིག་མ་བཅོམ་ལྔར་ཇི་ལྟར་གཞག སྡེ་པ་ཁ་ཅིག་ནི་མཐོང་བའི་ལམ་སྐད་ཅིག་མ་བཅོམ་ལྔར་མི་འདོད་ཀྱི། མངོན་པར་རྟོགས་པ་གཅིག་ཏུ་ཟད་པར་འདོད་དོ། །དེ་དག་གི་འདོད་པ་དང་བཤད་པ་འདི་མི་འགལ་ལོ། །གང་ཟག་སྐད་ཅིག་མ་བཅོ་ལྔར་འདོད་པ་དེ་དག་གི་ལྟར་ན་ཡང་། དེ་ལྟ་བུས་འདུལ་བའི་སྐྱེ་བོ་ལ་དེ་བསྟན་བཅས་ཕན་གདགས་པའི་ཕྱིར་ཤེས་པ་ངོ་བོ་གཅིག་ལ་ཆར་ཕྱེ་སྟེ་ཆ་བཅོ་ལྔར་རྣམ་པར་བཞག་གོ །གལ་ཏེ་དེ་ལྟར་ན་ལམ་སྒོམ་པ་རྨ་པ་བཅུ་དྲུག་དེ་ཅི་ལྟ་བུ། ཐར་པ་འདོད་པ་རྣམས་ལ་རྣམ་པ་གཞན་དག་གིས་དེ་ཁོ་ན་ལ་འཇུག་པ་གོམས་པར་བྱ་བའི་ཕྱིར། འདི་ཡང་ཡོངས་སུ་བརྟགས་ནས་རྣམ་པར་གཞག་པ་ཉིད་དེ། དེ་ཁོ་ན་ནི་ངོ་བོ་གཅིག་པུར་ཟད་དོ། །ཞེས་བཤད་དོ། །དེའི་དོན་ནི། བདེན་པ་མངོན་རྟོགས་སྐད་ཅིག་གམ་གཅིག་ཁོ་ནར་འདོད་པ་དེ་མི་འཐད་པར་ཐལ། མདོ་དང་མངོན་པ་སོགས་ལས་སྐད་ཅིག་མ་བཅོ་ལྔ་དང་བཅུ་དྲུག་སོགས་སུ་བཤད་པའི་ཕྱིར་ཟེར་ན། ཉན་ཐོས་སྡེ་པ་འགའ་ཞིག་བདེན་པ་མངོན་རྟོགས་སྐད་ཅིག་གཅིག་ཁོ་ནར་འདོད་པ་ཡང་ཡོད་ལ། བདེན་པ་མངོན་རྟོགས་སྐད་ཅིག་མ་བཅོ་ལྔ་སོགས་སུ་འདོད་པ་དང་བཤད་ཡང་ཡོད་མོད། དེ་ག་དང་ཁོ་བོའི་ལུགས་འདི་མི་འགལ་ཏེ། གདུལ་བྱའི་སྐྱེ་བོ་ཐ་དད་ལ་དགོངས་ནས་བདེན་པ་ཤེས་པའི་ཆ་གཅིག་ལ་ཆ་བཅོ་ལྔ་སོགས་སུ་ཕྱེ་ནས། ཆོས་བཟོད་ཆོས་ཤེས་སོགས་ཀྱི་མིང་བཏགས་པ་ཙམ་ལ་དགོངས་ཀྱི། བདེན་པ་གསར་མཐོང་གཅིག་རྗེ་ལ་གཅིག་སྐྱེ་བ་སོགས་དུམ་ཡོད་པ་ལ་དགོངས་པ་མ་ཡིན་པའི་ཕྱིར་དེ་ལྟ་མ་ཡིན་པར་སྡུག་བསྔལ་བདེན་པའི་ཆོས་ཉིད་གསར་དུ་ཤེས་པའི་རྗེས་སུ། ཀུན་འབྱུང་བདེན་པའི་ཆོས་ཉིད་གསར་དུ་ཤེས་པའི་ཆོས་ཤེས་སོགས་རིམ་ཅན་སྐྱེ་བར་འདོད་ན། རྟེན་འབྲེལ་གྱི་གནད་མ་རྟོགས་པ་དངོས་སྨྲ་བ་དང་འདྲའོ་ཞེས་སྟོན་པ་ནི། ཆོས་ཤེས་པ་ཡི་འོག་ཏུ་ནི། །འདི་ལ་བྱེ་བྲག་དབྱེར་ཡོད་ན། ཤིན་ཏུ་ཕྲ་བའི་དངོས་ལ་ཡང་། །གང་གིས་སྐྱེ་བར་རྣམ་བརྟགས་པ། །རྣམ་པར་མི་མཁས་དེ་ཡིས་ནི། །རྐྱེན་ལས་བྱུང་བའི་དོན་མ་མཐོང་། །ཞེས་དང་། ཟླ་བས། འགྲེལ་པར། ཅི་སྟེ་ཁྱད་པར་དུ་དབྱེ་བའི་རྣམ་པ་དངོས་པོ་གཞན་ཤེས་པ་གཞན་གྱིས་གཟུང་བ་ཞིག་ཡོད་ན་ནི། དེའི་ཚེ་རྣམ་པ་ཡོངས་སུ་མ་བཅད་པ་ཡོངས་སུ་བཅད་དགོས་པར་འགྱུར་ཏེ། ཆོས་ཤེས་པ་དེའི་འོག་ཏུ་བྱེ་བྲག་ཏུ་ཡོངས་སུ་བཅད་པ་བྱ་བ། བྱེ་བྲག་དབྱེ་བ་ཡོད་ན་ནི། །དེའི་དམིགས་པ་གཞན་དུ་བརྟགས་ན། དེས་དེའི་ངོ་བོ་བྱེ་བྲག་ཏུ་ཡོངས་སུ་གཅད་དགོས་པས། མི་མཁས་པ་སུས་དངོས་པོ་ཤིན་ཏུ་ཕྲ་བ་ལ། རང་གི་ངོ་བོར་སྐྱེ་བར་རྣམ་པར་བརྟགས་པས་ཀྱང་། རྟེན་ཅིང་འབྲེལ་པར་འབྱུང་བའི་དོན། ངོ་བོ་ཉིད་ཀྱི་སྐྱེ་བ་མེད་ཅིང་རོ་གཅིག་པའི་དོན་མི་ཤེས་པ་ཡིན་ན། རགས་པ་ས་ལ་སོགས་པ་ལྟ་ཅི་སྨོས། ཇི་ལྟར་རྟེན་ཅིང་འབྲེལ་པར་འབྱུང་བའི་དོན་དེ་མཚན་ཉིད་གཅིག་ཏུ་མཐོང་སྟེ། རིམ་གྱིས་གོམས་པར་བྱས་ནས་མ་རིག་པ་མ་ལུས་པར་འགགས་ཏེ། རྟེན་ཅིང་འབྲེལ་པར་འབྱུང་བའི་ངོ་བོ་ཉིད་ལ་དམིགས་པའི་ཤེས་པ་ལ་གནས་པ་ནི། མཐོང་བའི་ཆོས་ལ་མྱ་ངན་ལས་འདས་པ་དང་བྱ་བ་བྱས་པ་ཞེས་བྱ་བར་རྣམ་པར་བཞག་སྟེ་གཞན་དུ་ནི་མ་ཡིན་ནོ། །ཞེས་དེའི་དོན་སྙིང་པོ་དྲིལ་ན་འདི་ལྟར་མཐོང་སྟེ། ཁྱེད་བདེན་པའི་ཆོས་ཉིད་གསར་མཐོང་གི་མཐོང་ལམ་སྐད་ཅིག་མ་བཅོམ་ལྔ་སོགས་རིམ་ཅན་དུ་སྐྱེ་བར་འདོད་པ་འདི་མི་འཐད་དེ། སྡུག་བསྔལ་བདེན་པ་རང་བཞིན་སྐྱེ་མེད་དུ་མཐོང་བའི་རྗེས་སུ། ཀུན་འབྱུང་བདེན་པ་རང་བཞིན་སྐྱེ་མེད་དུ་མཐོང་བའི་མཐོང་ལམ་སྐྱེ་བར་འདོད་པ་ནི། རྟེན་འབྲེལ་གྱི་གནད་ལ་རྣམ་པར་མི་མཁས་པ་ཡིན་པའི་ཕྱིར་ཏེ། རྟེན་འབྲེལ་གྱི་ཆོས་གཅིག་རང་བཞིན་སྐྱེ་མེད་དུ་མཐོང་ན་ཆོས་ཐམས་ཅད་རང་བཞིན་སྐྱེ་མེད་དུ་མཐོང་དགོས་པ་རྟེན་འབྲེལ་གྱི་གནད་ཡིན་པ་ལས། ཁྱེད་ཀྱིས་ནི་སྡུག་བསྔལ་བདེན་པ་སྐྱེ་མེད་དུ་མཐོང་བའི་རྗེས་སུ་ཀུན་འབྱུང་བདེན་པ་བྱེ་བྲག་ཏུ་སྐྱེ་མེད་དུ་མཐོང་བའི་མཐོང་ལམ་སྐྱེ་དགོས་པ་སོགས། གནས་ལུགས་མཐོང་ཚུལ་གྱི་བྱེ་བྲག་དབྱེ་བའམ་རིམ་པ་མང་དུ་ཕྱེ་འདུག་པའི་ཕྱིར་དང་། དེ་ལྟ་མ་ཡིན་པར། རྟེན་འབྲེལ་གྱི་ཆོས་ཐམས་ཅད་མཚན་ཉིད་དེ་རང་བཞིན་སྐྱེ་མེད་དུ་གཅིག་པའི་གནས་ལུགས་ལ་ཚོགས་སྦྱོར་དུ་རིམ་གྱིས་གོམས་པར་བྱས་ནས། མ་རིག་པ་སོགས་ཉོན་མོངས་མངོན་གྱུར་མ་ལུས་པར་འགགས་པ་སྟེ་རྒྱུན་ཆད་དེ། རྟེན་འབྲེལ་སྐྱེ་མེད་འགག་མེད་ཀྱི་ངོ་བོ་ལ་དམིགས་པའི་ཡེ་ཤེས་ལ་གནས་པ་ནི་མཐོང་བའི་ཆོས་ལ་མྱ་ངན་ལས་འདས་པ་ཞེས་བྱ་བར་ལུགས་འདི་ལ་རྣམ་པར་འཇོག་པའི་ཕྱིར་རོ། །དེ་བས་ན་ལུགས་འདིའི་གནད་ཕྱིན་ཅི་མ་ལོག་པར་གཟིགས་པ། ཁོ་བོ་ཅག་གི་འདྲེན་པ་པ་ལ་འབུམ་ཕྲག་གསུམ་པས་སྤང་གཉེན་སྐྱེ་འགག་གི ཀླུ་སྒྲུབ་ལགས་ཀྱི་སྤང་བྱ་སྤོང་ཚུལ་འཆད་པ་ན་འདི་ལྟར་གསུང་སྟེ། ཐེག་པ་གསུམ་གྱི་སྦྱོར་ལམ་ཆོས་མཆོག་ཐ་མ་ནི། སྤང་བྱ་མཐོང་སྤང་དེའི་སྦྱོར་བ་གཉེན་པོ། བདེན་བཞིའི་རང་བཞིན་གཅིག་ཅར་གསར་དུ་མངོན་སུམ་མཐོང་བའི་ཡེ་ཤེས་ལ། འདིར་ཆོས་ཤེས་ཞེས་བྱ་བའམ། གཞན་དག་སྡུག་བསྔལ་ཆོས་བཟོད་དུ་མིང་འདོགས་པ་དེ་ནི། སྤང་བྱ་མཐོང་སྤང་མངོན་གྱུར་བ་སྤངས་ཟིན་ཀྱང་། ས་བོན་སྤོང་བའི་བྱ་བ་བྱེད་པས། འཇུག་པ་གཉེན་པོའི་བར་ཆད་མེད་ལམ། དེས་ས་བོན་སྤོང་བའི་བྱ་བ་རྫོགས་པའི་སྐད་ཅིག་མ་གཉིས་པ་དེ་ནི། རྟེན་གཉེན་པོའམ་རྣམ་གྲོལ་ལམ། སྐད་ཅིག་གསུམ་པ་ཕན་ཆད་ནི། ཐག་རིངས་གཉེན་པོའམ། ཁྱད་པར་ལམ་ཞེས་བྱ་བ་ཡིན་ལ། དེ་རྣམས་ཀྱི་ནང་ནས་བདེན་བཞིའི་གནས་ལུགས་སར་མཐོང་གི་ཆོས་ཤེས་ཞེས་གྲགས་པ་དེ་ནི་མཐོང་ལམ་དངོས་ཡིན་ཞིང་། སྐད་ཅིག་གཉིས་པ་ཕན་ཆད་ལ་རྟེན་འབྲེལ་གྱི་གནས་ལུགས་གསར་མཐོང་མེད་པས་སྒོམ་ལམ་ཡིན་གྱི། མཐོང་ལམ་དུ་མི་འཇོག་གོ །སྐད་ཅིག་མ་བཅོ་ལྔའམ་བཅུ་དྲུག་སོགས་ནི། གདུལ་བྱ་ཁ་དྲང་བའི་ཕྱིར། བདེན་པ་གསར་མཐོང་གི་ཡེ་ཤེས་ཀྱི་ཆ་གཅིག་ཉིད་ལ། སྡུག་བསྔལ་བཟོད། ཆོས་ཤེས་སོགས་ཀྱི་མིང་རྟགས་པའམ། ཡང་ན་འབུམ་ཕྲག་གསུམ་པས་རྗེས་ཀྱི་ངེས་ཤེས་བཅུ་དྲུག་ལ་དེ་དག་གི་མིང་བཏགས་ནས། ཞུགས་འབྲས་སོགས་ཀྱི་ཐ་སྙད་རྣམ་པར་འཇོག་གསུངས་པ་གང་བདེ་བརྟགས་ནས་ཁས་བླང་བར་བྱའོ། །དེ་ལྟར་འཕགས་པ་ཀླུ་སྒྲུབ་ཐུན་མོང་མིན་པའི་གནད་དེ། དཔལ་འབུམ་ཕྲག་གསུམ་པའི་ཡང་དགོངས་པའི་དབྱིངས་སུ་བཞུགས་པ་རིག་ནས་ཁོ་བོས་ཀྱང་རྩལ་ཐོན་དུ་བསྐྱངས་པ་ལ། རྗེས་འབྲང་ཆུ་བུར་གྱི་མིག་ཅན་རྣམས། ཉན་རང་གིས་ཆོས་ཀྱི་བདག་མེད་རྟོགས་པ་དང་། ཁྱད་པར་ཆོས་ཐམས་ཅད་བདེན་སྟོང་དུ་རྟོགས་ཟེར་བ་འདི་འདར་འབུམ་ཕྲག་གསུམ་པའི་དགོངས་པ་མ་ཡིན་ཞེས་ཆོ་ངེ་འདེབས་པ་ནི། དཔལ་འབུམ་ཕྲག་གསུམ་པའི་གཞུང་ལུགས་ཀྱི་རྒྱ་མཚོའི་དབྱིངས་མ་མཐོང་བར། མཐའི་དབུ་བ་གདོས་པའི་གོང་བུ་ཙམ་ཞིག་མཐོང་བས་ཐིམ་པ་ཙམ་སྟེ། ཁོ་བོ་ཅག་གི་འདྲེན་པ་དེའི་དགོངས་པ་ལ། རོང་སྟོན་ཆེན་པོ་སོགས་བླ་མ་འགའ་ཞིག་གི་དགོངས་འཁྲིད་དང་། གདུལ་བྱ་བློ་ཆུང་འགའ་ཞིག་ཁ་དྲང་བའི་ཐུན་མོང་བའི་གྲུབ་མཐའ་དང་། གདུལ་བྱ་མཆོག་ལ་ཟུར་གྱིས་བསྟན་པའི་ཀླུ་སྒྲུབ་ཐུན་མོང་མ་ཡིན་པའི་གྲུབ་མཐའ་བརྡ་ཙམ་གྱིས་བསྟན་པ་གཉིས་ཡོད་པའི་ཕྱིར་རོ། །ཁོ་བོས་ནི་སྤང་གཉེན་གྱི་སྐབས་སུ་ཀླུ་སྒྲུབ་ལུགས་ཟུར་ཙམ་བསྟན་པ་དེས་མིག་ཕྱེ་ནས། འཕགས་མཆོག་ཀླུ་དང་དཔལ་འབུམ་ཕྲག་གསུམ་པའི་དགོངས་པ་ཕྱོགས་གཅིག་ཏུ་བདེ་བླག་ཏུ་རྟོགས་པ་ཡིན་ནོ། །ཡང་ཉན་རང་སོགས་འཕགས་པའི་གང་ཟག་ཐམས་ཅད་ཀྱིས་ལས་ཉོན་གྱི་སྐྱེ་བ་རྒྱུན་ཐག་ཆད་པ་འདི་ཡང་རྟེན་འབྲེལ་གྱི་རིགས་པ་འདིའི་ནུས་པ་ལས་ཡིན་ནོ་ཞེས་སྟོན་པ་ནི། དམན་པའི་འཕགས་པ། རྣམས་ཡང་སྲིད་འཁོར་བའི་རྒྱུ། རྟག་ཆད་འཁྲི་ཤིང་རིགས་པའི་མདའ་བོ་ཆེས། །བསྲེགས་ཚེ་སྲིད་པའི་རྒྱུན་ཐག་ཕྲེང་བ་བཅད། །ཀླུ་སྒྲུབ་འཕོངས་རྐྱེན་དཔའ་བོར་བདག་ཕྱག་འཚལ། །ཞེས་པ་སྟེ། དམན་པའི་འཕགས་པ་རྣམས་ཀྱི་རྟེན་ལ་འཕེན་བྱེད་ལ་སོགས་པ་མེད་ཟེར་བ་ཙམ་མཐུན་ཡང་། དེ་རྣམས་སྲེད་ལེན་གྱིས་གསོས་བཏབ་ནས་སྲིད་པར་སྐྱེ་ཟེར་བའི་ཡང་སྲིད་པར་འཁོར་བའི་རྒྱུ། བདེན་འཛིན་ལས་བྱུང་བའི་རྟག་ཆད་ཀྱི་ལྟ་བ་ངན་པའི་འཁྲ་ཤིང་འདི་ཡིན་ལ །འདི་ཀླུ་སྒྲུབ་ཀྱི་རྟེན་འབྲེལ་རིགས་པའི་མདའ་མོ་ཆེ་མེ་འབར་བ་འདིས་བསྲེགས་པའི་ཚེ། ཡང་ཡང་འཁོར་བའི་སྲིད་པའི་རྒྱུན་ཐག་ཕྲེང་བ་བཅད་པ་ནི། ལྷ་ཆེན་ཁྲོས་པའི་མདའ་གཅིག་གིས། །གྲོང་ཁྱེར་སུམ་བརྩེག་བསྲེགས་ཞེས་གྲག །ཅེས་པ་ལྟར། སྔོན་ལྷ་དང་ཕྱུག་ཆེན་པོ་ཁྲོས་ཏེ་མདའ་མེ་འབར་བ་འཕངས་པས། ལྷ་མ་ཡིན་གྱི་གྲོང་ཁྱེར་གསུམ་བརྩེག་བསྲེག་པ་ཡང་གྲགས་ཆེ་བར་བྱེད་མོད། དེ་བས་ཀྱང་ཆེས་ལྷག་པའི་རིགས་པའི་མདའ་འཕེན་པའི་འཕོངས་སྐྱེན་པའི་དཔའ་བོ་འཁོར་འདས་གཉིས་ན་གྲགས་ཆེ་བ་ནི་དཔལ་འཕགས་པ་ཀླུ་སྒྲུབ་གཅིག་པུ་ཡིན་པས། དེ་ལ་བདག་འཚལ་ཞེས་པའོ། །དེས་ན། འཕགས་པ་རྣམས་འཁོར་བར་ལས་ཉོན་གྱི་སྐྱེ་མི་དགོས་ཏེ །མ་རིག་པ་བརྟེན་ནས་འདུ་བྱེད་སོགས་འཕེན་བྱེད་དང་། སྲེད་ལེན་ལ་བརྟེན་ནས་སྲིད་པ་སོགས་འབྲུབ་བྱེད་འགྲུབ་པ་ཡིན་པ་ལས། འཕགས་པའི་རྒྱུད་ལ། མ་རིག་པ་དང་སྲེད་ལེན་སོགས་མངོན་དུ་མི་འགྱུར་བའི་ཕྱིར་ཏེ། ཉོན་མོངས་ཆགས་སྡང་སོགས་འབྱུང་བའི་རྒྱུ་ནི་རྟག་ཆད་ཀྱི་ལྟ་བ་ཡིན་ལ། དེའི་རྩ་བ་ཡང་བདེན་འཛིན་ཡིན་པ་ལས། འཕགས་པ་རྣམས་ཀྱིས། རྟེན་འབྲེལ་གྱི་གནད་ལས་ཆོས་ཐམས་ཅད་བདེན་མེད་རྟོགས་པས་བདེན་འཛིན་གང་ཡང་མངོན་དུ་མི་འགྱུར་བའི་ཕྱིར་རོ། །དེས་ན་ཐེག་གསུམ་འཕགས་པ་ཐམས་ཅད་རྟེན་འབྲེལ་ག་གནད་ལས་ཆོས་ཐམས་ཅད་བདེན་སྟོང་དུ་རྟོགས་པ། བར་དུ་བདག་བཟློག་གི་དབུ་མའི་ལྟ་བ་ཙམ་ལ་ན་མཉམ་པ་འདི། དཔལ་འཕགས་པ་ཀླུ་སྒྲུབ་ཀྱི་དགོངས་པ་བཞིན། དཔལ་ས་སྐྱ་པའི་རྗེ་བཙུན་གོང་མའི་གཙུག་རྒྱན་ས་པཎྜི་ཏ་ཆེན་པོའི་དགོངས་པ་ལ། དཔལ་འབུམ་ཕྲག་གསུམ་པ་དང་། ཐུགས་སྲས་ཀྱི་གཙོ་བོ་མཁས་པ་ལྷ་དབང་བློ་གྲོས་ཀྱིས་རྩལ་ཐོན་དུ་མཛད་པ་ཕུལ་དུ་ཕྱིན་པའི་དགོངས་པ་དང་། གཞན་ཡང་དབུ་མའི་གཞུང་ལུགས་རབ་འབྱམས་ལ་སྦྱར་བ་ཕུལ་དུ་བྱུང་ཞིང་། བར་དུ་བདག་བཟློག་མཐའ་བྲལ་དབུ་མའི་ལྟ་བའི་གནད་ཕྱི་ཅི་མ་ལོག་པར་ཐུགས་སུ་ཆུད་པ། རི་བོ་དགེ་ལྡན་པ་ཞེས་སོགས་ཡོངས་སུ་གྲགས་པ། མཁས་བཙུན་ཡོངས་ཀྱི་གཙུག་རྒྱན། བློ་བཟང་གྲགས་པའི་དཔལ་བརྒྱད་པ་དང་བཅས་པ་ཕལ་ཆེ་བའི་དགོངས་པ་ཡིན་མོད། དཔལ་ས་སྐྱ་པའི་བསྟན་འཛིན་ཆེན་པོ་གོ་ཤཱཀ་ལ་སོགས་པ་མཁས་པ་རྩོད་མེད་ཡོངས་སུ་གྲགས་ཆེན་པོ་འགའ་ཞིག་གིས་བཏང་སྙོམས་ལྟ་བུར་མཛད་པ་ནི། དགོངས་པ་ཅན་ཡིན་པར་ངེས་སོ། །འོ་ན་འདི་ཀླུ་སྒྲུབ་ཀྱི་དགོངས་པ་ཡིན་པར་ཇི་ལྟར་ངེས་སྙམ་ན། རིགས་པ་ག་ཅུ་པ་ལས། དངོས་པོར་ཁས་ལེན་ཡོད་ན་ནི། །འདོད་ཆགས་ཞེ་སྡང་འབྱུང་བ་ཡི། །ལྟ་བ་མི་ཟད་མ་རུངས་འབྱུང་། །དེ་ལས་བྱུང་བའི་རྩོད་པར་འགྱུར། །དེ་ནི་ལྟ་བ་ཀུན་གྱི་རྒྱུ། །ཞེས་སོགས་གསུངས་པས་ཤེས་སོ། །དེའི་དོན་ཡང་འདི་ལྟར་ཡིན་ཏེ། ལེགས་པར་གསོན་ཅིག ཡུལ་གང་དང་གང་ལ་དངོས་འཛིན་ནམ། བདེན་འཛིན་ཡོད་ན། ཉོན་མོངས་པ་ཆགས་སྡང་སོགས་ཀྱི་རྒྱུ། རྟག་ཆད་ཀྱི་ལྟ་བ་འབྱུང་སྟེ། ཡུལ་དེ་བདེན་པར་གྲུབ་ན། གཞན་ལ་ལྟོས་མི་དགོས་པའི་ཚུགས་ཐུབ་ཏུ་སོང་བས། ཚིག་ཟིན་རྟག་པར་ཁས་མ་བླངས་ཀྱང་། རྟག་པར་སོང་། ཡུལ་དེ་རྟེན་འབྲེལ་དང་མི་རྟག་པར་ཁས་བླངས་ནས་བདེན་གྲུབ་ཏུ་བཟུང་བས་སྔོན་རང་བཞིན་གྱིས་གྲུབ་པ་དེ་ཕྱིས་རྒྱུན་ཆད་པར་སོང་བས་ཆད་ལྟར་སོང་། རྟག་ཆད་ཀྱི་ལྟེ་བ་དེ་ནི། འཇིག་ལྟ་ལ་སོགས་པའི་རྒྱུ་ཡིན་ཞིང་། རང་ཕྱོགས་ལ་ཆགས་པ་དང་། གཞན་ལ་སྡང་བ་ལ་སོགས་པའི་ཉོན་མོངས་ཐམས་ཅད་ཀྱི་གཞི་ཡིན་པས་དེ་སྤང་དགོས་པའི་ཕྱིར། ཞེས་སྟོན་པ་ལ། རྩ་བ་དེ་དང་། འགྲེལ་པར་དངོས་པོར་ཁས་ལེན་པ་ཡོད་ན་སྔོན་གྱི་འཐམ་དང་ཕྱི་མའི་མཐའ་དང་དབུས་ཡོངས་སུ་རྟོག་པས། དེ་ལ་དམིགས་པ་ལྟ་བུར་གྱུར་པ་རྣམས་སུ་ལྟུང་བ་ཡོད་པས་ན། དངོས་པོར་འཛིན་པ་དེ་ལྟ་བར་གྱུར་པ་ཐམས་ཅད་ཀྱི་རྒྱུ་ཡིན་ནོ། །ལྟ་བར་གྱུར་པ་ཡོད་ན རྒྱུ་དེ་ལས་བྱུང་བའི་ཉོན་མོངས་པ་སྟེ། རང་གི་ལྟ་བ་ལ་འདོད་ཆགས་འབྱུང་བ་དང་། དེས་ང་རྒྱལ་དུ་འགྱུར་བ་དང་། གཞན་ག་ལྟ་བ་ལ་ཞེ་སྡང་འབྱང་བའི་ཕྱིར་དང་། ཐམས་ཅད་དུ་གཏི་མུག་འབྱུང་བས། ཞེས་སོགས་བྱུང་ངོ་། །འོ་ན་དེ་སྤང་བའི་ཐབས་ཇི་ལྟ་བུ་སྙམ་ན། དེ་སྟོན་པ་ནི། དེ་མེད་ཉོན་མོངས་མི་སྐྱེས་ཏེ །དེ་ཕྱིར་དེ་ནི་ཤེས་ཙམ་གྱིས། །ལྟ་དང་ཉོན་མོངས་ཡོངས་སུ་འབྱར། །གང་གིས་དེ་ཤེས་འགྱུར་སྙམ་ན། རྟེན་ནས་འབྱུང་བ་མཐོང་བས་ཏེ། །བརྟེན་ནས་སྐྱེས་པ་མ་སྐྱེས་པར། །དེ་ཉིད་མཁྱེན་པ་མཆོག་གིས་གསུངས། །ཞེས་པ་སྟེ། འཁོར་བའི་རྩ་བ་བདེན་འཛིན་དེ་སྤོང་བའི་ཐབས་ཡོད་དེ། བརྟེན་ནས་སྐྱེས་པ་མ་སྐྱེས་པར་སོང་བའི་རྟེན་འབྲེལ་གནང་། རྟེན་འབྲེལ་ཐམས་ཅད་སྐྱེ་མེད་དུ་ནམ་ཞིག་རྟོགས་པའི་ཚེ་ན། དེ་ལྟ་བུའི་ལྟ་བདེ་ཚོགས་ལམ་དུ་གོམས། སྦྱོར་ལམ་དུ་གསལ་སྣང་ཐོབ། མཐོང་ལམ་དུ་མངོན་སུམ་དུ་མཐོང་། སྒོམ་ལམ་དུ་བརྟན་པ་ཐོབ་པའི་ཚེ་སྤོང་བར་འགྱུར་བའི་ཕྱིར་ཞེས་འཆད་པ་ལ། རྩ་བ་དེ་དང་། འགྲེལ་པར། དངོས་པོའི་ངར་གི་ངོ་བོ་ཇི་ལྟ་བ་བཞིན་ཁོང་དུ་ཆུད་ན། དམིགས་པ་མེད་པས་ལྟ་བ་རྣམས་བཟློག་གོ །དེ་ལོག་ན། ཉོན་མོངས་པ་རྣམས་སྤོང་ངོ་ཞེས་སོགས་མང་དུ་བྱུང་ངོ་། །དེ་ལྟར་ཉོན་མོངས་སྤོང་བ་ལ། ཆོས་ཐམས་ཅད་བདེན་མེད་དུ་རྟོགས་པའི་དབུ་མའི་ལྟ་བ་རྙེད་དགོས་པ་ཀླུ་སྒྲུབ་ཀྱི་དགོངས་པ་ཡིན་པ་ནི་བཤད་ཅིང་འཆད་པར་ཡང་འགྱུར་རོ། །ཡང་ས་པཎྜི་ཏའི་དགོངས་པ་ཡིན་ཏེ། ཐུབ་པ་དགོངས་གསལ་ལས། ཡུམ་ལས་ཉན་ཐོས་ཀྱི་ས་ལ་བ་པར་འདོད་པས་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ཉིད་ལ་བསླབ་པར་བྱའོ། །ཞེས་བྱ་བ་ལ་སོགས་པའི་རྗེས་སུ་འབྲངས་ནས། སློབ་དཔོན་འཕགས་པ་ཡབ་སྲས་ནི། རིགས་ཅན་གསུམ་ཀས་བདག་མེད་རྟོགས་པ་ལ་ཁྱད་པར་མི་བཞེད་དོ། །ཞེས་མཐོང་ལམ་གྱི་སྐབས་སུ་བཤད་པ་དང་། སྦྱོར་ལམ་གྱི་སྐབས་སུ་ཡང་། འཕགས་པ་ཀླུ་སྒྲུབ་རྒྱས་འབྲིང་གསུམ་གྱི་དགོངས་པ། ཐེག་པ་གསུམ་ཀའི་སྦྱོར་ལམ་ལ་ཐབས་ཀྱི་ཁྱད་པར་དང་། ངེས་འབྱེད་བཞིའི་ངར་རང་བཞི་དམིགས་པ་གསལ་མི་གསལ་གྱི་ཁྱད་པར་མ་གཏོགས། བདག་མེད་རྟོགས་པ་ལ་ཁྱད་པར་མི་བཞེད་དེ། ཉན་ཐོས་ཀྱི་ས་ལ་བ་པར་འདོད་པས་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པ་ལ་བསླབ་པར་བྱའོ། །ཞེས་བྱ་བ་ལ་སོགས་པ་དང་། གང་དག་ཉན་ཐོས་བདེ་གཤེགས་འགྱུར་བར་བྱ་སྙམ་དང་། རང་སངས་རྒྱས་དང་དེ་བཞིན་ཆོས་རྒྱལ་འགྱུར་འདོད་པས། །བཟོད་པ་འདི་ལ་མ་བརྟེན་ཐོབ་པར་མི་ནུས་ཏེ། ཞེས་གསུངས་པ་ལྟར་རོ། །ཞེས་གསུངས་པས། ཐེག་གསུམ་འཕགས་པས། ཆོས་ཐམས་ཅད་བདེན་སྟོང་དུ་རྟོགས་པའི་ལྟ་བ་རྟོགས་ཀྱི། ལྟ་བ་མཐོ་དམན་གྱི་ཁྱད་པར་མེད་པར་བཤད་པའི་ཕྱིར་དང་། བཟོད་པ་འདི་ལ་མ་བརྟེན་ཞེས་སོགས་ཀྱི་བཟོད་པ་དང་། ཤེས་རབ་ཀྱི་ཕ་རོལ་ཏུ་ཕྱིན་པ་ལ་བསླབ་པར་བྱའོ། །ཞེས་པའི་ཤེས་ཕྱིན་ཡང་། ཆོས་ཐམས་ཅད་བདེན་སྟོང་དུ་རྟོགས་པའི་ཤེས་རབ་དབུ་མའི་ལྟ་བ་འདི་ཁོ་ན་ཡིན་པའི་ཕྱིར་རོ། །གཞན་རི་བོ་དགེ་ལྡན་པའི་མཁས་པ་དག་གི་དགོངས་པ་ཡིན་པ་ནི་སྒྲུབ་མི་དགོས་མོད། འོན་ཀྱང་དེ་དག་ལ་ཡང་བར་དུ་བདག་ཟློག་དང་། ཐ་མར་ལྟ་བ་ཀུན་ཟློག་གི་ལྟ་བའི་ཁྱད་པར་མ་ཕྱེད་པ་ལྟ་བུས་གཞན་ལ་སྐྱོན་གཏོང་ཧ་ཅང་ཐལ་ཆེས་པ་དང་། གཞན་དག་གིས་ཀྱང་། ཐ་མར་ལྟ་བ་ཀུན་ཟློག་ལ་རུས་སུ་བཏོན་པས། བར་དུ་བདག་ཟློག་གི་གནད་ཅུང་ཟད་མ་དགོངས་བ་ལྟ་བུས་གཞན་ལ་སྐྱོན་གཏོང་ཧ་ཅང་ཐལ་ཆེས་པ་ལྟ་བུའི་སྐྱོན་ཡོན་ཅུང་ཟད་མཐོང་ནས། རྟོགས་བརྗོད་དཔལ་གྱི་འཁྲི་ཤིང་དུ་རྒྱས་པར་བཀོད་པ་དེ་འདིར་ཡང་ཟུར་ཙམ་སྨས་ན། དེ་ཉིད་ལས། རེ་འདའ་པ་ཞེས་རྣམ་དཔྱོད་ཨུཏྤ་ལའི། །ཟེ་འབྲུའི་དཔལ་ལས་བློ་བཟང་ཚངས་པའི་གདོང་། །རིག་བྱེད་དང་འགྲོགས་མཐའ་བྲལ་ལྟ་བ་ཡི། །རྔ་དབྱངས་ཟགས་པ་དཔལ་གྱི་དགའ་ཆར་འབེབས། །ཞེས་པ་འདི་དག་གཟུགས་ཅན་གྱི་རྒྱན་དུ་ཤེས་དགོས་པས། ཕྱི་དར་དབུ་མའི་སྲོལ་འབྱེད་མེ་མདའ་པ་གཞོན་ནུ་བློ་གྲོས་ཀྱི་རྣམ་ཨུཏྤལ་ལའི་གཟུགས་སུ་བཀོད་པ་དེའི་ཟེ་འབྲུའི་རྩལ་ལས་འཁྲུངས་པ། དེའི་སློབ་མ་བཤེས་གཉེན་བརྒྱད་ཀྱི་གཙོ་བོ་ཤར་ཙོང་ཁ་པ་བློ་བཟང་གྲགས་པ་ནི། ཨུཏྤལ་དེ་ལས་འཁྲུངས་པའི་ཚངས་པ་གདོང་བཞི་པའི་གཟུགས་སུ་བཀོད། རྗེ་བློ་བཟང་གྲགས་པས་མཐའ་བྲལ་དབུ་མའི་ལྟ་བའི་ཆོས་ཆར་བབས་པ་དེ། ཚངས་པའི་གདོང་བཞི་ནས་རིག་བྱེད་བཞི་སྒྲོགས་པའི་གཟུགས་སུ་བཀོད་ནས། མདོར་ན། ཚངས་པ་ཆེན་པོའི་གདོང་ཞལ་བཞི་ནས་རིག་བྱེད་བཞིའི་གཏམ་སྒྲོགས་པ་དང་འདྲ་བར། རྗེ་བློ་བཟང་གྲགས་པའི་ཞལ་ནས་ཀྱང་། བར་དུ་བདག་ཟློག་རྟག་ཆད་ལྟ་བའི་མཐའ་དང་བྲལ་བའི་དབུ་མའི་ལྟ་བ་ཟབ་མོ་སྒྲོགས་པའི་རྔ་དབྱངས་ཀྱི་ཟེགས་མ། སྣོད་བཅུད་སྨིན་པའི་དཔལ་གྱི་དགའ་ཆར་ཏེ་ཆོས་ཀྱི་ཆར་ཆེན་པོ་འབེབས་སོ་ཞེས་པའོ། །ཡང་དེའི་རྗེས་འབྲང་འགའ་ཞིག་རང་ཕྱོགས་སྒྲུབ་པ་དང་གཞན་ལ་སྐྱོན་གཏོང་ཧ་ཅང་ཐལ་ཆེས་སམ་སྙམ་པ་ནི། རིགས་ལམ་ཕྲ་མོས་དྲངས་ནས་སྟོང་ཉིད་ལ། དྲན་པའི་མེལ་ཚེ་འཕྲོད་པའི་ཤེས་རབ་དཔུང་། །བདེན་འཛིན་རྐུན་པོའི་མཚང་རིག་ཡིད་བྱེད་དང་། །བྲལ་བ་འདི་ནི་ཧྭ་ཤང་ལུགས་ཟིན་ཟེར། །ཐེག་གསུམ་ལྟ་བ་ཁྱད་མེད་ཀླུ་སྒྲུབ་ཀྱི། །ལྟ་བའི་འོད་འཕྲེང་རྒྱན་དང་རྒྱུད་བླ་མའི། །འཆི་མེད་རྒྱན་ཞེས་ཀླུ་སྒྲུབ་ཐོགས་མེད་གཉིས། །ཐལ་འགྱུར་སྲོལ་དུ་བ་བསྲེ་བའི་བསྟན་བཅོས་བྱུང་། །ཞེས་པ་སྟེ །གནད་བསྡུས་ན། རྟེན་འབྲེལ་སོགས་རིགས་པས་དྲངས་ནས། ཆོས་ཐམས་ཅད་བདེན་སྟོང་ཡིན་ནོ་སྙམ་པི་དྲན་པའི་མེལ་ཚེ་རྣོ་ངར་ལྡན་པས་བདེན་འཛིན་དྲུངས་འབྱིན་ཡང་། དེའི་ཚེ་བདེན་མེད་སོགས་གང་ཡང་ཡིད་ལ་མི་བྱེད་པ་ནི། ཧྭ་ཞང་གི་ལྟ་བ་རྨ་མེད་པའོ་ཞེས་འཆད་དེ མཁས་གྲུབ་རྗེའི་སྐལ་བཟང་མིག་འབྱེད་ལས། ཡུལ་ཅིར་ཡང་མ་གྲུབ་པ་ལ་བློས་ཅིར་ཡང་མི་འཛིན་པར་འཇོག་ཟེར་བ་འདིར་ཁ་འཆམ་ནས་འོང་བ་འདི་དབང་རྣོན་གྱིས་བལྟས་ན་མཚར་ཆེ་བ་ཡིན། མཁས་པར་གྲགས་པ་དག་གྲུབ་མཐའི་ཁྱད་ཇི་ཙམ་ཕྱེ་ཡང་། ཁྱད་ཆེ་བ་ལྟར་མི་སྒོམ་པར། སྒོམ་དུས་ཅི་ཡང་ཡིད་ལ་མི་བྱེད་པ་སྒོམ་པ་ལ་ཁྱད་པར་མེད་པས། ཐམས་ཅད་ཀྱང་རྒྱ་ནག་ཧྭ་ཤང་གི་ལུགས་གྲྭ་མ་ཆག་པར་འོངས་པ་ཤ་སྟག་ཏུ་སྣང་ངོ་། །དེའི་ཕྱིར་ཅི་ཡང་ཡིད་ལ་མི་བྱེད་པ་སྒོམ་དུ་གཟུང་བས། བདག་འཛིན་གྱི་འཛིན་སྟངས་ལ་ཅི་ཡང་མི་གནོད་པའི་ཉམས་ལེན་དི་ལྟ་བུ་བྱས་པས། རང་ཅག་བོད་ཀྱི་སྒོམ་ཆེན་པ་ཚེ་རིལ་པོ་བསྒོམས་ཀྱང་། བདག་འཛིན་ཁ་བྲི་བ་ཙམ་ཡང་མི་ཡོང་བ་འདི་ཉམས་ལེན་ཕྱིན་ཅི་ལོག་ཏུ་སོང་བའི་འབྲས་རྟགས་ཡང་དག་ཏུ་ཤེས་པར་གྱིས་ཤིག་ཅེས་བྱ་བ་བྲིས་སྣང་ངོ་། །གཞན་ཡང་། ཐེག་གསུམ་འཕགས་པ་ལྟ་བ་ལ་ཁྱད་མེད་པ་ཀླུ་སྒྲུབ་ཀྱི་དགོངས་པ་ཡིན་པར་མ་ཟད། རྒྱན་དང་རྒྱུད་བླ་མའི་དགོངས་པ་ཡིན་གསུངས་པ་སོགས་མང་དུ་སྣང་མོད། མཁས་མཆོག་དེ་དག་བར་དུ་བདག་ཟློག་དབུ་མའི་ལྟ་བ་ལ་བྱང་ཆུབ་པ་ཡིན་ནོ་ཞེས་བསྟོད་དབྱངས་ཕྱོགས་ཀུན་ཏུ་བསྒྲགས་ནས། རྒྱན་དང་རྒྱུད་བླ་མའི་ཕྱོགས་ཙམ་ཡང་མཐར་མ་ཕྱིན་པའོ་ཞེས་ལུང་རིགས་པ་དང་བཅས། དཔལ་གྱི་འཁྲི་ཤིང་རྒྱས་པར་བརྟགས་ཟིན་པས་འདིར་མཐའ་དག་པས་ཅི་ཞིག་བྱ། དེས་ན་འདིར། ཕྱོགས་སྔ་མ་བར་དུ་བདག་ཟློག་ལ་ཞེན་པ་བརྟས་པས། ཐ་མར་ལྟ་བ་ཀུན་ཟློག་གི་ལྟ་བ། མཚན་མེད་སྤྲོས་མེད་ཀྱི་ལྟ་བ་ལ། ཧྭ་ཤང་གི་ལྟ་བའོ་ཞེས་གསུངས་པ་ནི་ཧ་ཅང་ཐལ་ཆེས་ཏེ། རྒྱལ་སྲས་ཞི་བ་ལྷས། སྟོང་ཉིད་བག་ཆགས་གོམས་པ་ལས། །དངོས་པོའི་བག་ཆགས་སྤོང་བར་འགྱུར། །ཞེས་པ་ནི། རྟེན་འབྲེལ་ལ་སོགས་པའི་རིགས་པས་དྲངས་ནས་ཆོས་ཐམས་ཅད་བདེན་སྟོང་དུ་ཡིད་ཆེས་ཏེ། དེ་ལྟ་བུའི་ལྟ་བ་ལ་མཉམ་པར་འཇོག་པ་ནི། བར་དུ་བདག་བཟློག་གི་ལྟ་བ་དངོས་ཡིན་པས། དེས་བདེན་འཛིན་ནམ། དངོས་འཛིན་ཐམས་ཅད་སྤོང་བར་ནུས་སོ། །བར་དུ་བདག་བཟློག་འདི་ལ་ཡང་། ལུང་རིགས་མན་ངག་གང་རུང་ལ་བརྟེན་ནས། ཆོས་ཐམས་ཅད་བདེན་སྟོང་ཡིན་པ་ལ་ངེས་པ་གཏིང་ཚུགས་རྙེད་པ་ཞིག་དགོས་ཀྱི། རྒྱུ་མཚན་མེད་པར་ཆོས་ཐམས་ཅད་བདེན་སྟོང་ཡིན་ནོ་སྙམ་དུ་ཨུ་ཚུགས་སུ་སྒོམ་པས་ནི་བདེན་འཛིན་ཟློག་མི་ནུས་ཏེ། བློ་དེ་ནི་ཡིད་དཔྱོད་དམ །བག་ལ་ཉལ་གྱི་ཐེ་ཚོམ་ཙམ་ཡིན་པའི་ཕྱིར། གནས་སྐབས་འདིར། བདེན་སྟོང་ངོ་སྙམ་པའི་འཛིན་སྟངས་བྱུང་ཡང་། སྐྱོན་མ་ཡིན་ཏེ། སྐབས་དེར་མཚན་མའི་འཛིན་སྟངས་ཐམས་ཅད་འགག་མི་དགོས་པའི་ཕྱིར་རོ། །ཕྱོགས་ཕྱི་མས། དེ་ནི། འཛིན་པ་བྱུང་ན་ལྟབ་མིན། །ཞེས་པ་ལྟར་ལྟ་བ་སྐྱོན་ཅན་ཡིན་པས་དབུ་མའི་ལྟ་བའང་མིན་ནོ་ཞེས་གསུངས་པའང་ཅུང་ཟད་མི་མད་དེ། གནས་སྐབས་གཉིས་པ་འདིར་བདེན་འཛིན་ནམ་དངོས་འཛིན་བྱུང་ན་སྐྱོན་ཡིན་པས་དགག་དགོས། གནས་སྐབས་གསུམ་པར། སྤྲོས་པའི་མཚན་མ་ཅུང་ཟད་བྱུང་ཡང་སྐྱོན་ཡིན་པས་དགག་དགོས་པས་ན་དེ་ལྟ་བུའི་གནས་སྐབས་ཀྱི་རྣམ་དབྱེ་མ་ཕྱེད་པའི་སྐྱོན་ཡིན་པའི་ཕྱིར་རོ། །ཕྱོགས་སྔ་མས་ཅི་ཡང་ཡིད་ལ་མི་བྱེད་པ་ཧྭ་ཤང་གི་ལྟ་བ་ཡིན་གསུངས་པ་ནི་ཤིན་ཏུ་ཐལ་ཆེས་ཏེ། ཞི་ལྷས། ཅི་ཡང་མེད་ཅེས་གོམས་པ་ལས། དེ་ཡང་ཕྱི་མས་ནི་སྤོང་བར་འགྱུར། །ཞེས་པ་དེས་ཐ་མར་ལྟ་བ་ཀུན་ཟློག་བསྟན་པ་ཡིན་པས། དོན་འདི་ལྟར། ཅི་ཡང་མེད་ཅེས་གོམས་པ་སྟེ། ཅི་ཡང་ཡིད་ལ་མི་བྱེད་པ་ཐ་མའི་ལྟ་བ་འདི་གོམས་པས། སྤང་བྱ་གང་སྤོང་ན །དེ་ཡང་ཕྱིས་ནི་སྤོང་བར་འགྱུར། ཞེས་པ། བར་དུ་བདག་ཟློག་གི་ལྟ་བ་དངོས་དེ་སྤོང་ཞེས་པ་མ་ཡིན་གྱི། བར་དུ་བདག་ཟློག་སྐབས་ཀྱི་སྟོང་ཉིད་ལ་སྟོང་ཉིད་དོ་སྙམ་དུ་མཚན་པར་འཛིན་པ་དེ་སྤོང་ཞེས་པའི་དོན་ཡིན་པའི་ཕྱིར་རོ། །དེ་ལྟ་མིན་ན། ཅི་ཡང་མེད་ཅེས་པའི་སྐབས་ཀྱི་ལྟ་བ་དེ་ཅི་ཡིན། དེ་ཡང་ཕྱིས་ནི་སྤོང་བར་འགྱུར། ཞེས་པའི་སྐབས་ཀྱི་ཕྱིས་སྤོང་རྒྱུ་དེ་གང་ཡིན་ཞེས་དྲིས་ན་ཕྱོགས་སྔ་ཕྱི་གཉིས་ཀྱི་རང་སྐྱོན། མེ་ལོང་ནང་གི་གཟུགས་བརྙན་བཞིན་མཐོང་བལ་ཡིད་ཆེས་པར་མཛོད་ཅིག ཐ་མར་ལྟ་བ་ཀུན་ཟློག་འདི་ཡང་། རྒྱུ་མཚན་མེད་བཞིན་དུ་ཡིད་བྱེད་ཐམས་ཅད་བཀག་ནས་ཐོམ་མེ་ཡོ་རེ་འདུག་པ་ནི། ཧྭ་ཤང་དང་འདྲེས་པར་འགྱུར་བ་ཐུགས་མད་ནའང་། མཚན་འཛིན་གྱི་སྒོ་ནས་ཅི་ཡང་ཡིད་ལ་བྱར་མི་རུང་བའི་གནད་ལ་ཡིད་ཆེས་པའི་ལུང་རིགས་མན་ངག ཐོས་བསམ་གྱིས་གཏན་ལ་ཕབ་ནས། སྒོམ་པས་ཉམས་སུ་མྱོང་བ་ལ། ཧྭ་ཤང་གི་ལྟ་བའོ་ཞེས་གསུངས་པ་ནི་ཕྱོགས་སྔ་ཕྱི་གཉིས་ཅར་གྱི་ཐུགས་བཞེད་མ་དགོངས་ཤིང་། རང་ཉིད་ཐ་མར་ལྟ་བ་ཀུན་ཟློག་གི་ལྟ་བ་ལ་ཞལ་མཇལ་ཙམ་ཡང་མ་བྱུང་བའི་མཚོན་བྱེད་དོ། །དེས་ན་ཟླ་བས་ས་དྲུག་པ་མན་ཆད་ཀྱི་བྱང་འཕགས་ཀྱིས། ཉན་རང་དགྲ་བཅོམ་བློ་སྟོབས་ཀྱི་ཟིལ་གྱིས་གནོན་མི་ནུས་པ་དང་། ས་བདུན་པ་ནས་གནོན་ནུས་པའི་གནད་ཀྱང་འདིས་རྟོགས་པ་ཡིན་ཏེ། ས་དྲུག་པ་མན་ཆད་དུ། ཐེག་པ་གསུམ་བར་དུ་བདག་ཟློག་གི་ལྟ་བ་ཙམ་རྟོགས་པར་མཚུངས། ས་བདུན་པའི་ཕྱེད་ཕྱི་མ་ཙམ་ཡན་ཆད་ཀྱིས་ཐ་མར་ལྟ་བ་ཀུན་བཟློག་གི་ལྟ་བ་མངོན་སུམ་དུ་རྟོགས། ཉན་རང་རྣམས་ཀྱིས་དེ་མ་རྟོགས་པས་ལྟ་བ་ལ་ཁྱད་ཞུགས་པའི་གནད་ཁྱད་པར་ཅན་དེས་ཕྱེ་བ་ཡིན་པའི་ཕྱིར་རོ། །འོ་ན་དེ་ལྟ་བུའི་ལྟ་བ་དེ་རྟོགས་མ་རྟོགས་ཀྱི་ཁྱད་པར་ཡང་ཇི་ལྟ་བུ་ཞེ་ན། བཤད་པར་བྱ་སྟེ། དེ་གཉིས་ཀྱི་ཁྱད་པར་ཡོད་དེ། ས་བདུན་པའི་ཕྱེད་སྔ་མ་དང་དྲུག་པ་མན་གྱི་བྱང་འཕགས་དང་། ཉན་རང་རྣམས་ཀྱིས་མཚན་འཛིན་སླར་མི་སྐྱེ་བའི་ཆོས་ཅན་དུ་བྱས་པའི་ཆོས་ཉིད་མངོན་སུམ་དུ་མ་རྟོགས། ས་བདུན་པའི་ཕྱེད་ཕྱི་མ་ནས་བརྒྱད་པ་ཡན་ཆད་ཀྱི་དེ་མངོན་སུམ་དུ་རྟོགས་པའི་ཕྱིར་ཏེ། སྔ་མ་དེ་དག་གི་རྗེས་ཐོབ་ཏུ་མཚན་འཛིན་མངོན་དུ་འགྱུར། ཕྱི་མ་དེ་དག་གི་རྒྱུད་ལ། རྗེས་ཐོབ་ཏུ་ཡང་། མཚན་འཛིན་མངོན་དུ་འགྱུར་མི་སྲིད་པའི་ཕྱིར་རོ། །དཔལ་ལྡན་ཟླ་གྲགས་ཞལ་འཛུམ་དཀར། །ཀླུ་སྒྲུབ་རབ་དགྱེས་བདུད་རྩི་འབེབས། །སྐལ་བཟང་གློ་གྲོས་བུམ་བཟང་ཁེངས། །འདོད་དགུའི་རེ་བ་རྫོགས་པར་བསྔོ། །ཞེས་ཀྱང་བར་སྐབས་ཀྱི་ཚིགས་བཅད་དོ། །ཡང་ཕྱོགས་སྔ་མས། བདག་འཛིན་སྤོང་བ་ལ། དེ་དང་འཛིན་སྟངས་འགལ་བའི་བདག་མེད་དོ་སྙམ་པའི་འཛིན་སྟངས་དགོས་པ་དང་། དེ་བཞིན་དུ་བདེན་འཛིན་སྤོང་ལ་ཡང་དེ་དང་འཛིན་སྟངས་འགལ་བའི་གཉེན་པོ་དགོས་གསུངས་པའང་། ཕྱོགས་གཅིག་ནས་མད་མོད། རྣམ་པ་ཀུན་ཏུ་མ་ངེས་ཏེ །མཚན་འཛིན་པ་དང་། བདེན་འཛིན་སོགས་སྤྱི་བྱེ་བྲག་ཡིན་པས། མཚན་འཛིན་དང་འགལ་བའི་གཉེན་པོ་ཅི་ཡང་ཡིད་ལ་མི་བྱེད་པ་བསྒོམས་པས། མཚན་འཛིན་སྤངས་པའི་ཚེ། ནད་བརྒྱ་སྨན་གཅིག་གི་དཔེས། བདེན་འཛིན་སོགས་བྱེ་བྲག་ཐམས་ཅད་གཅིག་ཅར་དུ་འཇོམས་ནུས་པའི་ཕྱིར་དང་། དེ་ལྟ་མིན་པར། རང་རང་ལ་གཉེན་པོ་འཛིན་སྟངས་འགལ་བ་རེ་དགོས་ན། སྟོང་ཉིད་རྟོགས་པའི་ལྟ་བ་དེས། རྟག་འཛིན་སོགས་ཀྱང་སྤོང་མི་ནུས་པར་འགྱུར་ཏེ། རྟག་འཛིན་དང་འཛིན་སྟངས་འགལ་བའི་གཉེན་པོ་མི་རྟག་གོ་སྙམ་པའི་འཛིན་སྟངས་མ་བྱུང་འདུག་པའི་ཕྱིར་རོ། །ཡང་ཁྱེད་མཚན་འཛིན་སྤོང་དགོས་སམ་མི་དགོས། མི་དགོས་ན། མཚན་མ་མེད་པ་མ་རྟོགས་པར། ཁྱེད་ཀྱིས་ཐར་པ་མེད་པར་གསུངས། །དེ་ཕྱིར་ཁྱེད་ཀྱིས་ཐེག་ཆེན་ལ། །དེ་ནི་ཚང་བར་བསྟན་པ་ལགས། །ཞེས་པ་དང་འགལ། སྤོང་ན། ལྟ་བ་གང་གིས་སྤོང་ལེགས་པར་དཔྱད་འཚལ་ལོ། །འཕགས་པ་མས་ཅད་ལས་ཉོན་སྐྱེ་བ་མི་ལེན་པར་བསྟན་པ་ན། ཐེག་པ་ཆེ་ཆུང་གི་སྡེ་སྣོད་དང་གྲུབ་མཐའ་གོང་འོག་གི་རྣམ་དབྱེ་མ་ཕྱེད་པའི་མཁས་རློམ་འགའ་ཞིག་གིས་འགལ་ལོ་སྙམ་པའི་ལོག་རྟོག་སྤོང་བ་ནི། སྲིད་བདུན་རིགས་སྐྱེ་ཚེ་གཅིག་ཁམས་གཞན་འགྲོ །ཉན་ཐོས་སྐྱེ་རྒྱུད་དྲང་ངེས་མ་ཕྱེད་པའི། །མཁས་རློམ་བརྒྱལ་ཡང་ངེས་གསང་བདུད་རྩི་ཡིས། །འཚོ་མཛད་ཀླུ་སྒྲུབ་སྨན་པའི་རྒྱལ་པོར་བསྟོད། །ཅེས་པ་སྟེ། མཁས་རློམ་འགའ་ཞིག་ན་རེ། ཉན་ཐོས་འཕགས་པས་ལས་ཉོན་སྐྱེ་བ་མི་ལེན་པར་བཤད་པ་ནི་མི་འཐད་དེ། ཆོས་མངོན་པ་སོགས་ལས། རྒྱུན་ཞུགས་སྲིད་པ་ལན་བདུན་པས་ལྷ་མིར་སྐྱེ་སྲིད་བདུན་ནམ་བཅུ་བཞི་ལེན་པ་དང་། རྒྱུན་ཞུགས་རིགས་ནས་རིགས་སྐྱེས་སྐྱེ་སྲིད་གཉིས་ལེན་པ་དང་། ཕྱིར་འོང་ཚེ་གཅིག་བར་ཆད་གཅིག་པས་འདོད་པར་སྐྱེ་སྲིད་གཅིག་ལེན་པ་དང་། ཕྱིར་མི་འོང་རྣམས་ཀྱིས་འདོད་པར་ལས་ཉོན་སྐྱེ་བ་མི་ལེན་ཡང་། འདོད་པ་ལས་ཁམས་གཞན་གཟུགས་སུ་ཉེར་འགྲོས་གཟུགས་ཁམས་དང་། གཟུགས་མེད་ཉེར་འགྲོས་གཟུགས་མེད་ཁམས་སུ་ལས་ཉོན་གྱི་སྐྱེ་བ་ལེན་པ་སོགས་བཤད་པའི་ཕྱིར་སྙམ་ན། དེ་ལྟ་བུའི་བཤད་ཚོད་ཀྱིས་ཐུགས་བརྒྱལ་ཞིང་དྲན་མེད་དུ་སོང་སྲིད་ཀྱང་། དེ་འདྲ་ནི་དྲང་ངེས་མ་ཕྱེད་པས་ཐུགས་འཚངས་པ་ཡིན་པས། སྐྱོན་མེད་དེ། ཉན་ཐོས་ཀྱི་རྒྱུད་དེ་ལྟར་བཤད་པ་ནི་དྲང་དོན་ཡིན་ལ། འདིར་བཤད་པའི་ཀླུ་སྒྲུབ་ཀྱིས་ངེས་གསང་བདུད་རྩིའི་བཅུད་སྦྱིན་པ་ཡིན་པས། འདིས་ཐུགས་དྲན་པ་གསོས་པར་མཛོད་ཅིག །དེ་ལྟར་ན་འཕགས་པ་ཀླུ་སྒྲུབ་ནི། འཚོ་མཛད་སྨན་པའི་རྒྱལ་པོ་ཡིན་པས་དེ་ལ་བསྟོད་ཅིང་ཕྱག་འཚལ་ཞེས་པའོ། །ཡང་ཀླུ་སྒྲུབ་ཀྱི་རིགས་པ་འདིས་རྟག་ཆད་ཀྱི་ལྟ་བ་སྤོང་བའི་གནད་ཁྱད་པར་ཅན་གཞན་ཡང་བསྟན་ཏོ། །ཞེས་བསྟོད་པ་ནི། རྣམ་ཤེས་སྐད་ཅིག་བདེན་དང་ཡེ་ཤེས་ཆེ། རྟག་ངད་བདེན་གྲུབ་སྨྲ་རྣམས་རྟག་ཆད་ཀྱི། །ལྟ་བ་བསྒྲགས་ཚེ་གཞན་གཞུང་འཇིག་མཛད་པ། །ཀླུ་སྒྲུབ་ཆོས་ཀྱི་རྒྱལ་སྲིད་དར་ཕྱག་ཡིན། །ཞེས་པ་སྟེ། རང་སྡེ་རྣམ་རིག་པ་སོགས། གཉིས་མེད་རྣམ་ཤེས་སྐད་ཅིག་མ་བདེན་པར་གྲུབ་ཅེས་པ་དང་། ཡང་རང་ཕྱོགས་ཀྱི་མཁས་པ་འགའ་ཞིག རྒྱུད་བླའི། གཙང་བདག་བདེ་དང་རྟག་ཉིད་ཀྱི། །ཞེས་སོགས་ལ་བརྟེན་ནས། སངས་རྒྱས་ཀྱི་ཡེ་ཤེས་པ་ནི་བདེན་པར་གྲུབ་པ་མིན་ཡང་རྟག་པ་ཡིན་གསུང་བ་དང་། ཡང་རང་ལུགས་ཆེན་པོ་འགའ་ཞིག རྣམ་ཤེས་དང་ཡེ་ཤེས་གཉིས་སུ་ཕྱེ་ནས། ཡེ་ཤེས་རྟག་བརྟན་དང་བདེན་པར་གྲུབ་ཅེས་དང་། གཞན་སྟོང་པ་གཞན་དག་ཀྱང་བདེ་གཤེགས་སྙིང་པོའི་ཡེ་ཤེས་སོགས་རྟག་བརྟན་བདེན་གྲུབ། སྟོབས་སོགས་ཡོན་ཏན་ཀུན་ཚང་ཡིན་པར་སྨྲ་བ་སོགས་ཡོད་དེ། དེ་དག་ཐམས་ཅད་ཀླུ་སྒྲུབ་ཀྱི་རིགས་པས། རྟག་ཆད་ཀྱི་མཐར་ལྷུང་བ་ཡིན་ནོ་ཞེས་བསྒྲགས་པའི་ཚེ། ཕས་རྒོལ་དངོས་སྨྲ་བ་དང་། དབུ་མ་པར་རློམ་པ་ལ་རྟེན་འབྲེལ་གྱི་གནད་མ་རྟོགས་པ་གཞན་དག་གི་གཞུང་ལུགས་ཧྲུལ་པོར་འཇིག་པར་མཛད་པས། འཕགས་པ་ཀླུ་སྒྲུབ་ནི། ཐུབ་པའི་དབང་པོའི་ཆོས་ཀྱི་རྒྱལ་སྲིད་སྐྱོང་བར་བྱེད་པའི་རྒྱལ་པོ་ཆེན་པོ་ཡིན་པས་དད་པས་ཕྱག་འཚལ་ཞེས་པའོ། །འོ་ན་དེ་དག་རྟག་ཆད་ཀྱི་མཐར་ལྷུང་ངོ་ཞེས་ཇི་ལྟར་སྒྲགས་སྙམ་ན། བཤད་པར་བྱ་སྟེ། རིགས་པ་དྲུག་ཅུ་པར །གལ་ཏེ་ཡོད་པར་སྨྲ་བ་རྣམས། །དངོས་མཆོག་ཞེན་ནས་གནས་པ་ནི། །ལམ་དེ་ཉིད་ལ་གནས་པ་སྟེ །དེ་ལ་ངོ་མཚར་ཅུང་ཟད་མེད། །ཅེས་པ་སྟེ། གྲངས་ཅན་པ། བདག་ཤེས་རིག་གི་སྐྱེས་བུ་དང་། རྡུལ་མུན་པ་སྙིང་སྟོབས་གསུམ་རྟག་པར་སྨྲ་བ་དང་། བྱེ་བྲག་པ་འབྱུང་བཞིའི་རྡུལ་ཕྲ་རབ་རྟག་པར་སྨྲ་བ་ལ་སོགས་པ་ལ་ནི། མཁས་པས་ངོ་མཚར་དུ་བྱ་མི་དགོས་ཏེ་འཇིག་རྟེན་ན་རང་རང་གི་ལུགས་དང་འགལ་བ་མི་སྲིད་པ་ཞིབ་བྱེད་ན་ངོ་མཚར་དུ་བྱེད་པ་ལས། ཕྱི་རོལ་པ་དེ་དག་དངོས་འཛིན་ནམ་བདེན་གྲུབ་ལ་ཞེན་ནས་རྟག་ཆད་ཀྱི་མཐར་ལྷུང་བ་ནི། ཁོ་རང་གི་ལུགས་དང་མི་འགལ་བ་ཡིན་པའི་ཕྱིར་ཞེས་སྟོན་པ་ནི། འགྲེལ་པར། གལ་ཏེ་དངོས་པོ་ལ་མངོན་པར་ཞེན་པ་དག་ངོ་བོ་ཉིད་བཟུང་ནས་གནས་པ་དེ་ལ་ནི། བློ་མཆོག་དང་ལྡན་པ་དག་ངོ་མཚར་དུ་འཛིན་པ་ཅུང་ཟད་ཀྱང་མེད་དེ། ཡ་མཚན་དུ་བྱ་བ་ཅུང་ཟད་ཀྱང་མེད་པ་ཡིན་ནོ། །དེ་ཅིའི་ཕྱིར་ཞེ་ན། འདི་ལྟར་མི་སྲིད་པའི་དངོས་པོ་ལ་བརྟེན་པ་ནི། འཇིག་རྟེན་ན་ངོ་མཚར་གྱི་རྒྱུ་ཡིན་ནོ་ཞེས་སོགས་གསུངས་སོ། །འོ་ན་དེ་ལས་གཞན་ངོ་མཚར་དུ་བྱ་བ་ཇི་ལྟ་བུ་སྙམ་ན། དེ་སྟོན་པ་ནི། སངས་རྒྱས་ལམ་ལ་བརྟེན་ནས་ནི། །ཀུན་ལ་མི་རྟག་སྨྲ་བ་རྣམས། །རྩོད་པས་དངོས་རྣམས་མཆོག་བཟུང་ནས། །གནས་པ་གང་ཡིན་དེ་སྨད་དོ། །ཞེས་པ་སྟེ །དེ་ལས་གཞན་བཞད་གད་དུ་བྱ་བ་ངོ་མཚར་གྱི་གནས་འདི་ལྟར་ཡོད་དེ། སངས་རྒྱས་པར་རློམ་པ་བྱེ་མདོ་རྣམ་རིག་པ་སོགས་སངས་རྒྱས་ཀྱི་ལམ་མམ་གྲུབ་མཐའ་ལ་ཞུགས། རྟེན་འབྲེལ་གྱི་ཆོས་ཀུན་ལ་མི་རྟག་གོ་ཞེས་སྨྲ་བ་རྣམས། རྟེན་འབྲེལ་གྱི་ཆོས་རྣམས་བདེན་གྲུབ་ཀྱི་དངོས་པོ་མཆོག་ཏུ་བཟུང་ནས། རྟེན་འབྲེལ་བདེན་སྟོང་དུ་སྨྲ་བ་ལ་རྩོད་ཅིང་གནས་པ་ནི། རྒྱལ་བའི་གསུང་རྟེན་འབྲེལ་གྱི་གནད་ཕྱིན་ཅི་ལོག་ཏུ་སོང་བས། ཐུབ་པའི་ལུགས་ལ་སྔོན་མི་སྲིད་པའི། ངོ་མཚར་པ་སྟེ་ཁྲེལ་བའི་གནས་ཡིན་པའི་ཕྱིར་ཏེ་རྟེན་འབྲེལ་ཡིན་ན་བདེན་སྟོང་ཡིན་པས་ཁྱབ་ཅེས་སྨྲ་དགོས་རྒྱུ་ལ། བདེན་པར་གྲུབ་པས་ཁྱབ་ཅེས་ཕྱིན་ཅི་ལོག་ཏུ་སྨྲ་བ་ནི། ཇོ་མཚར་རོ་ཞེས་བསྟོད་ཚིག་ལྟ་བུ་ཡིན་ཡང་། ཤུགས་ཀྱིས་ན་བསྟིངས་ཚིག་ཅེས་པ་བརྡ་རྙིང་སྟེ། དམད་ཚིག་གམ་ཁྲེལ་བའི་ཚིག་ཡིན་པའི་ཕྱིར་ཞེས་སྟོན་པ་འགྲེལ་པར། དེ་ལྟར་ཐམས་ཅད་ཀྱང་མི་རྟག་པར་སྨྲ་ལ། རྟེན་ཅིང་འབྲེལ་པར་འབྱུང་བའི་ལམ་ཁས་ལེན་དུ་ཟིན་ཀྱང་། དངོས་པོའི་ངོ་བོ་ཉིད་སྟོན་ཅིང་རློམ་པར་གནས་པ་ནི་རྟ་དམུ་རྒོད་བོང་བུའི་སྤྱོད་པ་ལྟར་བཅོས་པ་བཞིན་དུ། མཁས་པ་དག་ལ་རབ་ཏུ་ངོ་མཚར་དུ་འགྱུར་རོ། །ཕྱག་བྱ་བའི་གནས་མ་ཡིན་པ་ལ་ཕྱག་འཚལ་ལོ་ཞེས་པའི་ཚིག་བཞིན་དུ། རྨད་དུ་བྱུང་བའི་སྒྲ་སྟོན་པའི་ཚིག་འདི་ཡང་བསྟིང་བ་ཡིན་ནོ། །ཞེས་སོགས་གསུངས་སོ། །དེ་ཡང་ཅུང་ཟད་བཤད་པ་ནི། གང་དག་གིས་ནི་བརྟེན་པར། །བདག་གམ་འཇིག་རྟེན་མངོན་ཞེན་པ། །དེ་དག་ཀྱེ་མ་རྟག་མི་རྟག །ལ་སོགས་ལྟ་བས་ཕྲོགས་པ་ཡིན། །ཞེས་པ་སྟེ། དེའི་དོན་ཡང་། ཕྱི་རོལ་འགའ་ཞིག འཇིག་རྟེན་ཏེ་ཕུང་པོ་ལྔ་རང་གི་མཚན་ཉིད་ཀྱིས་གྲུབ་པའམ། སེམས་རང་གི་མཚན་ཉིད་ཀྱིས་གྲུབ་པ་ཞིག་བདག་ཏུ་འདོད་དོ། །དེ་ལ་ནི། ཀྱེ་མ་ཀྱེ་ཧུད་རྟག་ཆད་ཀྱི་ལྟ་ཆུ་བོས་མྱ་ངན་ལས་འདས་པའི་ལམ་ལས་ཕྱིན་ཅི་ལོག་ཏུ་འཕྲོག་ཅིང་མཁྱེན་པར་འགྱུར་ཏེ། ཁྱེད་ཀྱིས་བདག་ཏུ་འདོད་པའི་སེམས་དེ། རྟག་པ་ཡིན་ན་རྟག་ལྟ་དངོས་སུ་ཞུགས། མི་རྟག་པ་ཡིན་ན་སེམས་རང་བཞིན་གྱི་གྲུབ་པ་སྔོན་བྱུང་ནས་ཕྱིས་མེད་པར་སོང་བས་ཆད་ལྟ་དངོས་སུ་ཞུགས་པའི་ཕྱིར། ཞེས་སྟོན་པ་ནི། འགྲེལ་པར །གང་དག་ཕུང་པོ་ལྔ་གཟུགས་བརྟན་ལྟ་བུར་རང་བཞིན་མེད་ལ་བརྟེན་ནས་བདག་ཏུ་མི་འདོད་ཀྱི། སེམས་ངར་གི་མཚན་ཉིད་ཀྱིས་གྲུབ་པ་ལ་བདག་གོ་ཞེས་རྣམ་པར་འཇོག་པ་དེ་གདོན་མི་ཟ་བར་ལྟ་བའི་ཆུ་བོས་མྱ་ངན་འདས་པའི་ལམ་ལས་དེད་ཅིང་ཁྱེར་བར་འགྱུར་རོ། །ཇི་ལྟར་ཞེ་ན། དེ་ལ་སེམས་ངོ་བོ་ཉིད་ཀྱིས་གྲུབ་པར་འདོད་ན། ཡང་ན་ནི་རྟག་པར་འགྱུར། ཡང་ན་ནི་མི་རྟག་པར་འགྱུར་རོ། །གལ་ཏེ་རྟག་པར་གྱུར་ན། དེའི་ཚེ་ཐེར་ཟུག་ཏུ་སྨྲ་བ་ཡིན་ནོ། །འོན་ཏེ་དེ་མི་རྟག་ན། དེའི་ཚེ་ཆད་པར་སྨྲ་བ་ཡིན་ཏེ། བྱུང་ནས་མེད་པར་གྱུར་པ་ནི་ཆད་པར་ལྟ་བ་ཡིན་ནོ། །ཞེས་སོགས་གསུངས་སོ། །དེ་བཞིན་དུ། རང་སྡེ་དངོས་སྨྲ་བ་རྣམས་ཀྱང་རྟག་ཆད་ཀྱི་ལྟ་བར་ལྷུང་ངོ་ཞེས་སྟོན་པ་ནི། གང་དག་བརྟེན་ནས་འདུས་བྱས་རྣམས། །དེ་ཉིད་དུ་ནི་གྲུབ་འདོད་པ། །དེ་དག་ལ་ཡང་རྟག་སོགས་སྐྱོན། །དེ་དག་ཇི་ལྟར་འབྱུང་མི་འགྱུར། །ཞེས་པ་སྟེ། རང་སྡེ་དངོས་སྨྲ་བས། འདུ་བྱས་རྣམས་དེ་ཁོ་ན་ཉིད་དུ་གྲུབ་པར་འདོད་པ་ལ་ཡང་། རྟག་ཆད་སོགས་ལྟ་བ་ངན་པའི་སྐྱོན་བྱུང་སྟེ། འདུས་བྱས་རང་བཞིན་གྱིས་གྲུབ་པར་ཁས་བླངས་པས་ནི། གང་དག་རང་བཞིན་གྱིས་ཡོད་པ་དེ་ནི་མེད་ཉིད་ཡིན་པས་རྟག །ཅེས་པ་ལྟར་རྟག་ལྟ་ཞུགས། དེ་མི་རྟག་པར་ཁས་བླངས་པས། སྔོན་རང་བཞིན་གྱིས་གྲུབ་པ་དེ་ཕྱིས་མེད་པར་སོང་བས་ཆད་ལྟ་ཞུགས་པ་ཡིན་པའི་ཕྱིར་ཏེ། སྔོན་བྱུང་དེ་ལྟར་མེད་ཅེས་པ། དེ་ནི་ཆད་པར་ཐལ་བར་འགྱུར། ཞེས་བཤད་པ་ལྟར་རོ། །ཞེས་སྟོན་པ་ནི། འགྲེལ་པར། ཇི་ལྟར་བདག་དང་ཆོས་ཀྱི་ངོ་བོ་ཉིད་ཀྱི་དོན་ཡོད་པ་དང་མེད་པར་ཁས་བླངས་པ་ལ་རྟག་པ་དང་ཆད་པའི་སྐྱོད་དུ་འགྱུར་བ་དང་མཚུངས་པའི་ཕྱིར། ཞེས་སོགས་གསུངས་སོ། །འོ་ན་དེ་ལྟ་བུའི་རྟག་ཆད་ཀྱི་སྐྱོན་ལས་ཞུ་ཞིག་གྲོལ་སྙམ་ན། གང་དག་བརྟེན་ནས་དངོས་པོ་རྣམས། །ཆུ་ཡི་ཟླ་བ་ལྟ་བུར་ནི། །ཡང་དག་མ་ཡིན་ལོག་མིན་པར། །འདོད་པ་དེ་དག་ལྟས་མི་འཕྲོགས་ཞེས་པ་སྟེ། འདུས་བྱས་དངོས་པོ་རྣམས་རྟེན་འབྲེལ་གྱི་རྟགས་ལས་བདེན་མེད་དུ་རྟོགས་པའི་དབུ་མ་པ་རྣམས་ནི། རྟག་ཆད་ཀྱི་ལྟ་བ་ངན་པ་དེས་གཡེངས་ཤིང་འཕྲོགས་པར་མི་འགྱུར་ཏེ། དངོས་པོ་རྣམས་ཡང་དག་པར་གྲུབ་པ་མ་ཡིན་པ་སྟེ། བདེན་པར་མ་གྲུབ་པར་རྟོགས་པས། རྟག་ཆད་གཉིས་ཀ་ལས་གྲོལ་བའམ། གཙོ་བོར་རྟག་ལྟ་ལས་གྲོལ། ཆུ་ཟླ་ལྟར། ལོག་པ་སྟེ། ཅི་མེད་ཅང་མེ་ཀྱི་ཆད་སྟོང་མ་ཡིན་པར་ཐ་སྙད་དུ་སྣང་བ་མ་འགགས་པར་རྟོགས་ཏེ། དོན་དམ་སྟོང་ཉིད་ཀྱི་ལྟ་བ་ལ་ངེས་པ་རྙེད་པ་དང་། ཀུན་རྫོབ་ལས་རྒྱུ་འབྲས་ལ་ངེས་པ་རྙེད་པ་གཉིས་ཅིག་ཅར་དུ་འབྱུང་བའི་ལྟ་བ་ཁྱད་པར་ཅན་རྟོགས་འདུག་པའི་ཕྱིར་རོ། །དེ་ལྟར་ཡང་འགྲེལ་པར། གང་གི་ཕྱིར་ཡང་དག་པ་མ་ཡིན་པ་དེའི་ཕྱིར། རྟག་པར་སྨྲ་བ་མ་ཡིན་ནོ། །གང་གི་ཕྱིར་ཡང་དག་པ་མ་ཡིན་པ་ཡང་མ་ཡིན་པའི་དེའི་ཕྱིར། ཆད་པར་སྨྲ་བའམ་ལོག་པར་སྨྲ་བ་མ་ཡིན་ནོ། །དེ་ལྟར་གཟུགས་བརྙན་བཞིན་དུ་རྟེན་ཅིང་འབྲེལ་པར་འབྱུང་བ་རང་བཞིན་མེད་པར་ཁོང་དུ་ཆུད་ན་གདོན་མི་ཟ་བར་ཚུལ་བཞིན་མ་ཡིན་པར་རྣམ་པར་རྟོག་པའི་ལུང་གིས་དཀྲུགས་ཏེ་འཁྲུགས་པར་གྱུར་པའི་རྦ་རླབས་ཆེན་པོ་རྟག་པ་དང་མི་རྟག་པ་ལ་སོགས་པའི་ལྟ་བའི་ཆུ་བོ་ལས། རྟེན་ཅིང་འབྲེལ་པར་འབྱུང་བ་ཤེས་པའི་གྲུས་བརྒལ་ཏེ་ཞེས་སོགས་གསུངས་སོ། །དེས་ན་དེང་སང་གཞན་སྟོང་པར་གྲགས་པའི་བདེ་གཤེགས་པའི་སྙིང་པོའི་ཡེ་ཤེས་བདེན་གྲུབ་ཏུ་འདོད་པ་དང་། རང་སྟོང་པ་ཁ་ཅིག་ཀྱང་སངས་རྒྱས་ཀྱི་ཡེ་ཤེས་བདེན་གྲུབ་མིན་ཡང་རྟག་པ་ཡིན་གསུངས་པ་རྣམས་ཀྱང་། ཀླུ་སྒྲུབ་ཀྱི་ལྟ་བའི་གནད་ཅུང་ཟད་མ་དགོངས་ཏེ། ཡེ་ཤེས་དེ་རྟག་པ་ཡིན་ན། རྟེན་འབྲེལ་གྱི་རྟགས་ལས་དེ་བདེན་སྟོང་དུ་སྒྲུབ་མི་ནུས་པས། ཀླུ་སྒྲུབ་ཀྱི་ལུགས་དང་འགལ་བའི་ཕྱིར་དང་། གོང་དུ། སེམས་ངོ་བོ་ཉིད་ཀྱིས་གྲུབ་པ་བདག་ཏུ་འདོད་པ་ལ། རྟག་མི་རྟག་གང་ཡིན་དྲིས་ནས་འགོག་པའི་རིགས་པ་དང་འབལ་བའི་ཕྱིར་དང་། ཁྱད་པར་བྱང་ཆུབ་སེམས་འགྲེལ་ལས །རྣམ་རིག་པ་འགོག་པ་ནི། གང་གིས་རྣམ་ཤེས་སྐད་ཅིག་མ། །དེ་ཡིས་དེ་ནི་རྟག་མ་ཡིན། །སེམས་ནི་མི་རྟག་ཉིད་ཡིན་ན། །སྟོང་པ་ཉིད་དང་ཇི་ལྟར་འགལ། །མདོར་ན་སངས་རྒྱས་རྣམས་ཀྱིས་ནི། །སེམས་ཅན་མི་རྟག་ཉིད་བཞེད་ད། །དེ་དག་སེམས་ནི་སྟོང་ཉིད་དུ། །ཡི་གེ་ཕྱིར་ན་མི་བཞེད་འགྱུར། །ཞེས་རྣམ་རིག་པ་འདོད་པའི་གཟུང་འཛིན་གཉིས་བྲལ་གྱི་རྣམ་ཤེས་སམ། ཡེ་ཤེས་གང་ཡིན་བླ་སྟེ། དེ་རྟག་མི་རྟག་དྲིས་ནས། མི་རྟག་པ་ཡིན་ན། རྟེན་འབྲེལ་གྱི་རིགས་པས་བདེན་པས་སྟོང་པ་དང་། ཅིས་འགལ་ཞེས་པའི་ཚིག་གིས་ནུས་པས། དེ་རྟག་པ་ཡིན་ན། གཞན་ལ་ལྟོས་མི་དགོས་པའི་ཚུགས་ཐུབ་ཀྱི་རྟག་པར་སོང་བས། རྟག་ལྟར་ལྷུང་ཞིང་། རྟེན་འབྲེལ་གྱི་རྟགས་ལས་བདེན་སྟོང་དུ་གཏན་ལ་འབེབས་མི་ནུས་ཞེས་པར་སོང་འདུག་པའི་ཕྱིར་རོ། །གལ་ཏེའོ་ན་རང་འདོད་པའི་མྱ་ལས་འདས་པ་དང་། ཆོས་ཉིད་འདུས་མ་བྱས་སོགས་ཀྱང་རྟེན་འབྲེལ་རིགས་པས་བདེན་སྟོང་དུ་གཏན་ལ་འབེབས་མི་ནུས་ཏེ། དེ་དག་རྟག་པ་ཡིན་པའི་ཕྱིར་སྙམ་ན། དེ་ཡང་གནད་མ་གོ་བ་སྟེ། འདུས་བྱས་རབ་ཏུ་མ་གྲུབ་པས། །འདུས་མ་བྱས་ལྟག་ལ་གྲུབ། །ཅེས་པ་ལྟར། འདུས་བྱས་ལ་ལྟོས་ནས་བཞག་པའི་འདུས་མ་བྱས་ནི། འདུས་བྱས་བདེན་སྟོང་དུ་རྟོགས་པ་ཉིད་ཀྱིས་གཉིས་ཆར་དུ་རྟོགས་པ་ཉིད་ཡིན་གྱི། དེ་ཕྱིས་བདེན་སྟོང་དུ་སྒྲུབ་མི་དགོས་པའི་ཕྱིར་དང་། ཁྱད་པར་འདུས་བྱས་རྟེན་འབྲེལ་གྱི་གནད་ཀྱིས་སྐྱེ་མེད་དུ་རྟོགས་པའི་ཚེ། འདུས་བྱས་སྐྱེ་བ་མེད་པ་དེ། འདུས་བྱས་ཁོ་རང་གི་རང་བཞིན་ཡིན་པས། དེ་གཉིས་ཐ་མི་དད་པ་ཡིན་གྱི། གཞན་མ་ཡིན་པས་དེ་གཉིས་བདེན་སྟོང་དུ་ཅིག་ཅར་རྟོགས་ནུས་པ་ཡིན་ནོ། །དེ་ལྟར་ན། རྟེན་འབྲེལ་གྱི་རིགས་པས། དངོས་སྨྲ་བ་རྣམས་དང་། དབུ་མ་པར་རློམ་ཡང་རྟེན་འབྲེལ་གྱི་གནད་མ་རྟོགས་པ་ཐམས་ཅད་ཀྱི་ལྟ་བ་རྟག་ཆད་ཀྱི་མཐར་ལ་ལྷུང་བ་ཡིན་ནོ་ཞེས་བསྒྲགས་པ་འདི་ཡང་། ཀླུ་སྒྲུབ་ཀྱི་ཐུན་མོང་མ་ཡིན་པའི་རིགས་པའི་མཐུ་ལས་སོ། །གཞན་ཡང་། གཞན་དག་གིས་ཀླུ་སྒྲུབ་ལ་སྐྱོན་འཕངས་པའི་སྐྱོན་དེ། ཕ་རོལ་པོ་རང་ཉིད་ལ་ལོག་པར་སྟོན་པའི་ཐུན་མོང་མིན་པའི་རིགས་པ་སྟོན་པ་ནི། དངོས་སྨྲ་གྲིབ་མའི་ཆུ་འཛིན་འཁྲིགས་པའི་སྤོར། །མངོན་པའི་ང་རྒྱལ་ལོ་ལངས་འབྲུག་གི་སྒྲ། །འཁུན་ཡང་རང་ཉིད་འཇོམས་པའི་ལྟས་སུ་ལོག །ཀླུ་སྒྲུབ་རུ་མཚོན་ངོམ་འདི་ཕྱག་གི་གནས། །ཞེས་པ་སྟེ། དངོས་སྨྲ་བའི་བག་ཆགས་ཀྱི་གྲིབ་མའི་ཆུ་འཛིན་ཏེ། །སྤྲིན་འཁྲིག་པའི་སྤོར། མདོ་ལས་མངོན་པའི་ང་རྒྱལ་སྟོང་པ་ཉིད་དུ་ལྟ་བ་ཞེས་བཤད་པ་དེ། སྟོང་པ་ཉིད་ཀྱང་བདེན་པས་སྟོང་ངོ་ཞེས་ལྟ་བའི་ཀླུ་སྒྲུབ་ཕྱོགས་ཀྱི་དབུ་མ་པ་ལ་ཟེར་རོ་ཞེས་རོ་ལངས་ཀྱི་འོ་དོད་འབོད་པའི་སྒྲས། འབྲུག་གི་སྒྲ་ལྟ་བུ་འཁུན་ཅིང་སྒྲོགས་པ་ནི། སྒྲོགས་པ་པོ་རང་ཉིད་ལ་འཁོར་བའི་ལྟས་སུ་ཤར་ནས་ལོག་སོང་བར་སྣང་བའི་ཕྱིར་རོ། །ཇི་ལྟར་ལོག་སྙམ་ན། དེ་ལོག་སྟེ། རྒྱལ་བ་ཀུན་གྱིས་སྟོང་པ་ཉིད། །ལྟ་ཀུན་ངེས་པར་འབྱིན་པར་གསུངས། །གང་དག་སྟོང་པ་ཉིད་ལྟ་བ། །དེ་དག་སྒྲུབ་ཏུ་མེད་པར་གསུངས། །ཞེས་པ་ལྟར། རྒྱལ་བ་ཀུན་གྱིས་སྟོང་ཉིད་ཀྱི་སྒྲ་བསྒྲགས་པ་ནི། དངོས་འཛིན་ནམ། བདེན་འཛིན་ལྟ་བ་ངན་པ་ཀུན་ཟློག་པའི་ཆེད་དུ་གསུངས་པ་ལས། ཁྱེད་རྣམ་རིག་པ། སྟོང་པ་ཉིད་བདེན་གྲུབ་ཏུ་ལྟ་བས་ནི། སྨན་མ་ཞུ་བ་དུག་ཏུ་སོང་བ་ལྟར། བདེན་ལྟའི་ནད་གསོས་མི་རུང་བར་ཐར་བའི་སྲོག་འཕྲོག་པའི་ཉེས་པ་ཆེན་པོ་ཡིན་པའི་ཕྱིར། གལ་ཏེ་མངོན་པའི་ང་རྒྱལ་ཅན་དེ་ཀླུ་སྒྲུབ་ཕྱོགས་ཡིན་ནོ་ཞེས་སྨྲས་ནས་ཁྱེད་བདེན་ཡང་། དེ་ལྟར་ཐོགས་མེད་ཀྱི་ས་སྨྲས་པ་མེད་པའི་ཕྱིར་སྙམ་ན། དེའི་ཚུལ་ནི་གསལ་བར་ངེས་ཏེ། ཆོས་ལ་ཁོང་ཁྲོ་བདག་ལྟ་དང་། །ཞེས་སོགས་ཀྱི་ཐོགས་མེད་འགྲེལ་ཆེན་དུ་མདོར་བསྡུ་ན་སེམས་ཅན་གྱི་ཚོགས་ན། སེམས་ཅན་རྣམ་པ་འདི་གསུམ་ཡོད་དེ། སྲིད་པ་འདོད་པ་དང་། སྲིད་པ་དང་བྲལ་བར་འདོད་པ་དང་། དེ་གཉིས་ཀ་མངོན་པར་མི་འདོད་པའོ། །ཞེས་གསུམ་དུ་བསྡུས། གསུམ་ལས་བདུད་དུ་ཕྱེ་བའི། དང་པོ་ལ་གཉིས་སུ་ཕྱེ་བ་ནི། དེ་ལ་སྲིད་པ་འདོད་པ་ནི། རྣམ་པ་གཉིས་སུ་རིག་པར་བྱ་སྟེ། ཐར་པའི་ལམ་ལྔ་ཞེ་འགྲས་པ་ཡོངས་སུ་མྱ་ངན་ལས་མི་འདའ་བའི་རིགས་ཅན། ཞེས་ཐར་པ་མི་འདོད་པའི་མུ་སྟེགས་ཆད་ལྟ་བ་ལྟ་བུ་གཅིག་དང་། དེར་ངེས་པར་ལྟུང་བ་ཆོས་འདི་པ་ཉིད་དེ་དག་ལས་ཁ་ཅིག་ཐེག་པ་ཆེན་པོའི་ཆོས་ལ་སྡང་བ་སྟེ། ཞེས་ཐེག་ཆེན་ལ་སྐུར་བ་འདེབས་པའི་ཉན་ཐོས་སྡེ་པ་ལྟ་བུ་དང་གཉིས་སུ་ཡེ། སྲིད་པ་དང་བྲལ་བར་འདོད་པ་ལ་གཉིས་སུ་ཕྱེ་ནས། དང་པོ་ལའང་གསུམ་དུ་ཕྱེ་བ་ནི་འདི་ལྟར། དེ་ལ་སྲིད་པ་དང་བྲལ་བར་འདོད་པ་ནི་རྣམ་པ་གཉིས་ཏེ། ཐབས་མ་ཡིན་པ་ལ་ཞུགས་པ་དང་ཐབས་ལ་ཞུགས་པའོ། །དེ་ལ་ཐབས་མ་ཡིན་པ་ལ་ཞུགས་པ་ལ་ཡང་རྣམ་པ་གསུམ་སྟེ། འདི་ལས་ཕྱི་རོལ་ཏུ་གྱུར་པ། ཙ་ར་ཀ་དང་། ཀུན་དུ་རྒྱུ་དང་། གཅེར་བུ་པ་ལ་སོགས་པ་རྣམ་པ་དུ་མའི་མུ་སྟེགས་པ་མང་པོ་དང་། དེ་དང་མཐུན་པར་སྤྱོད་པ་ཆོས་འདི་པ་ཉིད་དད་པ་ཡོད་ཀྱང་ཉེས་པར་བཟུང་བ་འཛིན་པ་སྟེ། དེ་དག་ཀྱང་གང་ཞེ་ན། འདི་ལྟ་སྟེ་དོན་དམ་པ་ལ་མི་མོས་པ་གང་ཟག་ཏུ་ལྟ་བ་སྟེ། གང་ལ་བཅོམ་ལྡན་འདས་ཀྱིས་སྟོང་པ་ཉིད་ལ་མོས་པ་མེད་པ་ནི་མུ་སྟེགས་པ་དག་དང་ཁྱད་པར་མེད་པ་ཡིན་ནོ་ཞེས་གསུངས་པ་དང་། མངོན་པའི་ང་རྒྱལ་ཅན་སྟོང་པ་ཉིད་དུ་ལྟ་བ་སྟེ། འདི་ལ་སྟོང་པ་ཉིད་དུ་ལྟ་བ་གང་དག དེའི་རྣམ་པར་ཐར་བའི་སྒོ་ལ་ཡང་སྟོང་པ་ཉིད་དུ་ལྟ་བར་འགྱུར་བ་གང་གི་དབང་དུ་མཛད་ནས། འོད་སྲུངས་གང་ཟག་ཏུ་ལྟ་བ་རི་རབ་ཙམ་ནི་སླའི་མངོན་པའི་ང་རྒྱལ་ཅན་སྟོང་པ་ཉིད་དུ་ལྟ་བ་ནི་དེ་ལྟ་མ་ཡིན་ནོ། །ཞེས་གསུངས་པའོ། །དེ་ལ་ཐབས་ལ་ཞུགས་པ་ལ་ཡང་རྣམ་པ་གཉིས་ཏེ། ཉན་ཐོས་ཀྱི་ཐེག་པ་དང་མཐུན་པ་ཡང་དག་པར་ངེས་པ་ཉིད་དུ་ཞུགས་པ་དང་། རང་སངས་རྒྱས་ཀྱི་ཐེག་པ་དང་མཐུན་པའོ། །དེ་གཉིས་ཀ་མངོན་པར་མི་འདོད་པ་ནི། ཐེག་པ་ཆེན་པོ་ལ་ཡང་དག་པར་གནས་པ་མཆོག་ཏུ་དབང་པོ་རྣོན་པོའི་སེམས་ཏེ། གང་དག་འདོད་ཆེན་པ་བཞིན་དུ་འཁོར་བ་ཡང་མི་འདོད་ཅིང་། མུ་སྟེགས་པ་ལ་སོགས་པ་ལྟར་ཐབས་མ་ཡིན་པ་ལ་ཞུགས་པ་ཡང་མ་ཡིན་ལ། ཉན་ཐོས་དང་རང་སངས་རྒྱས་ལྟར་ཐབས་དང་ལྡན་པར་གཏོགས་པ་ཡང་མ་ཡིན་ཏེ། འོན་ཀྱང་འཁོར་བ་དང་མྱ་ངན་ལས་འདས་པ་མཉམ་པ་ཉིད་ཐོབ་པའི་ལམ་དུ་ཞུགས་པ་སྟེ། ཞེས་བཤད་པའི་ཐབས་མ་ཡིན་པ་ལ་ཞུགས་པ་གསུམ་གྱི་དང་པོ་ནི། ཙ་ར་ཀ་ནི་སྨན་སྤྱད་པ་སྟེ་མུ་སྟེགས་པ། ཀུན་ཏུ་རྒྱུ་དང་། གཅེར་བུ་པ་ཡང་། ལས་རྒྱུ་འབྲས་ལ་ཅུང་ཟད་ཡིད་ཆེས་པ། ཐར་པ་ངོས་མ་ཡིན་པ་ཐར་འདོད་ཀྱང་ཐར་ལམ་མ་ཡིན་པ་ལ་ཞུགས་པའི་མུ་སྟེགས་པ་ཡིན་ལ། དོན་དམ་པ་ལ། མི་མོས་པ་ནི། བྱེ་སྨྲ་གཉིས་ཀྱི་ནང་ཚན་བརྗོད་དུ་མེད་པའི་བདག་ཁས་ལེན་པ། མངོན་པའི་ང་རྒྱལ་ཅན་ནི། སྟོང་ཉིད་ལ་མོས་པ་ཡོད་ཀྱང་། སྟོང་པ་ཉིད་རྣམ་པར་ཐར་པའི་སྒོ་ཞེས་གྲགས་པའི་སྟོང་ཉིད་དེ་ཡང་བདེན་སྟོང་དུ་ལྟ་བའི་ཀླུ་སྒྲུབ་ཕྱོགས་ཀྱི་དབུ་མ་པ་ལ་ངོས་བཟུང་བ་བསྙོན་དུ་མི་འདུག་པའི་ཕྱིར། དེས་ནི། མངོན་པའི་ང་རྒྱལ་ཅན་ཀླུ་སྒྲུབ་ཕྱོགས་ཡིན་ཞེས་པའི་མདའ་ཕར་འཕངས་པ། ཚུར་རྣམ་རིག་པ་རང་ལ་ལོག་སྟེ། གང་ཟག་ལ་བདག་ཏུ་ལྟ་བའི་སྟེང་དུ། སྟོང་ཉིད་ལ་བདེན་པར་འཛིན་པ། རྨའི་སྟེང་དུ་ཕོལ་ལྟར་སོང་ནས་ལྟ་བ་ངན་པའི་ནད་གསོར་མི་རུང་དུ་སོང་ཞེས་འཆད་པའི་རིགས་པ་དེས །ཀླུ་སྒྲུབ་རྒྱལ་བའི་རུ་མཚོན་ཕྱོགས་ཀུན་ཏུ་ངོམ་པ་དེ་ལ་ཕྱག་འཚལ་ཞེས་པའོ། །བཤད་མ་ཐག་པ་དེའི་སྒྲུབ་བྱེད་སྟོན་པ་ནི། བདག་ལྟའི་འཚོ་བ་མ་ཞུར་སྟོང་ཉིད་ལ། །བདེན་ལྟའི་ཟུག་རྔུས་སྨན་ནད་སྲན་གྱི་གཟུགས། །གསོར་མི་རུང་ཞེས་རྒྱལ་དབང་བཀའ་བཏགས་ཁྲིམས། །དྲང་པོར་སྲོང་མཛད་ཀླུ་སྒྲུབ་སྙིང་ནས་བསྟོད། །ཅེས་པ་སྟེ། འཁོར་བའི་རྩ་བ་བདག་ཏུ་ལྟ་བ་དེ། །འཚོ་བ་ཟས་ཀྱི་གཟུགས་སུ་བཀོད་ནས་དེ་མ་ཞུ་བའི་ནད་འཇོམས་པའི་གཉེན་པོར། རྟེན་འབྱུང་གི་རྟགས་ལས། ཆོས་ཐམས་ཅད་བདེན་སྟོང་དུ་ལྟ་བའི་སྨན་བཏང་བ་ཡིན་ནའང་། སྟོང་ཉིད་བདེན་གྲུབ་ཏུ་ལྟ་བས་ནི། སྨན་མ་ཞུ་བ་སྲན་ནད་ཀྱི་གཟུགས་སུ་སོང་བས། དེ་ལྟ་བུའི་ནད་གསོར་མི་རུང་དུ་གྱུར་པས། སྟོང་ཉིད་ལ་བདེན་པར་འཛིན་པ་འདི་ཐོབ་ཞིག་ཅེས་རྒྱལ་བའི་དབང་པོའི་ཆོས་ཀྱི་ཁྲིགས་ལྟ་བ་བཀའ་བཏགས་ཀྱི་ཕྱག་རྒྱ་བཞིའི་ནང་ཚན། ཆོས་ཐམས་ཅད་སྟོང་ཞིང་བདག་མེད་ན་ཅེས་པའི་ཁྲིམས་དྲང་པོར་སྲོང་བ་ནི། དཔལ་འཕགས་པ་ཀླུ་སྒྲུབ་ཁོ་ན་ཡིན་པས། དེ་ལ་ཕྱག་འཚལ་ཞེས་པའོ། །སླར་ཡང་། སྔ་མའི་སྒྲུབ་བྱེད་ནུས་པ་ཅན་དང་། རྟེན་འབྲེལ་གྱི་ནུས་པ་ཕྱིན་ཅི་ལོག་ཏུ་གཟུང་དུ་མི་རུང་བའི་རིགས་པ་སྟོན་པ་ནི། ཐུབ་པའི་གྲུར་ཞུགས་རྟེན་འབྱུང་བདེན་གྲུབ་ཀྱི། རླུང་གཡོར་ལོག་བསྐྱོད་རྟག་ཆད་རྦ་ཀློང་ཆེར། །ལྷུང་རྣམས་མ་བཟོད་ལུང་རིགས་བྱ་མ་རྟ། །བྲེལ་མཛད་ཀླུ་སྒྲུབ་མཁྱེན་བརྩེའི་ཕྱག་སྐྱོངས་ཤིག །ཅེས་པ་སྟེ། དེ་ཡང་། ཐུབ་པའི་དབང་པོའི་ཆོས་ཀྱི་གྲུར་ཞུགས་ནས། །སྐུ་གསུམ་ཡིད་བཞིན་གྱི་ནོར་བུ་ལེན་པ་ལ། །རྟེན་འབྱུང་རིགས་པ་གྲུའི་རླུང་གཡོར་ཏེ་དར་པོ་ཆེ་ཕྱིར་ལོག་ཏུ་མ་བསྐྱོད་པ་གཅིག་དགོས་པ་ལས། ཀླུ་སྒྲུབ་རྗེས་འབྲང་གིས་རྟེན་འབྲེལ་ལ་བདེན་སྟོང་གིས་ཁྱབ་པ་བཅས་པས་གནད་ཕྱིན་ཅི་མ་ལོག་ཀྱང་རྣམ་རིག་པ་སོགས་དངོས་སྨྲ་བས། རྒྱུ་ལ་བརྟེན་ནས་བྱུང་བས་བདེན་གྲུབ་ཀྱིས་ཁྱབ་པ་ཁས་བླངས་པས། རྟེན་འབྱུང་གི་རླུང་གཡོར་རྟེན་འབྲེལ་བདེན་གྲུབ་ཏུ་འཛིན་པའི་རླུང་དམར་གྱིས་ཕྱིན་ཅི་ལོག་ཏུ་བསྐྱོད་པས། རྟག་ཆད་ཀྱི་རྦ་ཀློང་འཚུབ་པའི་གཡང་ས་མི་ཟད་པར་ལྷུང་བའི་སྡུག་བསྔལ་མ་བཟོད་པར། རྟེན་འབྲེལ་གྱི་རིགས་པ་ཕྱིན་ཅི་མ་ལོག་པར་འཕེན་པའི་བྱ་མ་རྟ་སྟེ། ཕོ་ཉ་རྣམས་བྲེལ་བར་མཛད་པའི་ཀླུ་སྒྲུབ་ཁྱོད་མཁྱེན་བརྩེའི་ཕྱག་བརྐྱངས་ནས་སྐྱོབ་པར་མཛོད་ཅིག་ཅེས་པའོ། །ཡང་རྟེན་འབྲེལ་གྱི་རིགས་པ་འདིས། བདེན་འཛིན་མ། རྟག་འཛིན་གང་ཡིན་ཡང་། མཐར་ལྷུང་ཞེས་སྟོན་ནུས་སོ་ཞེས་པའི་རིགས་པ་སྟོན་པ་ནི། གཉིས་བྲལ་ཡེ་ཤེས་རྟག་པའི་བདེན་གྲུབ་ཅེས། །རྟག་ལྟའི་འཕྱོན་མ་སྙིང་ཞུགས་མགྲོན་པོ་ལ། །སྙིང་གཏམ་ཉན་རྣ་ཉུལ་མཁས་ཀླུ་སྒྲུབ་ཞབས། །བློ་བྲལ་མུན་པར་འཁྱམ་པའི་སྐྱབས་མཛོད་ཅིག །ཅེས་པ་སྟེ། ཡང་རང་གཞན་གྱི་ཆེན་པོ་འགའ་ཞིག གཟུང་འཛིན་གཉིས་བྲལ་གྱི་ཡེ་ཤེས། བདེན་གྲུབ་ཡིན་ཡང་རྟག་པ་ཡིན་ཟེར་བ་དང་། ཁ་ཅིག་རྟག་པ་དང་བདེན་གྲུབ་གཉིས་ཅར་ཡིན། ཞེས་གསུངས་པ་ནི། རང་ཉིད་བསླུ་བའི་ཕྱིར། རྟག་ལྟའི་འཕྱོན་མ་སྙི་ངལ་ཞུགས་པ་ཡིན་གྱི། དེ་ཡང་དག་པའི་གྲོགས་སུ་མ་སྟེན་ཅིག་ཅེས་སྙིང་གཏམ་སྨྲ་བའི་ཉན་རྣ་བ་སྟེ། ས་ཉལ་བའམ་སྔགས་གཞུག་པ་ཉུལ་མཁས་པ་ནི་ཀླུ་རུབ་ཁྱོད་ཡིན་པས། རྣམ་དཔྱོད་ཀྱི་བློ་དང་བྲལ་བས་བླང་དོར་མི་ཤེས་པའི་མུན་པར་འཁྱམས་པ་རྣམས་ཀྱི་སྐྱབས་མགོན་མཛོད་ཅིག་ཅེས་གསོལ་བ་འདེབས་པའོ། །ཡང་འགའ་ཞིག ཀླུ་སྒྲུབ་ཀྱི་རིགས་ཚོགས་སོགས་ཀྱི་དགོངས་པ་དེ་ལྟར་ཡིན་ཡང་། བསྟོད་ཚོགས་ཀྱིས་གཞན་སྟོང་དབུ་མ་ཆེན་པོའི་ལྟ་བ་བསྟན་པས། ཀླུ་སྒྲུབ་ཀྱི་དགོངས་པའི་མཐར་ཐུག་གཞན་སྟོང་དུ་གནས་སོ། །ཞེས་སྨྲ་བ་ཡང་རིགས་པ་མ་ཡིན་ནོ་ཞེས་སྟོན་པ་ནི། རྙོག་མར་ཆུ་བཞིན་འ་ལ་གཉིས་མེད་ཀྱི། །ཡེ་ཤེས་བསྒྲགས་ལས་གཞན་སྟོང་ཚོལ་རྣམས་འཁྲུལ། །རྟེན་འབྱུང་རིགས་པའི་སྒྲོ་ལྡན་ཚོགས་གསུམ་དུ། །འཕོང་མཁས་ཀླུ་སྒྲུབ་སྲིད་ལས་རྒྱལ་གྱུར་ཅིག །ཅེས་པ་སྟེ། ཕྱིས་ཀྱི་མཁས་པ་འགའ་ཞིག་ཆོས་དབྱིངས་བསྟོད་པར། ས་ཡི་དཀྱིལ་ན་ཡོད་པའི་ཆུ། དྲི་མ་མེད་པར་གནས་པ་ལྟར། ཉོན་མོངས་ནང་ན་ཡེ་ཤེས་ཀྱང་། །དེ་བཞིན་དྲི་མ་མེད་པར་གནས། །ཞེས་སོགས་ཀྱིས་གཞན་སྟོང་བསྟན་པས། ཟླ་གྲགས་སེང་བཟང་སོགས་ནི་རྩོད་དུས་ཀྱི་པཎྜི་ཏ་ཡིན་པས་ཚད་མར་མི་གཟུང་། ཀླུ་སྒྲུབ་ཀྱི་དགོངས་པའི་མཐར་ཐུག་གཞན་སྟོང་ཁོ་ནར་གནས་གསུངས་པ་ཡང་། ཅུང་ཟད་མི་འཐད་དེ། རྒྱུད་ད་ཐམས་ཅད་དང་། ཆོས་དབྱིངས་བསྟོད་པ་སོགས་མང་པོར། འགྲོ་བའི་རྒྱུད་ལ་རང་བཞིན་རྣམ་དག་གི་ཡེ་ཤེས་ཡོད་པ་ཅིས་ཀྱང་བཤད་མོད། དེ་བདེན་གྲུབ་ཏུ་བཤད་པ་ཅུང་ཟད་ཀྱང་མེད་དེ། ཀླུ་སྒྲུབ་ཀྱི་རིགས་ཚོགས་བཞིན་དུ། གཞན་གཉིས་ལས་ཀྱང་རྟེན་འབྱུང་གི་རིགས་པ་འདི་ཁོ་ན་གསུངས་འདུག་པའི་ཕྱིར་ཏེ། དཔེ་མེད་པར་བསྟོད་པ་ལས། གང་ཞིག་ལྟ་བས་ཕོངས་པ་ཡི། །འཇིག་རྟེན་འདི་ལ་ཕན་བརྩོན་པ། །དངོས་པོ་མེད་པའི་དོན་རིག་པའི། །དཔེ་མེད་ཁྱོད་ལ་ཕྱག་འཚལ་ལོ། །ཞེས་བདེན་དངོས་མེད་པའི་དོན་རིག་ཅེས་བཤད་ཀྱི། བདེན་གྲུབ་ཀྱི་དོན་རིག་པར་མ་བཤད་པའི་ཕྱིར་དང་། བསམ་གྱིས་མི་ཁྱབ་པར་བསྟོད་པ་ལས། གང་གིས་དངོས་པོ་རྟེན་འབྱུང་རྣམས། །ངོ་བོ་མེད་པ་ཉིད་དུ་གསུངས། །ཡེ་ཤེས་མཉམ་མེད་བསམ་མི་ཁྱབ། །དཔེ་མེད་ཁྱོད་ལ་ཕྱག་འཚལ་ལོ། །ཞེས་དང་། ཡོད་ཅེས་པ་ནི་རྟག་པར་ལྟ། །མེད་ཅེས་པ་ནི་ཆད་པར་ལྟ། །དེས་ན་མཐའ་གཉིས་སྤངས་པ་ཡི། །ཆོས་དེ་ཁྱོད་ཀྱིས་བསྟན་པར་མཛད། །དེས་ན་ཆོས་རྣམས་མུ་བཞི་དང་། །བྲལ་བར་ཁྱོད་ཀྱིས་བཀའ་བསྩལ་ལགས། །ཞེས་དང་། འཇིག་རྟེན་ལས་འདས་པར་བསྟོད་པ་ལས་ཀྱང་། རྟེན་ཅིང་འབྲེལ་པས་འབྱུང་བ་གང་། །དེ་ཉིད་ཁྱོད་ནི་སྟོང་པར་བཞེད། །ཅེས་སོགས་ཆོས་ཐམས་ཅད་བདེན་སྟོང་དུ་གཏན་ལ་འབེབས་ཚུལ་རིག་ཚོགས་དང་མགྲིན་དབྱངས་གཅིག་ཏུ་སྣང་བའི་ཕྱིར་དང་། གཏམ་ཚོགས་ལས་ཀྱང་། ཇི་སྲིད་ཕུང་པོར་འཛིན་ཡོད་པ། །དེ་སྲིད་ལ་ངར་འཛིན་ཡོད། །ཅེས་སོགས་ཕུང་པོ་ལ་བདེན་འཛིན་ཡོད་ན། ངར་འཛིན་འབྱུང་བ་སོགས། བདེན་འཛིན་འཁོར་བའི་རྩ་བར་བཤད་པར་སོགས་མང་དུ་འབྱུང་བའི་ཕྱིར་རོ། །ཅི་སྟེ་འདི་སྙམ་ན། སྟོང་པ་ཉིད་ནི་སྟོན་པའི་མདོ། །རྒྱལ་བས་ཇི་སྙེད་གསུངས་པ་ཀུན། །དེ་དག་ཀུན་གྱིས་ཉོན་མོངས་བཟློག །ཁམས་འདི་ཉམས་པར་བྱེད་མ་ཡིན། །ཞེས་སོགས་དེས་རྒྱལ་བས་སྟོང་ཉིད་སྟོན་པའི་མདོ་དེ་དག་གིས་ཉོན་མོངས་པ་ཀུན་རྫོབ་ཀྱི་ཆ་བདེན་སྟོང་དུ་བསྟན་པ་ཡིན་གྱི། ཁམས་བདེ་གཤེགས་སྙིང་པོ་བདེན་སྟོང་དུ་བསྟན་པ་མ་ཡིན་ནོ་གསུང་ན། གསུམ་དེ་ལྟ་བུས་འཁྲུལ་གཞི་བྱས་པ་ཐུགས་མད་ནའང་། ལུང་དེས་དེ་ལྟར་བསྟན་པ་མ་ཡིན་ཏེ། དེ་དག་དོན་ནི། རྒྱལ་བས་ཁམས་ཀྱི་དྲི་མ་སྦྱོང་བྱེད། སྟོང་དང་བདག་མེད་སོགས་སྟོན་པའི་ཆོས་ཀྱི་འཁོར་ལོ་ཇི་སྙེད་བསྐོར་བའི་དེ་དག་གི་དོན་ཉམས་སུ་བླངས་པས། ཁམས་ཀྱི་སྟེང་གི་ཉོན་མོངས་པ་གཟུང་འཛིན་གཉིས་སྣང་གི་དྲི་མ་དག་པའམ་སྦྱོང་བར་བྱེད་པ་ཡིན་གྱི། ཁམས་བདེ་གཤེགས་སྙིང་པོ་འདི་ཉམས་པའམ་སྦྱོང་བར་བྱེད་པ་མ་ཡིན་ཏེ། དེ་ནི་སངས་རྒྱས་ཐོབ་ནས་ཀྱང་རྒྱུན་མི་འཆད་པ་ཡིན་པའི་ཕྱིར། ཞེས་པའི་དོན་དུ་སྣང་བའི་ཕྱིར་རོ། །ཅི་སྟེ་རྟེན་འབྱུང་རིགས་པས། རྟེན་འབྲེལ་འདུས་བྱས་ཀྱི་ཆ་བདེན་སྟོང་དུ་སྟོན་པ་ཡིན་གྱི། བདེན་གཤེགས་སྙིང་པོ་འདུས་མ་བྱས་ཡིན་པས། །བདེན་སྟོང་དུ་སྒྲུབ་མི་ནུས་སོ་སྙམ་ན། དེ་ནི་སྔར་བས་ཀྱང་ཉེས་པ་ལྕི་སྟེ། བདག་ཤེས་རིག་གམ། རྡུལ་ཕྲན་ཆ་མེད་སོགས། རྟེན་འབྲེལ་མ་ཡིན་པར་བདེན་གྲུབ་ཏུ་འདོད་པ་ལ་རྟག་ཆད་ཀྱི་ལྟ་བ་དངོས་སུ་ཞུགས་སོ་ཞེས་བཤད་འདུག་པའི་ཕྱིར་རོ། །ཡང་བདེན་གྲུབ་འདོད་ཕྱིན། རྟག་ཆད་ཀྱི་མཐའ་དང་བྲལ་བའི་དབུ་མའི་ལྟ་བ་མི་འབྱུང་བར་སྟོན་པ་ནི། བདེན་གྲུབ་དཀར་མིན་ཐིག་ལེ་མ་ཉམས་པར། མཐའ་བྲལ་ལང་ཚོའི་ངོ་འཛུམ་ངོམ་ཡང་ཁྲེལ། །མཆུ་འཕྱང་ཞར་མའི་སྨིན་འཁྱོག་ལྕགས་སྒྲོག་གིས། །འཆང་བ་ཀུན་བྲལ་ཀླུ་སྒྲུབ་རྒྱལ་གྱུར་ཅིག །ཅེས་པ་སྟེ། དེ་ཡང་སྐྱེས་བུ་གང་ཞིག་གདོང་ལ། ཆོས་གང་དང་གང་ཡིན་པ་ཞིག་བདེན་གྲུབ་ཏུ་འཛིན་པའི་དཀར་མིན་ཏེ་ནག་པོའི་ཐིག་ལེ་མ་ཉམས་པར་ཡོད་བཞིན་དུ། རང་ཉིད་དབུ་མ་པར་རློམ་ནས་རྟག་ཆད་ཀྱི་མཐའ་དང་བྲལ་བའི་དབུ་མའི་ལྟ་བའི་ལང་ཚོ་དར་བའི་ངོ་འཛུམ་གཞན་ལ་ངོམ་ཡང་། དཔྱོད་ལྡན་ཁྲེལ་བ་ལས་ངོ་མཚར་དུ་མི་འཛིན་ཏེ། དངོས་པོར་ཁས་ལེན་ཡོད་ན་ནི། །ཞེས་སོགས་ཀྱིས། བདེན་འཛིན་ནམ་དངོས་འཛིན་ཡོད་ཕྱིན་རྟག་ཆད་ཀྱི་ལྟ་བ་འབྱུང་བར་ཀླུ་སྒྲུབ་ཀྱིས་བཤད་འདུག་པའི་ཕྱིར་རོ། །དེས་ན་སྨད་འཚོང་མ་མཆུ་འཕྱང་བ་མིག་ཞར་བ་ཁྲོ་གཉེར་འཁྲིགས་པ་སོགས་མཚན་མ་གསལ་པོ་ཡོད་བཞིན་དུ། མཚར་དུ་རེ་བ་རང་མཐོང་གི་སྨིན་པ་འཁྱོག་པ་སོགས་མཆོར་སྒེག་ཅི་བྱས་ཀྱ་ང་། གཞན་ཁྲེལ་བ་ལས་ཆགས་པས་འཆིང་མི་ནུས་པ་བཞིན་དུ། རྟག་ཆད་སོགས་འཆིང་བ་ཀུན་དང་བྲལ་བའི་འཕགས་པ་ཀླུ་སྒྲུབ་ཁྱོད་ས་སྟེང་འདིར་རྒྱལ་བར་གྱུར་ཅིག ཅེས་པའོ། །ཡང་། ཐ་མར་ལྟ་བ་ཀུན་ཟློག་ཅི་ཡང་ཡིད་ལ་མི་བྱེད་པ་དེ། ཧྭ་ཤང་གི་ལྟ་བའོ་ཞེས་ཟེར་བ་དེ་ཡང་མི་རིགས་སོ་ཞེས་སྟོན་པ་ནི །བདེན་ལྟའི་མཐར་འཛིན་དགྲ་ལ་ཟོན་ཆུག་ཀྱ་ང་། །མཚན་འཛིན་ཆོག་རྐུན་དགྲ་ཟིན་མ་ཕྱེད་པར། །རྒྱལ་བའི་ལམ་དེར་འཕགས་པའི་ནོར་ཚོལ་ལ། །མ་ནོར་ལམ་སྟོན་ཀླུ་སྒྲུབ་དེར་ཕྱག་འཚལ། །ཅེས་པ་སྟེ། ཡང་དེང་སང་གི་མཁས་པ་འགའ་ཞིག བདེན་འཛིན་གྱི་དགྲ་ལ་ཟོར་ཆུག་པས། རྟག་ཆད་ཀྱི་མཐའ་དང་བྲལ་བའི་བར་དུ་བདག་ཟློག་དབུ་མའི་ལྟ་བ་ལ་བདེ་བར་བཞུགས་ཀྱང་། མཚན་འཛིན་གྱི་ཆོམ་རྐུན་ལ་དགྲ་ཟིན་ཏེ། དགྲ་གཉེན་མ་ཕྱིན་པར། ཅི་ཡང་ཡིད་ལ་མི་བྱེད་པ་ཧྭ་ཤང་གི་ལྟ་བའོ་ཞེས་ཟེར་བ་ནི། དབུ་མའི་ལྟ་བ་རྙེད་པས། གནས་སྐབས་བ་ཆུབ་ཙམ་སྒྲུབ་པར་ནུས་ཀྱང་། མཐར་ཐུག་སངས་རྒྱས་ཐོབ་པ་ལ་མཚན་འཛིན་གྱི་སྤྲོས་པ་བཀག་དགོས་པས། རྒྱལ་བ་སངས་རྒྱས་སུ་འགྲོ་བའི་ལམ་དེར། འཕགས་པའི་ནོར་སྟོབས་བཅུ་སོགས་ཚོལ་བ་ལ། མ་ནོར་བའི་ལམ་སྟོན་མཁན་ཀླུ་སྒྲུབ་ཁྱོད་ཡིན་པས་དེ་ལ་ཕྱག་འཚལ་ལོ་ཞེས་པའོ། །དེའི་སྒྲུབ་བྱེད་སྟོན་པ་ནི། དངོས་འཛིན་དྲི་མ་བཀྲུ་བའི་གདོང་སྟར་ཡང་། །མཚན་འཛིན་སོལ་བས་བྱུགས་ལ་བཞད་གྲོ་ནས། །ལྟ་བའི་རིམ་གཉིས་ཛ་ཧུའི་བུ་མོ་ཡིས། །དག་བྱེད་ཆོ་ག་ཀླུ་སྒྲུབ་དེར་ཕྱག་འཚལ། །ཞེས་པ་སྟེ། དེ་ལྟ་བུའི་ཁ་རོལ་པོ་དེ། དངོས་འཛིན་གྱི་དྲི་མ་བཀྲུས་པས། བདག་ཟློག་དབུ་མའི་དགོང་སྟར་ཞིང་མཛེས་ན་ཡང་། མཚན་འཛིན་བཀག་ནས་ཡིད་ལ་མི་བྱེད་པ་རྒྱ་ནག་གི་ལྟ་བའོ་ཞེས་པ་སོལ་བ་ལྟ་བུས་ཕྱུགས་པ་ལ། དཔྱོད་ལྡན་རྣམས་བཞད་གྲོ་སྟེ། འཕགས་པ་ཀླུ་སྒྲུབ་ཀྱི་ལྟ་བའི་རི་མ་པ་གཉིས་པ་ཛནྷུ་བུ་མོ་ཏེ། ཆུ་བོ་གང་གཱའི་དག་བྱེད་ཁྲུས་ཀྱི་ཆོ་གས་མཚན་འཛིན་དག་པར་མཛད་པ་པོ་ནི་ཀླུ་སྒྲུབ་ཁྱེད་ཡིན་པས་དེ་ལ་ཕྱག་འཚལ་ཞིང་སྐྱབས་སུ་མཆི་ཞེས་པའོ། །འོ་ན་ཇི་ལྟར་དག་སྙམ་ནི། ཞི་ལྷས། སྟོང་ཉིད་བག་ཆགས་གོམས་པ་ལས། །དངོས་པོའི་བག་ཆགས་སྤོང་བར་འགྱུར། །ཞེས་པ་དེ། དངོས་འཛིན་གྱི་དྲི་མ་དག་བྱེད་བདག་ཟློག་གི་ལྟ་བ་ཡིན་ལ། ཅི་ཡང་མེད་ཅེས་གོམས་པ་ལས། །དེ་ཡང་ཕྱིས་ནི་སྤོང་བར་འགྱུར། །ཞེས་པ་ནི་ཐ་མར་ལྟ་ཅན་ཀུན་ཟློག་ཡིན་པས། ལུང་རིགས་མན་ངག་གིས་ངེས་པ་ས་པའི་ཅི་ཡང་ཡིད་ལ་མི་བྱེད་པ། མུ་བཞིའི་མཚན་མ་བཀག་པའི་ལྟ་བ་ལ་གོམས་པས། བདག་ཟློག་སྐབས་ཀྱི་སྟོང་ཉིད་དོ་སྙམ་པའི་མཚན་མེད་ཡང་དག་སྟེ། ལྟ་རིམ་གཉིས་པོ་དེ་ལས། རྒྱལ་བ་སངས་རྒྱས་ཀྱི་སར་བགྲོད་པ་ལ་ནོར་བ་མེད་པར་བདེ་བླག་ཏུ་ཕྱིན་པ་ཡིན་པའི་ཕྱིར་དང་། དེ་ལྟ་མ་ཡིན་ན། དེ་ཡང་ཕྱིས་ནི་སྤོང་བར་འགྱུར། །ཞེས་པའི་སྤོང་དགོས་དེ་གང་ཡིན་ངོས་མི་ཟིན་པའི་ཕྱིར་རོ། །ཡང་བདེན་པ་མངོན་སུམ་དུ་མཐོང་ཕྱིན། དབུ་མ་པར་འགྲོ་དགོས་པའི་གནད་སྟོན་པ་ནི། བདེན་འཛིན་ནད་ཀྱི་རྩ་བ་མ་ཕྱུང་ན། །འཕགས་པར་རློམ་ཡང་ཉོན་མོངས་དུག་རོ་ཡིས། །གནོད་ཅེས་ཐེག་གསུམ་འཕགས་པ་དབུ་མ་ཡི། །ལྟ་བར་བཀོད་མཛད་ཀླུ་སྒྲུབ་དེར་ཕྱག་ཡིན། །ཞེས་པ་སྟེ། ཉོན་མོངས་པའི་རྩ་བ་བདེན་འཛིན་དྲུངས་མ་ཕྱུང་ན། དངོས་སྨྲ་བ་སོགས་འཕགས་པ་རློམ་ཡང་། འདོད་ཆགས་ཞེ་སྡང་འབྱུང་བ་ཡི། །ལྟ་བ་མི་ཟད་མ་རུངས་འབྱུང་། །ཞེས་པ་ལྟར། ཆགས་སྡང་ནད་ཀྱི་རྩ་བ། རྟག་ཆད་ཀྱི་ལྟ་བའི་དུག་རོ་ལངས་ཏེ། ཐར་པ་ཐོབ་པ་ལ་གནོད་ཅེས་ཐེག་པ་གསུམ་ཆར་གྱི་འཕགས་པ་དབུ་མའི་ལྟ་བ་ལ་བཀོད་པའི་གནད་དེ་ཡིན་པས། འཕགས་པ་ཀླུ་སྒྲུབ་དེ་ལ་རྒྱང་རིང་པོ་ནས་བཀའ་དྲིན་དྲན་པའི་ཕྱག་འཚལ་ཞེས་པའོ། །ཡང་བདེན་པ་མངོན་རྟོགས་ཙམ་པ་གནས་ལུགས་གསར་མཐོང་གི་མཐོང་ལམ་སྐད་ཅིག་གཅིག་ཁོ་ན་ཡིན་ནོ་ཞེས་གོང་དུ་བསྟན་པ་དེའི་སྒྲ་བྱེད་སྐྱོན་སྤོང་དང་བཅས་པ་སྟོན་པ་ནི། ཐེག་གསུམ་ལྟ་རིམ་སྒྱུ་མའི་ན་ཆུང་ལ། །ཁྲེལ་བཞིན་བདེན་པ་མངོན་རྟོགས་གཅིག་ཁོ་ནའི། །འཆེ་མེད་སྒེག་མོའི་སོ་ཕྲེང་ངོམ་མཛད་པ། །ཀླུ་སྒྲུབ་རྒྱལ་བས་ལུང་བསྟན་རྒྱལ་གྱུར་ཅིག །ཅེས་པ་སྟེ། ཐེག་པ་གསུམ་ལ་ལྟ་རིམ་མི་འདྲ་བ་བཅོས་པའི་མཁས་རློམ་སྒྱུ་མའི་ན་ཆུང་འདྲ་བ་རང་གི་མཛེས་འཆོར་ངོམ་པ་ལ་ཞེ་ཁྲེལ་བཞིན་དུ། ཐེག་གསུམ་གྱི་བདེན་པ་མངོན་རྟོགས། གནས་ལུགས་གསར་མཐོང་གི་མཐོང་ལམ་སྐད་ཅིག་མ་གཅིག་ཁོ་ནར་སྒྲུབ་པའི་མཁས་པ། འཆི་མེད་མཛེས་ལྡན་སྒེག་མོ་འཛུམ་པའི་སོ་ཕྲེང་དཀར་པོ་ངོམས་པས། ཕ་རོལ་པའི་མཛེས་སྡུག་པའི་ཀུ་མུད་ཁ་ཟུམ་པར་བྱེད་པ། རྒྱལ་བས་ལུང་བསྟན་པའི་འཕགས་པ་ཀླུ་སྒྲུབ་ཉི་མའི་འོད་ཟེར་འབུམ་ཕྲག་འཕྲོ་བ་དེ་རྒྱལ་བར་གྱུར་ཅིག་ཅེས། གཟུགས་ཅན་དང་རབ་རྟོག་གི་རྒྱན་གྱིས་སྨྲས་པའོ། །ཡང་དེ་ལྟ་བུའི་སྒྲུབ་བྱེད་ངད་འགལ་སྤོང་སྟོན་པ་ནི། ཆོས་ཀུན་ཆོས་ཉིད་གསར་མཐོང་གཅིག་ཁོ་ན། །བདེན་མཐོང་གཉིས་པ་འཕགས་པའི་གཟིགས་པ་བྲལ། །བདེན་མཐོང་བཅུ་དྲུག་གླ་ཆེན་གྱི། །འཕྲུལ་འཁོར་ཤིག་མཁས་ཀླུ་སྒྲུབ་འདིར་ཕྱག་ཡིན། །ཞེས་པ་སྟེ། འཁོར་འདས་ཀྱི་ཆོས་ཀོན་ལ་གནས་ལུགས་གཅིག་ཁོ་ན་ལས་མེད་ལ། དེ་མེད་པས་གནས་ལུགས་གསར་མཐོང་གི་ཡེ་ཤེས་ཀྱང་གཅིག་ཁོ་ན་སྟེ། རྒྱལ་པོ་སྨྲ་བ་ལན་གཅིག་སྟེ། བུ་མོ་སློང་བ་ལན་གཅིག་ཡིན། །འཕགས་པའི་གཟིགས་པ་ལན་གཅིག་སྟེ། །འདི་གསུམ་ལན་རེ་ལན་རེ་འོ། །ཞེས་འདུལ་ལུང་ལས་འབྱུང་བ་ལྟར། འཕགས་པ་ལ་གནས་ལུགས་བདེན་པ་གསར་མཐོང་གཉིས་མེད། དེ་ཡོད་ན་གནས་ལགས་མི་འདྲ་བ་གཉིས་ཡོད་པར་ཐལ་བའི་ཕྱིར་རོ། །འོ་ན་བདེན་པ་མངོན་རྟོགས་བཅོ་ལྔ་དང་བཅུ་དྲུག་སོགས་བྱེད་པའི་ལུང་དང་འགལ་ལོ་སྙམ་ན། དེ་བདེན་མོད། དེ་དག་ནི་གདུལ་བྱ་ལ་དྲང་བའི་ཕྱིར། སྒྱུ་མའི་གླང་ཆེན་སྤྲུལ་པ་བཞིན་ཡིན་ལ། ངེས་གསང་སྨྲ་བའི་སྒྲ་མི་མཁན་པོས་དྲང་དོན་སྒྱུ་མའི་གླང་ཆེན་གྱི་འཕྲུལ་འཁོར་གྱི་འཕྲུལ་འཁོར་ཤིག་པས། དྲང་དོན་ལ་ཞེན་པ་བཏང་ནས་དེས་དོན་དབུ་མའི་ལྟ་བ་ལ་ལོངས་སྤྱོད་པ་ནི་འཕགས་པ་ཀླུ་སྒྲུབ་ཀྱི་དྲིན་ལས་ཡིན་པས་ཀླུ་སྒྲུབ་དེ་ལ་བཀའ་དྲིན་དྲན་ནས་ཕྱག་འཚལ་ལོ་ཞེས་པའོ། །དེས་ན་རྟེན་འབྲེལ་གྱི་རྟགས་ལས་ཆོས་ཐམས་ཅད་བདེན་མེད་དུ་རྟོགས་ཞེས་པ་ཙམ་ཞིག་ཤེས་ཀྱང་། བདེན་པ་མངོན་རྟོགས་གཅིག་ཁོ་ནར་སྒྲུབ་པ་ནི། ཀླུ་སྒྲུབ་ཐུན་མོང་མ་ཡིན་པའི་རིགས་པ་སྟེ་ཁོ་བོས་རྟོགས་སོ། །ཡང་བདེན་འཛིན་སྙིང་ལ་ཞུགས་པ་དག་ལ། རྟེན་འབྲེལ་གྱི་གནད་རྟོགས་པའི་ལྟ་བ་མི་སྲིད་དོ་ཞེས་ནན་གྱིས་སྟོན་པ་ནི། ཆོས་ཀུན་བདེན་མེད་མ་རྟོགས་དངོས་འཛིན་སྙིང་། །རྟག་ཆད་སྲིན་པོའི་ཁར་ཆུད་བདེན་མཐོང་གི །ལང་ཚོའི་མཆེར་སྡུག་རྟེན་འབྱུང་གཟིགས་འདིར་མེད། །ཀླུ་སྒྲུབ་རྟེན་འབྲེལ་མཁན་ཁྱོད་རྒྱུར་གྱུར་ཅིག །ཅེས་པ་སྟེ། ཆོས་ཀུན་བདེན་མེད་དུ་མ་རྟོགས་པའི་མཁས་རློམ་དག་གི་སྙིང་ནི་རྟག་ཆད་ཀྱི་ཟིན་པོའི་ཁར་ཆུད་ཡིན་པ་ཡིན་པས། རྟག་ཆད་དང་བྲལ་བའི་བདེན་མཐོང་གི་ལོ་ཚོའི་མཐར་སྡུག་ངོམ་པའི་སྐལ་བ་རྟེན་བྱུང་འདིར་མེད་པས། ཐུབ་པའི་ཆོས་ཀྱི་ཡང་སྙིང་རྟེན་འབྲེལ་མཁན་ཀྱི་ཀླུ་སྒྲུབ་ཁྱེད་སོགས་ཕྱོགས་ཀུན་ཏུ་རྒྱལ་བར་གྱུར་ཅིག ཅེས་པའོ། །ཡང་ཐེག་གསུམ་འཕགས་པ་ཀུན་གྱིས་སྲིད་པ་འཁོར་བའི་རྒྱལ་སྲིད་ཆེན་པོ་དམངས་སུ་འབེབས་ནུས་སོ་ཞེས་སྟོན་པ་ནི། རྟེན་འབྱུང་གནད་ལས་ཐེག་གསུམ་འཕགས་ཀུན་གྱིས། །བདེན་ལྟའི་མ་རིག་རྒྱལ་པོ་ཉོན་མོངས་འཁོར། །སྲིད་པའི་རྒྱལ་སྲིད་དམངས་སུ་ཕུ་ཕབ་པའི་གཏམ། །ཀླུ་སྒྲུབ་རྒྱལ་རྔ་བརྡུངས་ཁྱོད་ཁྱོད་ས་འདིར་རྒྱལ། ཞེས་པ་སྟེ། དེ་ཡང་། ཇི་སྲིད་ཡིད་ཀྱི་རྣམ་གཡོ་བ། །དེ་སྲིད་བདུད་ཀྱི་སྤྱོད་ཡུལ་ཏེ། །ཞེས་པ་དང་། གཏི་མུག་རང་བཞིན་སྒྲིབ་ཕྱིར་ཀུན་བ་སྟེ། ཞེས་པ་ལྟར། ཕུང་པོ་ལ་བདེན་པར་ལྟབ་འི་བདེན་འཛིན་ནི། རྟེན་འབྲེལ་བཅུ་གཉིས་ཀྱི་ཐོག་མར་གྱུར་པའི་མ་རིག་པ་པྶཏེ། དེ་ནི་སྲིད་པའི་རྒྱལ་པོ་ཆེན་པོ། མི་རྟག་པ་ལ་རྟག་པར་ལྟ་བའི་ཕྱིན་ཅི་ལོག་སོགས་ཕྱིན་ཅི་ལོག་བཞིའི་སློབ་དཔོན་དང་ལྡན་པ། འདོད་ཆགས་ལ་སོགས་པ་ཉོན་མོངས་པའི་འཁོར་གྱིས་བསྐོར་བ། ཁམས་གསུམ་གྱི་ས་ཆེན་པོ་ལ་དབང་བསྒྱུར་བ། འཕགས་པ་མ་ཡིན་པའི་སྐྱེ་བོ་དངོས་སྨྲ་བ་ལ་སོགས་པའི་སྦྲ་བ་སོགས་ཀྱིས་རྣམ་ཕབ་པར་མ་ནུས་པ་འཁོར་བ་པ་འཕེལ་བར་བྱེད་པའི་འཁོར་བའི་རྒྱལ་སྲིད་ཆེན་པོ་དེ། དམངས་སུ་ཕབ་ནས་རྒྱལ་རྔ་ལན་བརྒྱར་བརྡུང་བ་པོ་ནི་འཕགས་པ་ཀླུ་སྒྲུབ་ཁྱོད་ཡིན་པས། རྒྱལ་བར་གྱུར་ཅིག་ཅེས་པ་བསྔགས་པ་བརྗོད་པའོ། །དེ་ལྟར་ཡང་རིགས་པ་དྲུག་ཅུ་པའི་འགྲེལ་པར། ཟླ་བས་འདི་ཏྲ་ཅེས་འཕགས་པའི་ཤེས་ཀྱི་དབང་པོའི་སྲོག་གི་བར་ཆད་བྱེད་པས་བདུད་དེ། དེ་ཡང་ཁམས་གསུམ་གྱི་ས་ཆེན་པོ་པ། ཕྱིན་ཅི་ལོག་བཞིའི་སློབ་དཔོན་ཆེན་པོ་དང་ལྡན་པ། འདོད་ཆགས་ལ་སོགས་པའི་ཉན་མོངས་པའི་འཁོར་གྱིས་རྟག་ཏུ་བསྐོར་བ། འཕགས་ལམ་ཡིན་པའི་སྐྱེ་བོ་མཐའ་དག་གིས། རྣམ་ཕབ་པ། སྤྱོད་པ་བཟང་པོ་ཡིན་པ་ལ་ཞུགས་པའི་རྗེས་སུ་སོང་བ་ལ་འཁོར་བ་པའི་སེམས་ཅན་མ་ལུས་པ་འཕེལ་བར་བྱེད་པ་མ་རིག་པ་ཞེས་བྱ་བ་ཡིན་ཏེ། ཞེས་གསུངས་ཏེ། འཕགས་པ་མ་ཡིན་པའི་སྐེ་བོ་རྨ་མ་ཕབ་ཅེས་པ་འདིས། དཔྱོད་ལྡན་ཚིག་གི་ནུས་པ་གཉིས་བསྟན་ཏེ། འཕགས་པ་ཐམས་ཅད་ཀྱིས་ཆོས་ཐམས་ཅད་བདེན་སྟོང་དུ་རྟོགས་པའི་དབུ་མའི་ལྟ་བ་རྙེད་པས་དེ་ལྟར་ནུས་ཞེས་དང་། འཕགས་པ་མ་ཡིན་པ་དང་། དངོས་སྨྲ་བ་རྣམས་ཀྱིས་སྲིད་པའི་རྒྱལ་སྲིད་འབེབས་མི་ནུས་ཞེས་པས་ནི། དབུ་མའི་ལྟ་བ་མ་རྙེད་པར་ནི་འཕགས་ལམ་ཐོབ་པར་མི་འགྱུར་ཞིང་། དབུ་མའི་ལྟ་བ་མ་རྙེད་པ་རྣམས་ནི་དངོས་སྨྲ་བ་ཡིན་པའི་གནད་ཀྱིས། དེ་དག་གིས་སྲིད་པའི་རྒྱལ་སྲིད་འབེབས་མི་ནུས་ཞེས་པས། སྲིད་པ་འཁོར་བ་པྶངས་པའི་ཞི་བ་མྱང་འདས་ཐོབ་མི་ནུས་ཞེས་གསོལ་བོར་བསྒྲགས་པས། ཉན་རང་དགྲ་བཅོམ་སོགས་དངོས་སྨྲ་བའི་ཁྲོད་དུ་མི་འཁྱམ་ཙམ་ཞིག་མཁས་པ་ཁྱེད་ཅག་ལ་ཐལ་མོ་སྦྱར་ཏེ་ཞུ་མཆིད་གསོལ་ལོ། །ཡང་ཉན་རང་འཕགས་པས་ཆོས་ཀྱི་བདག་མེད་རྟོགས་སོ་ཞེས་ཁས་ལེན་པ་དག་གིས་ཆོས་ཀྱི་བདག་མེད་རྒྱས་བསྡུས་ཀྱི་གནད་ངུ་ཟད་མ་དགོངས་པ་ཡོད་དོ་ཞེས་སྟོན་པ་ནི། རྟོགས་བྱའི་ཆོས་དང་སྒྲུབ་བྱེད་རྒྱས་བསྡུས་ལས། ཐེག་གཉིས་འཕགས་པར་རྟོགས་ཚུལ་མི་འདྲ་བའི། །རི་བོང་ཅལ་སྒྲས་རི་དྭགས་ནགས་ནས་སྟོངས། །ཀླུ་སྒྲུབ་གདོང་ལྔ་ལྡན་ཁྱོད་ས་སྟེང་རྒྱལ། །ཞེས་པ་སྟེ། འཇུག་འགྲེལ་ལས། གང་ཞིག་གལ་ཏེ་ཉན་ཐོས་ཀྱི་ཐེག་པ་ལས་ཀྱང་ཆོས་ལ་བདག་མེད་པ་བསྟན་ན། དེའི་ཚེ་ཐེག་པ་ཆེན་པོ་བསྟན་པ་དོན་མེད་པར་འགྱུར་རོ་སྙམ་དུ་སེམས་པ་དེའི་ལུགས་དེ་ཡང་འདི་ལྟར་རིགས་པ་དང་ལུང་དང་འགལ་བ་རྟོགས་སོ། །ཞེས་དོགས་པ་བཀོད་པ་དེའི་ལན་འདེབས་པ་ན། ཁ་ཅིག་གིས་ཐེག་པ་ཆེན་པོ་བས་རིགས་པའི་རྣམ་གྲངས་མི་འདྲ་བ་མང་པོས་ཆོས་ཀྱི་བདག་མེད་རྟོགས། ཉན་ཐོས་པས་དེ་ལྟར་མ་རྟོགས་ཞེས་ལན་འདེབས་པ་དང་། ཡང་འགའ་ཞིག་གིས། ཐེག་པ་ཆེན་པོ་བས་རྟོགས་བྱའི་ཆོས་ཅན་ཐམས་ཅད་ཀྱི་སྟེང་དུ་ཆོས་ཀྱི་བདག་མེད་དམ་བདེན་མེད་རྟོགས། ཉན་ཐོས་པས་ཆོས་ཅན་ཉི་ཚེ་བ་ཙམ་གྱི་སྟེང་དུ་བདེན་མེད་རྟོགས་ཀྱི། ཆོས་ཐམས་ཅད་ཀྱི་སྟེང་དུ་བདེན་མེད་མ་རྟོགས་ཞེས་འཆད་པ་དང་། ཡང་འགའ་ཞིག ཐེག་ཆེན་པས་ཆོས་ཀྱི་བདག་མེད་གསལ་ཚང་རྒྱས་པར་རྟོགས། ཉན་ཐོས་པས་དེ་ལྟར་མ་རྟོགས་པའི་དོན་ཡིན་ཞེས་པའི་རི་བོང་གི་ཅལ་སྒྲས་བོད་བགྲེས་གཞོན་ཐམས་ཅད་ཀྱི་རྣམ་དཔྱོད་ཀྱི་རི་དྭགས། གཞུང་དོན་ཟབ་མོའི་ནགས་ཚལ་ནས་སྟོངས་པར་འགྱུར་ཡང་། ཀླུ་སྒྲུབ་ཀྱི་དགོངས་དོན་ཕྱིན་ཅི་མ་ལོག་པར་མཐོང་བའི་དཔྱོད་ལྡན་གདང་ལྔ་ལྡན་པ་སྟེ། སེང་གེ་དཀར་མོའི་བློ་གྲོས་ཀྱི་གྲོས་བཏབ་པ་ལ་བརྟེན་ནས་བདེ་བར་འཚོ་བས་ན། དེ་ལྟ་བུའི་ཀླུ་སྒྲུབ་ཁྱེད་སའི་སྟེང་འདིར་རྒྱལ་བར་གྱུར་ཅིག་ཅེས་སོ། །དེ་ལྟ་བུའི་ལན་དེ་དག་ནི། རི་བོང་གི་ཅལ་ཁོ་ན་ཡིན་ཏེ། སྒྲུབ་བྱེད་ཀྱི་རིགས་པ་གཅིག་ལ་བརྟེན་ནས་ཆོས་ཀྱི་བདག་མེད་རྟོགས་ན། སྒྲུབ་བྱེད་ལྷག་མ་ཅི་བཀོད་ཀྱང་གྲུབ་ཟིན་སྒྲུབ་པའི་མ་གྲུབ་པའི་གཏན་ཚིགས་ཁོ་ན་ཡིན་པས། སྒྲུབ་བྱེད་ཀྱི་རིགས་པ་མང་པོ་དོན་མེད་པའི་ཕྱིར་དང་། ཡང་ཐེག་པ་ཆེ་ཆུང་ལ་རྟོགས་བྱ་རྒྱ་ཆེ་ཆུང་སྨྲ་བ་དག་གིས་ནི། ཉན་རང་གིས་ཆོས་ཐམས་ཅད་བདེན་མེད་དུ་མ་རྟོགས་ཞེས་པ་དེ་སྒྲུབ་འདོད་པ་ཡིན་ཡང་། གོང་དུ་བསྟན་པའི་རིགས་པ་དྲན་ན། ཆེས་ངོ་མཚར་བཞད་གད་ཀྱི་གནས་ཆེན་པོ་ཡིན་པའི་ཕྱིར་རོ། །འཇུག་འགྲེལ་དུ་ལན་མཛད་པ་ན་ཡང་། ཐེག་པ་ཆེ་ཆུང་གི་སྡེ་སྣོད་ལས་བསྟན་ཚུལ་གསལ་མི་གསལ་དང་། རྒྱས་བསྡུས་སོགས་བཤད་ཀྱི། འཕགས་པ་རྣམ་གཉིས་ཀྱི་རྟོགས་ཚུལ་ལ་སྦྱར་བ་ཅི་ཡང་མི་སྣང་བའི་ཕྱིར་རོ། །དེ་ཡང་འདི་སྐད་ཅེས། ཉན་ཐོས་ཀྱི་སྡེ་སྣོད་ལས་ཆོས་ཀྱི་བདག་མེད་བསྟན་ཀྱང་། ཐེག་ཆེན་བསྟན་པ་དོན་མེད་མ་ཡིན་ཏེ། ཐེག་ཆེན་སྡེ་སྣོད་ལས། ལྟ་བ་ཆོས་ཀྱི་བདག་མེད་ཙམ་ཞིག་བསྟན་པ་མ་ཡིན་གྱི། ཐབས་ཕ་རོལ་ཏུ་ཕྱིན་པ་དང་སྨོན་ལམ་སོགས་ཀྱང་སྟོན་པའི་ཕྱིར་ཞེས་པ་ནི། འཇུག་འགྲེལ་ལས། ཐེག་པ་ཆེན་པོ་བསྟན་པས་ནི་ཆོས་ལ་བདག་མེད་པ་ཙམ་ཞིག་སྟོན་པར་བྱེད་པ་མ་ཡིན་གྱི། འོ་ན་ཅི་ཞེ་ན། བྱང་ཆུབ་སེམས་དཔའ་རྣམས་ཀྱིས་ས་དང་ཕ་རོལ་ཏུ་ཕྱིན་པ་དང་། སྨོན་ལམ་དང་སྙིང་རྗེན་པོ་ལ་སོགས་པ་དང་། ཡོངས་སུ་བསྔོ་བ་དང་ཚོགས་གཉིས་དང་། བསམ་གྱིས་མི་ཁྱབ་པའི་ཆོས་ཉིད་ཀྱང་ཡིན་ནོ། །ཇི་སྐད་དུ་རིན་པོ་ཆེའི་ཕྲེང་བ་ལས། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང་། །སྤྱོད་པ་ཡོང་སྔོ་མ་བཤད་དེས། །བྱང་ཆུབ་སེམས་དཔར་ག་ལ་འགྱུར། །བྱང་ཆུབ་སྤྱོད་ལ་གནས་པའི་དོན། །མདོ་སྡེ་ལས་ནི་བཀའ་མ་བསྩལ། །ཐོག་པ་ཆེ་ལས་བཀའ་སྩལ་པ། །དེ་ཕྱིར་མཁས་པ་རྣམས་ཀྱིས་གཟུང་། །ཞེས་གསུངས་སོ། །ཞེས་པ་དེས་བསྟན། ཡང་ཆོས་ཀྱི་བདག་མེད་བསྟན་ཚུལ་ལ་ཡང་ཁྱད་པར་ཡོད་དེ། ཉན་ཐོས་སྡེ་སྣོད་ལས། གཟུགས་ནི་དབུ་བ་གདོས་པ་འདྲ། །ཞེས་སོགས་དཔེ་ཙམ་གྱི་སྒོ་ནས་བསྟན། ཐེག་ཆེན་སྡེ་སྣོད་ལས། སྒྲུབ་བྱེད་རིགས་པའི་སྒོ་ནས་གསལ་ཞིང་རྒྱས་པ་ཚང་བར་བསྟན་པ་ཡིན་པའི་ཕྱིར། ཞེས་པ་ནི་ཆོས་ཀྱི་བདག་མེད་པ་གསལ་བར་བྱ་བའི་ཕྱིར། ཐེག་པ་ཆེན་པོ་བསྟན་པ་ཡང་རིགས་པ་ཉིད་དེ། རྒྱས་པར་བསྟན་པར་བརྗོད་པར་འདོད་པའི་ཕྱིར་རོ། །ཉན་ཐོས་ཀྱི་ཐེག་པ་ལས་ནི་ཆོས་ཀྱི་བདག་མེད་པ་མདོར་མཚོན་པ་ཙམ་ཞིག་ཏུ་ཟད་དོ། །དེ་སྐད་དུ་སློབ་དཔོན་གྱི་ཞལ་སྔ་ནས་ཀྱིས། མཚན་མ་མེད་པ་མ་རྟོགས་པར། །ཁྱོད་ཀས་ཐར་པ་མེད་པར་གསུངས། །དེ་ཕྱིར་ཁྱོད་ཀྱིས་ཐེག་ཆེན་ལས། །དེ་ནི་ཚང་བར་བསྟན་པ་ལགས། །ཞེས་གསུངས་སོ་ཞེས་པ་དེས་བསྟན་པ་ཡིན་ནོ། །དེས་ན་མཁས་པ་རྣམ་དཔྱོད་ཅན་རྣམས་ཀྱིས་ཐུགས་མ་དཀྲུགས་པར་གཟུ་བོར་གནས་པ་གཅིག་འཚལ་ཞེས་གདམས་ཏེ། ཟླ་བས་སྔ་མ་དེའི་འཕྲོ་ལས། དེ་ཉིད་ཀྱི་ཕྱིར་བློ་མ་དཀྲུགས་པ་རྣམས་ཀྱིས་རང་ཉིད་ཀྱིས། དོན་གྱི་དེ་ཁོན་ཉིད་ཁོང་དུ་ཆུད་པར་ནུས་པས་དཀྱུས་མ་ཉིད་བརྗོད་པར་བྱའོ། །ཞེས་གསུངས་པ་ཡིན་ནོ། །དེས་ན་རང་གི་ལན། སྡེ་སྣོད་གཉིས་ལས་བསྟན་ལ་དེ་ལྟར་ཡིན་ཞེས་པ་དེས་ཀྱང་ཐུས་མོད། འོན་ཀྱང་། ཐེག་པ་གཉིས་ལ་ཆོས་ཀྱི་བདག་མེད་རྫོགས་པར་སྒོམ་མི་སྒོམ་གྱི་རྣམ་དབྱེ་བཤད་པ་དེ་དང་འཁྲུལ་བར་མི་བྱའོ་ཞེས་སྟོན་པ་ནི། དམན་འཕགས་རང་དོན་ཉོན་མོངས་སྤོང་ལ་འདུན། །མཐའ་བྲལ་རྫོགས་པར་མི་སྒོམ་གཞན་དག་གིས། །རི་བོང་ཅལ་སྒྲ་བིལ་བའི་ཤིང་ལ་དྲིས། །ཞེས་པ་སྟེ། ཐེག་པ་ཆེ་ཆུང་གཉིས་ལ་ཆོས་ཀྱི་བདག་མེད་རྫོགས་པར་སྒོམ་མི་སྒོམ་བཤད་ཀྱང་དེས་ཁྱོད་ཀྱི་འདོད་པ་འགྲུབ་པ་མ་ཡིན་ཏེ། པའི་འཕགས་པ་རྣམ་གཉིས་རང་དོན་དུ་ཉོན་མོངས་སྤོང་བ་ཙམ་ལ་འདུན་ཞིང་དོན་དུ་གཉེར་བས། དེ་སྤོང་མ་ཐུབ་བར་དུ་ཆོས་ཀྱི་བདག་མེད་སྒོམ་གྱི། ཆོས་ཀྱི་བདག་མེད་ཀྱི་ནུས་པ་རྫོགས་པར་མི་སྒོམ། ཐེག་ཆེན་པ་རྣམས་དེ་ལས་ཟློག་སྟེ་ཆོས་ཀྱི་བདག་མེད་ཤེས་སྒྲིབ་སྤོང་བའི་ནུས་པ་རྫོགས་ཀྱི་བར་དུ་སྒོམ་པ་ཡིན་པའི་ཕྱིར་ཏེ། དེ་ལྟར་ཡིན་མིན་འཕགས་པ་ཀླུ་སྒྲུབ་བིལ་བའི་ལྗོན་ཤིང་ཆེན་པོ་ལ་དྲིས་ཤིག་དང་། དེས་བབ་ཆོལ་སྨྲ་བའི་རི་བོང་གི་ཅལ་སྒྲའི་མཆང་རིག་པར་འགྱུར་བས། ཀླུ་སྒྲུབ་བསྟན་པའི་སྲོག་ཤིང་རི་དྭགས་རྒྱལ་པོ་དང་འདྲ་བ་ཁྱེད་རྒྱལ་བར་གྱུར་ཅིག་ཅེས་པའོ། །དེའི་གཏམ་ནི་སྔོན་མཚོ་གཅིག་གི་འཁྲིས་ན་བིལ་པའི་སྡོང་པོ་ཆེན་པོ་གཅིག་ལ་རི་བོང་དྲུག་གནས་ཏེ། སྐབས་གཅིག་ནས་ཤིང་གི་ཡལ་ག་ཆེན་པོ་ཞིག་ཆག་པ་ཆུར་ལྷུང་བའི་སྒྲ་ལ། རི་བོང་གིས་མ་བརྟགས་པར་ཅལ་བྱུང་ངོ་ཟེར་ཞིང་བྲོས། རི་ཆེན་པོ་དེ་ལ་རི་དྭགས་རྣམས་རིམ་བཞིན་གནས་པ་རྣམས་ཀྱང་ཅལ་བྱུང་ཟེར་ཞིང་རིམ་པས་བྲོས་པས། ནགས་རི་ཆེན་པོ་དེ་རི་དྭགས་ཀྱིས་སྟོངས་པ་ཙམ་དུ་གྱུར་པའི་ཚེ། ན་གནས་པའི་སེང་གེ་ཆེན་པོས། ཅལ་དེ་ཅི་འདྲ་ཞིག་འདུག་དེ་སྐད་སུ་ཟེར་ཞེས་རིམ་བཞིན་དེད་པས། རི་བོང་ལ་ཐུག རི་བོང་གིས་བིལ་བའི་རྩར་ཁྲིད་ནས་བསྟན་པས། བིལ་བའི་ཡལ་ག་མཚོར་ལྷུང་བའི་སྒྲ་ཆེན་པོ་ལ་འཁྲུལ་པར་ཤེས་པས། ཅལ་གྱི་འཇིགས་པ་སངས་ནས་བདེ་བར་གནས་སོ་ཞེས་འདུལ་ལུང་ལས་འབྱུང་བ་དེ་དང་སྦྱར་བའོ། །ཡང་ཀླུ་སྒྲུབ་ཀྱི་རིགས་པས་དངོས་སྨྲ་བ་སོགས་རྟག་ཆད་ཀྱི་མཐར་ལྷུང་ཞེས་གསང་མཐོན་པོས་བསྒྲགས་པའི་ཚེ་བ་རབ་རྟོག་རྒྱན་གྱི་སྒོ་ནས་བརྗོད་པ་ནི། དངོས་པོར་བདེན་འཛིན་སྙིང་ཞུགས་དངོས་སྨྲ་བར། །བསྒྲགས་པའི་དྲིལ་ཆེན་ཐོས་ཐེ་སྟོབས་ལྡན་དཔུང་། །ས་འོག་ལག་འགྲོའི་ལྟོ་བར་བཅིང་པར་ངེས། །བདེན་གསུང་ཀླུ་སྒྲུབ་ས་འདིར་རྒྱལ་གྱུར་ཅིག །ཅེས་པ་སྟེ། སྔོན་ལྷ་མ་ཡིན་སྟོབས་ལྡན་ཞེས་པ་ས་གསུམ་ལས་རྣམ་པར་རྒྱལ་བའི་རྒྱལ་པོ་གཅིག་ཡོད་པ་ལས། ཁྱབ་འཇུག་མིའུ་ཐུང་གི་གཟུགས་སུ་བསྒྱུར་ནས་གུས་པའི་ཚུལ་བསྟན་ཏེ། མཆོད་སྦྱིན་བྱེད་པའི་ས་གོམ་པ་གང་སློང་བྱས་པས། གོམ་པ་གང་གིས་ཅི་བྱེད་གསུམ་ཁྱེར་བཟླས་པས། ཁྱབ་འཇུག་གཟུགས་ཆེན་པོར་བསྒྱུར་ནས། སྟོབས་ལྡན་དབང་བའི་ས་རྣམས་གོམ་པ་གཉིས་ཀྱིས་མནན་པས། སྟོབས་ལྡན་ཞུམ་ནས་དང་སང་ཡང་ལག་འགྲོ་ཀླུའི་ལྟོ་བ་སྟེ། ས་འོག་གཏུབ་བཅིངས་པ་ཡིན་ན་ཡང་། སྒྲོ་བཏགས་ཏེ་ཀླུ་སྒྲུབ་ཀྱིས་རིགས་པས་བདེན་འཛིན་སྙིང་ལ་ཞུགས་པ་རྣམས་དངོས་སྨྲ་བ་ཡིན་གྱི། དབུ་མ་པ་མ་ཡིན་ནོ་ཞེས་པའི་དྲིལ་ཆེན་གྱི་སྒྲ་ཆེན་པོ་བསྒྲགས་པས། བརྟན་གཡོ་ཀུན་སྐྲག་སྟེ་སྟོབས་ལྡན་ཡང་སྒྲ་དེས་ས་འོང་ཏུ་བཅིངས་པར་ངེས་སོ་ཞེས་རབ་རྟོག་གི་རྒྱན་ཏེ། ངེས་ཞེས་པ་རབ་རྟོགས་གསལ་བྱེད་ཡིན་པས་སོ། །དེ་ལྟར་ནའང་ཀླུ་སྒྲུབ་ནི་གཡོ་ཟོལ་གསུངས་པ་མ་ཡིན་གྱི། བདེན་པ་ཁ་ན་གསུངས་པ་པོ་ཡིན་པས་ས་སྟེང་འདིར་རྒྱལ་བར་གྱུར་ཅིག་ཅེས་པའོ། །ཡང་འཕགས་པ་གསུམ་ཆར་མཐོང་ཆོས་མྱང་འདས་ལ་བཀོད་པའི་རིགས་པའི་ཆེ་བ་བརྗོད་པ་ནི། འཕགས་ཀུན་མཐོང་ཆོས་མྱང་འདས་ཤག་ཁའི་སྒྲ། །ཐོས་ཚེ་ཐུབ་སྟོང་གྲངས་མེད་གསུམ་གྱི་ཚོགས། །གཤོལ་ནས་གསང་ཆེན་མྱུར་ལམ་བསྒྲོད་དོ་སྙམ། །ཨེ་མ་ཀླུ་སྒྲུབ་ཚུར་བྱོན་ཕྱག་གི་གནས། །ཞེས་པ་སྟེ། ཀླུ་སྒྲུབ་ཀྱི་རིགས་པས་ཐེག་གསུམ་འཕགས་པ་ཐམས་ཅད་ཀྱང་མཐོང་ཆོས་ཚེ་འདི་ལ་མྱ་ངན་ལས་འདས་པའི་གོ་འཕང་ལ་བཀོད་དོ་ཞེས་པའི་ཤང་ཁ་སྟེ་དུང་གི་སྒྲ་ཐོས་པས། ཐུབ་པ་སྟོང་གི་ཉེར་ལེན་བྱང་ཆུབ་སེམས་དཔའ་རྣམས་དང་། དུས་གསུམ་གྱི་བྱང་ཆུབ་སེམས་དཔའ་རྣམས་ཉན་རང་རྣམས་ལ་ཡང་དེ་ཙམ་གྱི་ནུས་པ་ཡོད་ན། རང་རེ་རྣམས་ཆེས་ལྷག་པ་གཅིག་བྱའོ་སྙམ་ནས། གྲངས་མེད་གསུམ་གྱི་ཚོགས་གསོག་པ་བཤོལ་ཏེ། མཐོང་ཆོས་མྱང་འདས་ལས་ལྷག་པ་ཚེ་གཅིག་ལུས་གཅིག་ལ་ཚང་རྒྱ་བ་གསང་ཆེན་བླ་མེད་རྡོ་རྗེ་ཐེག་པའི་ཉེ་ལམ་བསྒྲོད་པར་བྱེད་དོ་སྙམ་ནས་བློ་སྟོབས་སྐྱེས་པ་ནི་དུང་གི་སྒྲ་དེ་ཐོས་པས་ཡིན་ནོ་སྙམ་ཞེས་པ་ནི་རབ་རྟོག་རྒྱན་ཏེ་སྙམ་ཞེས་པ་རབ་རྟོག་གསལ་བྱེད་ཡིན་པས་སོ། །དེའི་ཚེ་ཨ་མ་ཞེས་ངོ་མཚར་བའི་ཚིག་བརྗོད་ནས། ཀླུ་སྒྲུབ་བདག་གི་མདུན་དུ་ཚུར་བྱོན་ཅིག །བདག་གི་ཕྱག་གི་གནས་ཁྱེད་ཡིན་ནོ། །ཞེས་པའོ། །ཡང་ཐ་མར་ལྟ་བ་ཀུན་ཟློག་རིགས་པའི་གནད་བསྟན་པ་ནི། བདེན་གཅིག་དྲན་དོན་སྨིག་རྒྱུ་བདེན་པའི་ཆུར། །འཁྲུལ་པའི་མཁས་རློམ་རི་དྭགས་མྱ་ངམ་ཐང་། །འཁྱམས་རྣམས་མ་བཟོད་སྤྲོས་ཀུན་ཀུན་ཉེར་ཞིའི་གནད། །འདོམ་མཛད་ཀླུ་སྒྲུབ་འདིར་ཡན་འགྲོ་འདི་སྲུངས། །ཞེས་པ་སྟེ། མྱ་ངན་འདས་པ་བདེན་གཅིག་པུ། །ཞེས་པ་ལྟར། མྱ་ངན་ལས་འདས་པ་དོན་དམ་བདེན་པ་ཡིན་ཞེས་པ་དེ་ཡང་། དྲང་དོན་སྨིག་རྒྱུ་ལྟ་བུ་ཡིན་ཡང་། བདེན་པའི་ཆུར་འཁྲུལ་པའི་མཁས་རློམ་གྱི་རི་དྭགས་རྣམས། དེས་གནས་ཀྱི་ཆུས་བོར་བའི་མྱ་ངམ་གྱི་ཐང་ལ་འཁྱམས་པའི་སྡུག་བསྔལ་མ་བཟོད་ནས། ཐ་མར་ལྟ་བ་ཀུན་བཟློག་སྤྲོས་ཀུན་ཉེར་ཞིའི་གནད་འདོམ་མཁས་པའི་ཀླུ་སྒྲུབ་ཁྱོད་དེར་བྱོན་ལ་འགྲོ་བ་མཁས་རྨོངས་འདི་སྲུངས་ཤིག་ཅེས་པའོ། །དེའི་སྒྲུབ་བྱེད་སྟོན་པ་ནི། བྱང་ཆུབ་སྙིང་པོ་བདེན་གཅིག་ཟླ་བའི་བུ། །ཆོས་དབྱིངས་སྒྲ་གཅན་ཁ་སྒོར་ཐིམས་པའི་མོད། །གཉིས་སྣང་སེམས་འགགས་ཆོས་སྐུའི་ཉིན་བྱེད་ཤར། །ཀླུ་སྒྲུབ་སྟོན་པ་གཉིས་པ་རྒྱལ་གྱུར་ཅིག །ཅེས་བདེན་གཅིག་དྲང་དོན་ཡིན་པའི་སྒྲུབ་བྱེད་ནི། བྱང་ཆུབ་སྙིང་པོར་འདུག་ནས་བདེན་གཅིག་ཀྱང་། །གྲུབ་པར་མ་མཐོང་ཞི་ལྟ་ག་ལ་ཞིག ཅེས་པ་ལྟར། སྟོན་པ་བྱང་ཆུབ་ཀྱི་སྙིང་པོར་ཆོས་སྐུར་སངས་རྒྱས་པའི་ཚེ། བདེན་གཅིག་ཟླ་བའི་བ་དེ་ཆོས་དབྱིངས་མཚན་མེད་སྒྲ་གཅན་ཁ་སྒོར་ཐིམ། གཉིས་སྣང་དང་མཚན་མ་སྤྲོས་མེད་དུ་ཡལ་བའི་ཚེ། སེམས་འགགས་པ་དེ་སྐུ་ཡིས་མངོན་སུམ་མཛད། །ཅེས་པ་ལྟར། གཉིས་སྣང་སྤྲོས་པའམ་མཚན་མ་ཐམས་ཅད་འགགས་པའི་ཆོས་སྐུའི་ཉི་མ་ཤར་ཅེས་པ། ཡེ་ཤེས་ལྔ། སྐུ་ལྔ། མཛད་པ་ཕྲིན་ལས་སོགས་ཆོས་སྐུས་མངོན་སུམ་དུ་མཛད་པ་སྟེ། དག་པ་གཉིས་ལྡན་གྱི་ཆོས་དབྱིངས་དེ་དང་དབྱེར་མེད་རོ་གཅིག་པར་འདྲེས་ཏེ། ཆོས་སྐུའི་ངང་དུ་བཞུགས་སོ། །ཞེས་སྟོན་པའི་ཀླུ་སྒྲུབ་སྟོན་པ་གཉིས་པ་དེ་ལ་ཕྱག་འཚལ་ལོ་ཞེས་པའོ། །འོ་ན་དེ་ལྟ་བུ་དེ་དམན་པའི་ལྷག་མེད་མྱང་འདས་དང་མི་འདྲའམ་སྙམ་ན། མི་འདྲ་བའི་ཁྱད་པར་བསྟན་པ་ནི། བདེན་རྫུན་དགག་སྒྲུབ་ཕྱོགས་གཉིས་སྤང་བླང་བྲལ། །རྣམ་པར་མི་རྟོག་དོན་གཉིས་ལྷུན་གྱིས་གྲུབ། །ཀླུ་སྒྲུབ་ཡིད་བཞིན་ནོར་བུ་ཁྱེད་གཅིག་པུར། །སྙིང་ནས་གསོལ་འདེབས་བརྩེ་བས་གཟུང་མཛོད་ཅིག །ཅེས་པ་སྟེ། དེ་དམན་པའི་མྱང་འདས་དང་ག་ལ་མཚུངས་ཏེ། ཆོས་སྐུར་སངས་རྒྱས་པའི་གནས་སྐབས་དེར། འདི་བདེན་པ། འདི་བརྫུན་པ་ཞེས་པའི་མཚན་མའམ་སྤྲོས་པ་མེད་ཅིང་དེ་བཞིན་དུ། འདི་དགག་འདི་སྒྲུབ་ཅེས་པ་དང་། འདི་རང་ཕྱོགས་འདི་གཞན་ཕྱོགས་ཞེས་པ་དང་། འདི་སྤང་བྱ། འདི་བླང་བྱ་ཞེས་སོགས་ཀྱིས་མཚན་མའི་སྤྲོས་པ་དང་བྲལ་ཡང་། རྣམ་པར་མི་རྟོག་པའི་ངང་ནས་ཡིད་བཞིན་ནོར་བུ་ལྟར། རང་གཞན་གྱི་དོན་ལྷུན་གྱིས་གྲུབ་སྟེ། མཛད་པ་བཅུ་གཉིས་ཀྱི་སྒོ་ནས་འགྲོ་བའི་དོན་མཛད་པ་སོགས་རྒྱུན་མི་ཆད་པར་འབྱུང་བའི་ཕྱིར་ན། རྒྱལ་དབང་ཡིད་བཞིན་ནོར་བུ་དང་དབྱེར་མེད་པ་ནི་ཀླུ་སྒྲུབ་ཁྱོད་གཅིག་པུ་ཡིན་ནོ་ཞེས་གསོལ་བ་འདེབས་སོ། །བསྙེལ་བ་མི་མངའ་བར་བརྩེ་བས་རྗེས་སུ་ཟུངས་ཤིག་ཅེས་སོ། །དེ་ལྟར་དཔལ་འཕགས་པ་ཀླུ་སྒྲུབ་ལ་རྟེན་འབྲེལ་གྱི་སྒོ་ནས་རྟོགས་པ་བརྗོད་པའི་སྒོ་ནས་བསྟོད་ཅིང་གསོལ་བ་འདེབས་པའི་རིམ་པ་སོང་ནས། སླར་ཡང་རང་ཉིད་ཀྱིས་ལས་བསགས་པ་ཆུས་པ་དང་ལྡན་པའི་ཕྱིར་སྨོན་ལམ་གདབ་པ་ནི་ཚིག་སུ་བཅད་པ་བདུན་ཏེ། དང་པོ་ནི། ཁྱོད་གསུང་རྟེན་འབྱུང་ཟབ་མོ་རྡོ་རྗེ་གླུ། །རྣ་བའི་བདུད་རྩིར་བླུགས་པས་ཁྱོད་ཀྱི་ཐུགས། །རབ་དགའ་མཁྱེན་བརྩེའི་བྱིན་རླབས་སྙིང་ལ་འཕོས། །ཁྱོད་སྐུ་མཛེས་ཞལ་སྟོན་ཅིག་ཀླུ་སྒྲུབ་ཞབས། །ཞེས་པ་སྟེ། ཁྱོད་ཀྱིས་གསུང་རྟེན་འབྱུང་རྡོ་རྗེ་གླུ། །བདག་གི་རྣ་བའི་བུམ་པར་བདུད་རྩིའི་ཆུ་རྒྱུན་ལྟར་བླུགས་པས། ཁྱེད་ཀྱི་ཐུགས་རབ་ཏུ་དགེས་ནས་ཐུགས་མཁྱེན་བརྩེའི་བྱིན་རླབས་སྙིང་ལ་འཕོས་བྱུང་ཡང་། ཁྱོད་ཀྱི་གཟུགས་སྐུ་མཛེས་པའི་འཛུམ་ཞལ་འདི་བདག་ལ་ཡང་དང་ཡང་དུ་སྟོན་ཅིག་ཅེས་པའོ། །གཉིས་པ་ནི། རྟོགས་བརྗོད་དབྱངས་སོར་གདུབ་རྒྱུད་མངས་སྒྲས། །དད་རྩ་སྤུ་ལོང་འཁྲི་ཤིང་གཡོ་བའི་བརྡས། །བོས་བཞིན་འདྲེན་བྱེད་རྫིང་བུར་ཆུ་ཀླུང་འབབ། །རབ་དགྱེས་ཐུགས་རྗེས་གཟིགས་ཤིག་ཀླུ་སྒྲུབ་ཞབས། །ཞེས་པ་སྟེ། ཀླུ་སྒྲུབ་ཀྱི་རྟོགས་བརྗོད་དབྱངས་ཅན་མས་སོར་གདུབ་འཁྲོལ་བཞིན་དུ་བརྡུངས་པའི་རྒྱུད་མངས་ཀྱི་སྒྲས། དད་པའི་རྩ་བ་སྤུ་ལོང་གི་འཁྲི་ཤིང་གཡོ་བའི་བརྡས། ཆེད་དུ་བོས་པ་བཞིན་དུ། འདྲེན་བྱེད་དེ་མིག་གི་རྫིང་བུར། ཆུ་ཀླུང་སྟེ་མཆི་མའི་རྒྱུན་འབབ་བཞིན་དུ་གསོལ་བ་བཏབ་པ་འདིས་ཁྱེད་ཀྱི་ཐུགས་དགྱེས་ཏེ། བརྩེ་བའི་ཐུགས་རྗེས་ཡང་དང་ཡང་དུ་གཟིགས་ཤིག་ཅེས་པའོ། །གཟུགས་ཅན་རབ་རྟོག་གི་རྒྱན་གཙོ་ཆེའོ། །གསུམ་པ་ནི། ཉན་རང་ཞི་བདེར་འཁྱུད་ལ་ཐུགས་ཁྲེལ་ཡང་། །ཉམ་ཐག་འགྲོ་འདི་བོར་ནས་པདྨ་ཅན། །དག་ཞིང་བདེ་ལ་སྲེད་མཛད་ཁྱོད་རིགས་སམ། །མགོན་མེད་མགོན་དུ་ཚུར་བྱོན་ཀླུ་སྒྲུབས་ཞབས། །ཞེས་པ་སྟེ། ཉན་རང་རྣམས་རང་ཉིད་གཅིག་པུར། ཟག་མེད་ཡིད་ལུས་སུ་འཁྱུད་པ་ལ་ཡང་ཐུགས་ཁྲེལ་ཞིང་སློང་བར་མཛད་ནས། རང་ཉིད་མ་དག་འཇིག་རྟེན་གྱི་འགྲོ་བ་མགོན་སྐྱབས་མེད་པ་འདི་དག་བོར་ནས། པདྨ་ཅན་ཞེས་པ་བདེ་བ་ཅན་གྱི་ཞིང་ཁམས་ནི་འཕགས་པ་ཁོ་ན་བཞུགས་པའི་དག་པའི་ཞིང་ཁམས་ཡིན་པས། དེ་དག་ལ་མགོན་སྐྱབས་སླ་ཡི། ཁྱེད་དེ་ལྟ་བུའི་ཞིང་ཁམས་ཀྱི་བདེ་བ་ལ་སྲེད་ཅིང་བཞུགས་པ་ནི་མི་རིགས་པས། བདེ་བ་ཅན་གྱི་ཞིང་ཁམས་ནས་ཚུར་བྱོན་ལ། མ་དག་པའི་ཞིང་ཁམས་མགོན་སྐྱབས་མེད་པ་འདི་དག་ལ། སྐྱབས་མགོན་མཛོད་ཅིག་ཅེས། གནད་ལ་བོར་བའི་ཚུལ་གྱིས་བསྐུལ་ནས་གསོལ་བ་འདེབས་པའོ། །བཞི་པ་ནི། མཐའ་བྲལ་ལྟ་བའི་དབྱིངས་ལས་མི་གཡོ་ཡང་། །སྐྱེ་འགྲོའི་སྡུག་བསྔལ་དྲན་པའི་མེལ་ཚེ་བྲེལ། །སྙིང་རྗེས་དབང་མེད་མཁྱེན་བརྩེ་ལྕགས་ཀྱུ་ཡིས། །འཁོར་བའི་འདམ་ནས་དྲོངས་ཤིག་ཀླུ་སྒྲུབ་ཞབས། །ཞེས་པ་སྟེ། ཁྱེད་མཐའ་བྲལ་གྱི་ལྟ་བ་ལས་མ་གཡོས་བཞིན་དུ། སྐྱེ་འགྲོའི་སྡུག་བསྔལ་ཐུགས་ལ་དྲན་པའི་མེལ་ཚེ། སྙིང་རྗེས་རང་དབང་མེད་པར་བསྐུལ་ནས་མཁྱེན་བརྩེའི་ལྕགས་ཀྱུས་བདག་སོགས་བདེ་ཆེན་ཐར་པའི་གནས་སུ་དྲོངས་ཤིག་ཅེས་པའོ། །ལྔ་པ་ནི། བདག་ཀྱང་ཚེ་རིང་ཁྱེད་ཀྱི་གསུང་རབ་ལ། །ཐོས་བསམ་སྒོམ་པས་ས་ལམ་མཐར་ཕྱིན་ནས། །མཐའ་བྲལ་ལྷོ་ཕྱོགས་དཔལ་གྱི་རི་བོའི་སྤོར། །ཞལ་མཐོང་གསུང་གི་བདུད་རྩིས་གྲོལ་བར་མཛོད། །ཅེས་པ་སྟེ། བདག་ཀྱང་གནས་སྐབས་སུ་ཚེ་རིང་བདེ་ལྡན་གྱི་ངང་ནས། ཀླུ་སྒྲུབ་ཁྱོད་ཀྱི་གསུང་རབ་ལ་ཐོས་བསམ་སྒོམ་གསུམ་མཐར་ཕྱིན་ནས། མཐའ་བྲལ་དབུ་མའི་ལྟ་བ་ལྷོ་ཕྱོགས་དཔལ་གྱི་རི་བོའི་སྤོར་ཤར་བ་དང་། ཀླུ་སྒྲུབ་ཁྱོད་ཀྱི་གཟུགས་སྐུའི་ཞལ་མངོན་སུམ་མཐོང་ནས། གསུང་གི་བདུད་རྩི་ངོམས་པར་འཐུང་བས། ཁྱོད་ཀྱི་ཆོས་སྐུ་མངོན་སུམ་མཐོང་བའི་བདེན་པ་མངོན་རྟོགས་རྒྱུད་ལ་སྐྱེས་ཏེ་རལ་བར་མཛད་དུ་གསོལ་ཞེས་པའོ། །དྲུག་པ་ནི། ཁྱད་པར་རྟེན་འབྱུང་མཚང་རིག་ཡང་སྲིད་དུ། །སྐྱེས་པའི་ལམ་ཆར་མཐོང་ཆོས་ལུས་འདི་ཡིས། །བདེ་ལྡན་ཞིང་དུ་འཕགས་མཆོག་ཞལ་སྔ་དེར། །པདྨའི་སྦུབས་སུ་རྫུས་ཏེ་སྐྱེ་བར་མཛོད། །ཅེས་པ་སྟེ། ཁྱད་པར་རྟེན་འབྱུང་རིགས་པ་ལ་བརྟེན་ནས། བདེན་སྟོང་རྟོགས་པའི་དབུ་མའི་ལྟ་བ་དང་། ལས་འབྲས་བསླུ་མེད་ལ་ངེས་པ་རྙེད་པ་ཆབས་གཅིག་པའི་མཚང་རིག་སྟེ། ཡང་སྲིད་དུ་ལས་ཉོན་གྱི་སྐྱེ་བའི་ལམ་ཆད་ནས། མཐོང་ཆོས་ལུས་འདི་ཡིས་ནུབ་ཕྱོགས་བདེ་བ་ཅན་དུ་བསྒྲོད་ནས། དཔལ་འཕགས་པ་ཀླུ་སྒྲུབ་ཀྱི་ཞབས་དྲུང་དེར། པདྨའི་སྦུབས་སུ་རྫུས་ཏེ་སྐྱེ་བ་བླངས་ཏེ། ཁྱེད་བརྙེཾས་པའི་འཁོར་གྱི་གཙོ་བོར་གྱུར་ཅིག་ཅེས་པའོ། །བདུན་པ་ནི། ཀླུ་སྒྲུབ་ཤིང་རྟའི་ལམ་ཆེན་གྲུར་ཞུགས་ནས། །ཅི་འདོད་ནོར་བུའི་དཔལ་སྩོལ་མགྲོན་རྣམས་ལ། །ཞིང་སྐྱོང་དེད་དཔོན་མཆོག་གིས་ལམ་ཕྱེ་སྟེ། །རྒྱལ་དང་སེམས་དཔས་བཀྲ་ཤི་མངའ་གསོལ་མཛོད། །ཅེས་པ་སྟེ། དཔལ་འཕགས་པ་ཀླུ་སྒྲུབ་ཀྱིས་ཤིང་རྟའི་སྲོལ་ཕྱེ་བའི་གྲུ་བཟང་པོར་ཞུགས་ནས། ཅི་འདོད་རེ་བ་ཚིམ་པའི་དཔལ་སྩོལ་བའི་ཡིད་བཞིན་གྱི་ནོར་བུ་རིན་པོ་ཆེ་ལེན་པར་ཆས་པའི་བདག་སོགས་འགྲན་པ་རྣམས་ལ། བསྟན་སྲུང་ཞིང་སྐྱོང་གདོང་བཞི་པ་ཆེན་པོ་དེད་དཔོན་མཆོག་གིས་ལམ་ལེགས་པར་ཕྱེ་སྟེ །ལམ་ག་བར་ཆད་བསལ་མཐུན་རྐྱེན་བསྒྲུབས། ཕྱོགས་བཅུའི་རྒྱལ་བ་སྲས་དང་བཅས་པས་བཀྲ་ཤིས་ཀྱི་མངའ་གསོལ། འདོད་དགུའི་མེ་ཏོག་གི་ཆར་འབེབས་པར་མཛོད་ཅེས་པའོ། །དེ་དག་གིས་ནི། ཟབ་དོན་དབུ་མའི་ལེགས་བཤད་ཀླུ་སྒྲུབ་དགོངས་དོན་རབ་གསལ་ཞེས་བྱ་བའི་བསྟན་བཅོས་ལས། ཐོག་མར་གཞུང་ལུགས་རབ་འབྱམས་ལ་རྣམ་དཔྱོད་ཀྱི་བློ་གསལ་བ་བྱང་པ་རབ་འབྱམས་པ་མང་ཐོས་འཇམ་དཔལ་དགའ་བའི་བཤེས་གཉེན་གྱིས་བསྐུལ་ནས། འཕགས་པ་ཀླུ་སྒྲུབ་ལ་རྟེན་འབྲེལ་གྱི་སྒོ་ནས་རྟོགས་པ་བརྗོད་པའི་བསྟོད་པ་ལྟ་བའི་འདོད་འཇོ་དད་པའི་སྙེ་མ་ཞེས་བའི་ཚིག་དོན་རྣམ་པར་བཀྲོལ་བའི་སྒོ་ནས །དཔལ་འཕགས་པ་ཀླུ་སྒྲུབ་ཀྱི་ལེགས་བཤད་ཐུན་མོང་མ་ཡིན་པའི་གསང་གཏམ་སྙེན་པའི་སྒྲ་སྒྲོག་ཅེས་པ་རབ་ཏུ་བྱེད་པ་དང་པོའོ། །མཁྱེན་ཡངས་འདོད་དགུས་ཕྱུག་པའི་མཁས་རྣམས་ཀྱིས། །མ་རྙེད་ཐུན་མོང་མིན་པ་གསང་བའི་གཏམ། །དད་ལྡན་དྲང་སྲོང་དོན་གྲུབ་རྒྱལ་པོ་ཡིས། །བསྐུལ་ནས་ཀླུ་སྒྲུབ་མིང་ཅན་བདག་གིས་སྦྱར། །རྒྱ་བོད་ཀུན་དུ་རྒྱུ་བའི་དེད་མཆོག །དཔའ་མཛངས་ལྷག་བསམ་རྣམ་དཔྱོད་མིག་གིས་མཛེས། །རྐང་འཐུང་རྩེ་བརྒྱ་དང་ངོས་ཁུར་གྱིས་བརྗིད། །ཕུལ་བས་མ་བཟོད་ཏབ་ཏོབ་མགྱོགས་པར་བྲིས། །ཆུ་སྦྲུལ་ཡར་ངོ་དགའ་བ་དང་པོའི་ཚེས། །འཆི་མེད་སྐྱེད་ཚལ་འཕོས་འདྲ་ཉམས་དགའི་ཞིང་། །སློབ་བཤད་ནོར་བུ་གླིང་ཞེས་སྙན་གྲགས་པའི། །གནས་འདིར་དམ་ཆོས་འཕེལ་བའི་བཀྲ་ཤིས་ཤོག །རྣམ་དཔྱོད་བློ་གསལ་བ་ཡི་ལས་འཕྲོ་སད། །བདག་ཉིད་ཀླུ་སྒྲུབ་ཀླུ་སྒྲུབ་དགོངས་པའི་མཐིལ། །ལེགས་བཤད་འདི་རྙེད་རྙེད་རྣམས་སྐལ་བ་བཟང་། །བསྟན་པ་འདི་དར་དར་བའི་བཀྲ་ཤིས་ཤོག །ཡི་གེའི་རིག་བྱེད་བཟང་ལྡན་པ། །མཁས་པ་བྱམས་རིན་པོར་མོའི་འཕྲུལ། །བར་ལ་མཁས་པ་མང་མཁར་བ། །ཀུན་བཟང་བདག་གིས་གཟབས་ཏེ་བརྐོས། །ཤུབྷཾ།། །།